言语讴谣吟啸笑
◇言语
《释名》曰：言，宣也，宣彼此之意也，语，叙也，叙己所欲说述也。
《说文》曰：直言曰言，论议曰语。
《易》曰：君子出其言善，则千里之外应之，出其言不善，则千里之外违之。
又曰：言行君子之枢机。
《毛诗》曰：哿矣能言，巧言如流。
又曰：无易由言。
又曰：斯言之玷，不可为也。
又曰：于时言言，于时语语。
《左传》曰：晋叔向適郑，鬷篾恶，从收器者立於堂下，一言而善，叔向闻之曰：必鬷明也。
又曰：郑子大叔卒，赵简子为之临，甚哀，曰：黄父之会，夫子语我九言，曰：无始乱，无怙富，无恃宠，无违同，无傲礼，无骄能，无复怒，无谋非德，无犯非义。
《礼记》曰：事君，大言入则望大利，小言入则望小利，故君子不以小言受大禄，不以大言受小禄。
又曰：王言如丝，其出如纶，王言如纶，其出如綍。
又曰：言不危行，行不危言。
又曰：五方之人，言语不通。
《大戴礼》曰：黄帝弱而能言，［事具帝王部。］
《孝经》曰：言满天下无口过，行满天下无怨恶。
《论语》曰：定公问，一言可以兴邦，有诸，子曰：言不可以若是其几也，一言可以丧邦，有诸，子曰：言不可以若是其几也。
又曰：君子欲讷於言而敏於行。
又曰：法语之言，能无从乎，绎之为贵。
《邓析书》曰：一言而非，驷马不能追，一言不急，驷马不能及，故恶言不出口，苛声不入耳。
《尸子》曰：言美则响美，言恶则响恶。
《申子》曰：一言正，天下定，一言倚，天下靡。
《庄子》曰：言者所以在意，得意而忘言，吾安得忘言之人，与之言哉。
又曰：凡交近则必相靡以信，远则必忠之以言。
《鹖冠子》曰：赵武灵王问庞暖曰：寡人闻飞语流传曰：战百胜，非善之善者也。
《淮南子》曰：得万人之兵，不若闻一言之当。
《汉书》曰：汉王与项羽临广武间而语。
又曰：太尉周勃迎代王，请间，宋昌曰：所言公，公之，所言私，王者无私。
又曰：韩信当斩，视滕公曰：不欲就天下乎，而斩壮士，滕公奇其言，壮其貌，弗斩，与语大悦之。
《孙卿子》曰：赠人以言，重於珠玉，伤人以言，甚於剑戟。
《吴志》曰：张尚，孙皓时为侍郎，以言语辩捷见知，括地图曰：太极山采华之草，服之通万里之语。
卫玠别传曰：太尉王君，见阮千里而问曰：老庄与圣教异，［《太平御览》三百九十异上有同字。］阮曰：将无同，太尉善其言，辟之为掾，世号阮瞻三语掾，王君见而嘲之曰：一言可以辟，何假於三，阮曰：苟是天下民望，亦可无言而辟，复何假於一。
《神仙传》曰：老子生而能言。
【诗】梁昭明太子大言诗曰：观修鲲其若辙鲋，视沧海之如滥觞，经二仪而跼蹐，跨六合以翱翔。
又细言诗曰：坐卧邻空尘，凭附蟭螟翼，越咫尺而三秋，度毫釐而九息。
梁殷钧大言应令诗曰：噫气为风，挥汗成雨，聊灼戴山龟，欲持探遂古。
又细言应令诗曰：汎舟毛滴海，为政蜗牛国，逍遥轻尘上，指辰问南北。
梁王规大言应令诗曰：俯身望日入，下视见星罗，嘘八风而为气，吹四海而扬波。
又细言应令诗曰：针锋於焉止息，发杪可以翱翔，蚊眉深而易阻，蚁目旷而难航。
梁王锡大言应令诗曰：欲游五岳，迫不得申，杖千里之木，鲙横海之鳞。
又细言应令诗曰：冥冥蔼蔼，离朱不辩其实，步蜗角而三伏，经针孔而千日。
梁张缵大言应令诗曰：河流既渴，日月俱腾，罝罗微物，动落云鹏。
又细言应令诗曰：遨游蚁目辩轻尘，蚊睫成宇虱如轮。
梁沈约大言应令诗曰：隘此大汎庭，方知九陔局，穷天岂弥指，尽地不容足。
又细言应令诗曰：开馆尺捶馀，筑榭微尘裹，蜗角列州县，毫端建朝市。
【赋】楚宋玉大言赋曰：楚襄王与唐勒景差宋玉，游於阳云之台，王曰：能为寡人大言者上座，王因称曰：操是太阿戮一世，流血冲天，车不可以厉，至唐勒曰：壮士难兮绝天维，北斗戾兮太山夷，至宋玉曰：方地为车，圆天为盖，长剑耿介倚天外，王曰：未可也，玉曰：并吞四夷，饮枯河海，跂越九州，无所容止。又小言赋曰：楚襄王既登阳云之观，命诸大夫景差唐勒宋玉等，并进大言赋，赋卒而宋玉受赏。
又曰：有能为小言赋者，赐之云梦之田，景差曰：戴氛埃兮垂漂尘，体轻蚊翼，形微蚤鳞，经由针孔，出入罗巾，唐勒曰：折飞糠以为舆，剖秕糟以为舟，凭〈虫两〉眦以顾盼，附蠛蠓而遐游。
又曰：馆于蝇须，宴于毫端，亨虱脑，切虮肝，会九族而同哜，犹委馀而不殚，宋玉曰：无内之中，微物潜生，比之无象，言之无名，蒙蒙景灭，昧昧遗形，纤於毳末之微篾，陋於茸毛之方生，视之则眇眇，望之则冥冥，离朱为之叹闷，神明不能察其情，二子之言，磊磊皆不小，何如此之为精，王曰善，赐云梦之田。
晋傅咸小语赋曰：楚襄王登阳云之台，景差唐勒宋玉侍，王曰：能为小语者处上位，景差曰：么蔑之子，形难为象，晨登蚁埃，薄暮不上，朝炊半粒，昼复得酿，亨一小虱，饱於乡党，唐勒曰：攀蚊髯，附蚋翼，我自谓重彼不极，邂逅有急相切逼，窜於针孔以自匿，宋玉曰：折薜足以为擢，舫粒糠而为舟，将远游以遐览，越蝉溺以横浮，若涉海之无涯，惧湮没於洪流，弥数旬而汔济，陟虮蚁之崇丘，未升半而九息，何时达乎杪头。
魏陈暄应诏语赋曰：覈生民之要技，实言语以为前，枢机诚为急务，笔札乃是次焉，拟金人於右阶，称石人於左边，郑侨戎服而无媿，张仪舌存而理痊，唯诺唯辩，何者是与，故知于时言言，于时语语，若乃辽城崄峻，齐阵交加，燕将恐惧，汉帝咄嗟，鲁连才吐数句，郦子直御单车，息十重之萦带，贤百万之喧哗，至於兰台静秘，华烛高明，徐斟桂醑，缓奏秦声，二三朋好，数四才英，既说前言之往行，重睹生死之交情，扼腕抵掌，攘袂盱衡，当斯时也，何者为荣，欲同吃如邓士载，欲作辩似娄君卿，为守为相并如此，少意少事不成名。
【赞】魏王粲反金人赞曰：君子亮直，不柔辟，友贱不耻，诲焉是益，我能发踪，彼用远迹，一言之赐，过乎玙璧，末世不敦，义与兹易，而言匪忠，退有其谪。
【箴】晋苏彦语箴曰：孔子曰：余欲无言。
又曰：天何言哉，赫胥之世，大庭之治，玄风陶鼓，率直放志，熙熙群动，无欲无事，逮于三季，奔竞兹彰，雷动风骇，飞辩云翔，战国纷扰，争霸称彊，尔乃游说纵横，骋技时王，衔刃怀毒，吐膏示芳，利动春露，害重冬霜，四纪若驰，七都翦亡，爰兹末俗，扇风簸飏，先意承旨，原情察乡，摈尔笾豆，和乐且康。
【铭】周太庙金人铭曰：孔子观周，入后稷庙，庙堂右阶之前，有金人焉，三缄其口，而铭其背曰：我古之慎言人也，戒之哉，戒之哉，无多言，无多事，多言多败，多事多患，安乐必戒，无行所悔，勿谓何伤，其祸将长，勿谓何害，其祸将大，勿谓不闻，神将伺人，焰焰弗灭，炎炎若何，涓涓不壅，终为江河，绵绵不绝，或成网罗，毫末不札，将寻斧柯。
晋孙楚反金人铭曰：晋太庙有石人焉，大张其口，而书其胸曰：我古之多言人也，无少言，无少事，少言少事，则后生何述焉，夫唯立言，名乃长久，胡为块然，生钳其口，凡夫贪财，烈士殉名，盗跖为浊，夷柳为清，鲍肆为臭，兰圃为馨，莫贵澄清，莫贱滓秽，二者言异，归於一会，尧悬谏鼓，舜立谤木，听采风谣，惟日不足，道润群生，化隆比屋，末叶陵迟，礼教弥衰，承旨则顺，忤意则违，时好细腰，宫中皆饥，时悦广额，下作细眉，逆龙之鳞，必陷斯机，括囊无咎，乃免诛夷，颠覆厥德，可为伤悲，斯可用戒，无妄之时，假说周庙，於言为蚩，是以君子，追而正之。
【论】晋欧阳建言尽意论曰：有雷同君子，问於违众先生曰：世之论者，以为言不尽意，由来尚矣，至乎通才达识，咸以为然，若夫蒋公之论眸子，锺傅之言才性，莫不引此为谈证，而先生以为不然，何哉，先生曰：夫天不言，而四时行焉，圣人不言，而鉴识存焉，形不待名，而方圆已著，色不俟称，而黑白以彰，然则名之於物无施者也，言之於理无为者也，而古今务於正名，圣贤不能去言，其故何也，诚以理得於心，非言不畅，物定於彼，非言不辩，言不畅志，则无以相接，名不辩物，则鉴识不显，鉴识显而名品殊，言称接而情志畅，原其所以，本其所由，非物有自然之名，理有必定之称也，欲辩其实，则殊其名，欲宣其志，则立其称，名逐物而迁，言因理而变，此犹声发响应，形存影附，不得相与为二，苟其不二，则无不尽，吾故以为尽矣。
◇讴谣
《尔雅》曰：徒歌谓之谣。
《毛诗》曰：心之忧矣，我歌且谣。
《左传》曰：宋城，华元为植，巡功，城者讴曰：睅其目，皤其腹，弃甲而复，于思于思，弃甲复来。
《家语》曰：孔子相鲁，齐人归女乐，鲁君淫荒，孔子遂行，师乙［太平御览四百六十五作已。］送孔子曰：吾欲歌，可乎，歌曰：彼妇人之口，可以出走，彼妇人之谒可以死败，优哉游哉，聊以卒岁。
《列子》曰：尧微服游康衢，童儿谣曰：立我蒸民，莫匪尔极，不识不知，顺帝之则，［事具杂文部诗篇。］
《韩子》曰：齐桓公饮酒醉，遗其冠，耻之，管仲曰：公不雪之以政，公曰：善，因发仓，赐贫穷，三日而民歌之曰：公胡不复遗其冠乎。
《吕氏春秋》曰：魏襄王使史起为邺令，引漳水灌田，民大得利，相与歌曰：邺有圣令为史公，决漳水，灌邺旁，终古斥卤生稻粱。
《史记》曰：曹参为汉相国，百姓歌之曰：萧何为法，讲若画一，曹参代之，守而勿失，载其清静，民以宁一。
又曰：卫子夫为皇后，弟青贵震天下，天下歌之曰：生男无喜，生女无怒，独不见卫子夫霸天下。
《汉书》曰：赵中大夫白公奏川渠引泾水，民得其饶，歌之曰：田於何所，池阳谷口，郑国在前，白渠起后，举锸为云，决渠为雨，泾水一石，其泥数斗，［事具产业部田篇。］
又曰：冯立为西河上郡，在职公廉，与野王相代，治行相似而多恩，吏民乃歌曰：大冯君，小冯君，兄弟继踵相因循，聪明圣智惠吏民，政如鲁卫德化均，周公康叔犹二君。
《东观汉记》曰：张湛为渔阳太守，开田八千馀顷，劝民耕种，以致殷富，百姓歌曰：桑无附枝，麦秀两歧，张君为政，乐不可欺，［事具职官部刺史篇。］
又曰：廉范，字叔度，为蜀郡太守，旧制禁民夜作，以防火，范乃毁削先令，但严储水而已，百姓歌之曰：廉叔度，来何暮，不禁火，民安堵，昔无一襦，今有五袴，［事具职官部刺史篇。］
《新序》曰：延陵季子，以剑带徐君墓树，徐人歌之曰：延陵季子兮，不忘旧故，脱千金之剑，以带丘墓，［事具怀旧篇。］
谢承后汉书曰：岑胵迁魏郡大守，人歌之曰：我有枳棘，岑君伐之，我有蟊贼，岑君遏之，狗犬不惊，足下生氂，含哺鼓腹，焉知凶灾，我嘉我生，独丁斯时，美哉岑君，於戏在兹。
又曰：皇甫嵩，请冀州一年田租，以赡饥民，百姓歌曰：天下乱兮市为墟，母不保子妻失夫，赖得皇甫复汝居，［事具职官部刺史篇。］
又曰：刘騊駼除摐阳长，以病免，吏民思而歌之曰：悒然不乐，思我刘君，何时复来，安此下民，［事具职官部县令篇。］
又曰：郭贺，字乔卿，为荆州刺史，到官有殊政，百姓歌曰：厥德仁明郭乔卿，忠正朝廷上下平，［事具职官部刺史篇。］
续《汉书》曰：张霸为会稽郡，越贼归附，童谣曰：弃我戟，捐我矛，盗贼尽，吏皆休。
又曰：李燮拜京兆，诏发西园钱，君上封事，遂上［《太平御览》四百六十五作止。］不发，吏民爱敬，乃谣曰：我府君，道教举，恩如春，威如虎，刚不吐，弱不茹，爱如母，训如父。
《吴志》曰：周瑜少精意於音乐，三爵之后，其有阙误，瑜必知之，知之必顾，时人谣曰：曲复误，周郎顾。
《吴录》曰：王谭，字世容，为成武令，民服德化，宿恶奔迸，父老歌曰：王世容，治无双，省徭役，盗贼空。
王隐《晋书》曰：王祥为本州别驾，时人歌曰：海沂之康，实赖王祥，邦国不空，别驾之功。
又曰：裴秀年十岁馀，时人谣曰：后进领袖有裴秀。
又曰：诸葛恢，字道明，荀闿，字道明，蔡谟，字道明，有名誉，号曰中兴三明，时人歌之曰：京师三明各有名，蔡氏儒雅荀葛清。
续安帝纪曰：司马休之兄尚，为桓玄所败，休之奔淮泗，颇得彼之人心，从者为之歌曰：可怜司马公，作性甚温良，忆昔水边戏，使我不能忘。
《会稽典录》曰：徐弘，字圣通，为汝阴令，诛锄奸桀，道不拾遗，民歌之曰：徐圣通，政无双，平刑罚，奸宄空。
《文士传》曰：束晢，太康中大旱，晢乃令邑人躬共请雨，三日水三尺，百姓为之歌曰：束先生，通神明，请天三日甘雨零，我黍以育，我稷以生，何以酬之，报束长生。
殷氏《世传》曰：殷褒为荥阳令，广筑学馆，会集朋徒，民知礼让，乃歌曰：荥阳令，有异政，脩立学校人易性，令我子弟耻讼争。
车频秦书曰：符坚时，关陇百姓丰乐，民歌之曰：长安大街，两边种槐，下走朱轮，上有鸾栖。
赵书曰：刘曜讨陈安於陇域，安死，乃谣曰：陇城健儿曰陈安，体幹虽小腹中宽，爱养将士同心肝，［事具军器∥篇。］
赵书曰：汲桑，六月盛暑，重裘累茵，使人扇，患不清凉，斩扇者，时军中为之谣曰：士为将军何可羞，六月重茵被豹裘，不识寒暑斩他头。
《襄阳耆旧记》曰：山季伦每临习池，未曾不大醉而还，恒曰：我高阳池中也，襄阳城中小儿歌之曰：山公何所去，往至高阳池，日夕倒载归，酩酊无所知，时时能骑马，倒着白接离，举鞭向葛强，何如并州儿。
《世说》曰：郤超王珣，并以俊才，为桓大司马所眷，珣为主簿，超为记室参军，超为人多须，珣形状短小，时人为之歌曰：髯参军，短主簿，能令公喜，能令公怒。
晋夏侯湛长夜谣曰：日暮兮初晴，天灼灼兮遐清，披云兮归山，垂景兮照庭，列宿兮皎皎，星稀兮月明，亭檐隅以逍遥兮，盻大虚以仰观，望阊阖之昭晢兮，丽紫微之晖焕。
晋湛方生怀归谣曰：辞衡门兮至欢，怀生离兮苦辛，岂羁旅兮一慨，亦代谢兮感人，四运兮道尽，化新兮岁故，气惨惨兮凝晨，风凄凄兮薄暮，雨雪兮交纷，重云兮四布，天地兮一色，六合兮同素，山木兮摧披，津壑兮凝冱，感羁旅兮苦心，怀桑梓兮增慕，胡马兮恋北，越鸟兮依阳，彼禽兽兮尚然，况君子兮去故乡，望归涂兮漫漫，盻江流兮洋洋，思涉路兮莫由，欲越津兮无梁。
陈沈蜅独酌谣曰：独酌谣，独酌独长谣，智者不我顾，愚夫余未要，不愚复不智，谁当余见招，所以成独酌，一酌倾一瓢，生涯本漫漫，神理暂超超，一酌矜许史，再酌傲松乔，频烦四五酌，不觉凌丹霄，倏忽厌五鼎，俄然贱九韶，彭殇无异葬，夷跖可同朝，龙蠖非不屈，鹏鷃但逍遥，寄语号呶侣，无乃大尘嚣。
◇吟
《说文》曰：吟，叹也。
《释名》曰：吟，严也，其声本出於忧愁，故声严肃，使听之凄叹也。
《毛诗序》曰：吟咏情性，以风其上。
《盐铁论》曰：曾子傍山而吟，山鸟下翔。
《东观汉记》曰：梁鸿常闭户吟咏书记。
《魏志》曰：管辂随军西行，过毌丘俭墓下，倚松树哀吟，精神不乐，人问其故，辂曰：林木虽茂，无形可久，碑诔虽美，无后可守。
陈武别传曰：陈武，字国本，休屠胡人，常骑驴牧羊，诸家牧竖十数人，或有知歌谣者，武遂学太山梁父吟，幽州马客吟及行路难之属。
《文士传》曰：李康，清廉有志节，不能和俗，为乡里豪右所共害，故宦涂不进，作游山九吟。
蜀志诸葛亮梁父吟曰：步出齐城门，遥望荡阴里，里中有三坟，累累正相似，问是谁家冢，田强古冶子，力能排南山，文能绝地理，一朝被谗言，二桃杀三士，谁能为此谋，国相齐晏子。
晋潘尼逸民吟曰：我顾傲，世自遗，舒志六合，由巢是追，沐浴池洪迅羽衣，陟彼名山，采此芝薇，朝云叆叇，行露未晞，游鱼群戏，翔鸟双飞，逍遥博观，日晏忘归，嗟哉世士，从我者谁。
◇啸
杂字解诂曰：啸，吹声。
《毛诗》曰：有女仳离，条其啸矣遇人之不淑矣。
《列女传》曰：鲁漆室邑之女，过时未適人，倚柱而啸，傍人闻之，心莫不为之惨者，邻妇从之游曰：何啸之悲也，子欲嫁乎，吾为子求偶，漆室女曰：吾岂为不嫁之故而悲哉，忧吾君老太子少也。
《庄子》曰：童子夜啸，鬼数若齿。
《吴越春秋》曰：吴王阖闾，将欲伐楚，登台向南风而啸，有顷而叹，群臣莫有晓王意者，伍子胥深知王忧，乃荐孙武，善为兵法，人莫知其能。
《魏略》曰：诸葛亮在荆州游学，每晨夜，常抱膝长啸。
《竹林七贤论》曰：阮籍，性乐酒，善啸，声闻数百步。
又曰：籍常箕踞啸歌，酣放自若，时苏门山中，忽有真人在焉，籍亲往寻，其人拥膝岩巅，遂登岭从之，箕坐相对，籍乃商略终古以问之，仡然不应，籍因对之长啸，有间，彼乃龂然笑曰：可更作，籍乃为啸，意尽，退还半岭，岭巅〈口酋〉然有声，若数部鼓吹，顾瞻乃向人之啸也。
孙登别传曰：孙登，魏末处邛北山中，以石室为宇，编草自覆，阮嗣宗闻登而往造焉，適见苫盖被发，端坐岩下鼓琴，嗣宗自下趍之，既坐，莫得与言，嗣宗乃嘲嘈长啸，与鼓琴音谐会雍雍然，登乃逌尔而笑，因啸和之，妙响动林壑，［事具乐府部琴篇。］
《晋阳秋》曰：嵇康见孙登，登对之啸，时不言。
《郭子》曰：刘道真少时，善歌啸，有一老姥，识其非常之人，甚乐其歌啸，乃杀豚进之，道真食〈犭屯〉不谢。
浔阳记曰：桓宣穆使人寻庐山，见一人谓之曰：君过前岭，必逢二年少，相随长啸，试要问之，若不与言者，可速去，此人过岭，果见二年少，以袂掩鼻长啸，状如恶鼻，呼不与言。
《世说》曰：晋文王德盛功大，坐席严敬，拟於王者，唯阮籍箕踞啸歌，酣放自若。
又曰：刘越石为胡骑所围，城中窘迫，刘乘月登楼清啸，胡贼闻之，皆凄然长叹。
《搜神记》曰：赵炳尝临水，从船人乞渡，船人不许，炳乃张盖坐其中，长啸呼风，乱流而济。
汉晋春秋曰：桓帝幸樊城，百姓莫不观之，有一老父，独耕不辍，议郎张温使问焉，父啸而不答。
王廙别传曰：王导与庾亮游于石头，会遇廙至，尔日迅风飞帆，廙倚楼而长啸，神气甚逸。
神境记曰：荥［按水经注三十八湘水篇营水迳营阳郡治，孙皓分零陵置。又晋亦有营阳郡，见晋书地理志江州下，是荥当作营。］阳郡西有灵源山，有石髓紫芝，昔者有采药此山，闻林谷间有长啸者，今樵人往往犹闻焉。
《异苑》曰：寻阳姑石，在江之坻，初桓玄至西下，令人登之，中岭便闻长啸，声甚清澈，至峰，见一人箕踞石上。
梦书曰：梦吹啸者，欲有求。
【诗】晋陆云诗曰：逍遥近南畔，长啸作悲叹。
晋郭璞诗曰：绿罗结高林，蒙笼盖一山，中有冥寂士，静啸抚清弦。
【赋】晋成公绥啸赋曰：逸群公子，体奇好异，傲世忘荣，绝弃人事，於是延友生，集同好，精性命之至机，研道德之玄奥，邈跨俗而遗身，乃慷慨而长啸，发妙声於丹唇，激哀音於皓齿，响抑扬而潜转，气冲郁而熛起，协黄宫於清角，杂商羽於流徵，飘游云於泰清，集长风乎万里，谅自然之至音，非丝竹之所拟，是故声不假器，用不借物，近取诸身，役心御气，动唇有曲，发口成音，触类感物，因歌随吟，清激切於竽笙，优润和於瑟琴，列列飚扬，啾啾响作，奏胡马之长思，向寒风乎北朔。又似鸿雁之扬雏，群鸣号乎沙漠，故能因形创声，随事造曲，应物无穷，机发响速，乃吟咏而发散，声绎绎而响连，心涤荡而无累，志离俗而飘然。
晋殷仲堪将离咏曰：尔乃理辔杖策，或乘或步，行悲歌以谐欢，朗长啸以启路。
【书】晋桓玄与袁宜都书论啸曰：读卿歌赋，序咏音声，皆有清味，然以啸为仿佛有限，不足以致幽旨，将未至耶，夫契神之音，既不俟多赡，而通其致，苟一音足以究清和之极，阮公之言，不动苏门之听，而微啸一鼓，玄默为之解颜，若人之兴逸响，惟深也哉。
袁山松答桓南郡书曰：啸有清浮之美，而无控引之深，歌穷测根之致，用之弥觉其远，至乎吐辞送意，曲究其奥，岂唇吻之切发，一往之清泠而已哉，若夫阮公之啸，苏门之和，盖感其一奇，何为徵此一至，大疑啸歌所拘耶。
◇笑
《说文》曰：欣，笑喜也。
《易》曰：同人，先号咷而后笑。
又曰：旅人，先笑而后号咷。
又曰：笑言哑哑。
《毛诗》曰：终风且暴，顾我则笑，谑浪笑傲，中心是悼。
又曰：兄弟不知，咥其笑矣。
又曰：载笑载言。
又曰：宴笑语兮。
《左传》曰：晋侯使郄克徵会于齐，齐顷公帷妇人，使观之，郄子登，妇人笑於房。
又曰：晋士弥牟送［《太平御览》三百九十一作逆。］叔孙于箕，叔孙使梁其跮［御览作踁。］待于门内，曰：余左顾而欬，乃杀之，右顾而笑，乃止。
《穀梁传》曰：季孙行父秃，晋郄克跛，卫孙良夫眇，曹公子首偻，同聘於齐，齐使秃者御秃者，跛者御跛者，偻者御偻者，萧同叔子处台而笑之，客不悦，［事具治政部。］
《论语》曰：子问公叔文子於公明贾曰：信乎夫子不言不笑不取乎，公明贾对曰：夫子时然后言，人不厌其言，乐然后笑，人不厌其笑，义然后取，人不厌其取。
又曰：子游为武城宰，子之武城，闻弦歌之声，夫子莞尔而笑曰：割鸡焉用牛刀。
《礼斗威仪》曰：君桑土而王，其民人好大笑。
《乐声仪》曰：人情喜则笑矣。
《老子》曰：下士闻道，大笑之，不笑，不足以为道。
《晏子》曰：齐景公置酒泰山，公四望喟然叹，泣数行，曰：寡人将去此堂国者而死耶，左右泣者三人，晏子搏髀仰天大笑曰：乐哉今之饮也，公怒曰：子笑何也，对曰：臣见怯君一，谀臣三，是以大笑，公惭。
琐语曰：师旷御晋平公鼓瑟，辍而笑曰：齐君与其嬖人戏，坠於床而伤其臂，平公命人书之曰：某月某日，齐君戏而伤，问之於齐侯，笑曰：然，有之。
《楚辞》曰：若有人兮山之阿，被薜荔兮带女萝，既含睇兮又宜笑，子慕予兮善窈窕。
又曰：行不群以颠越兮。又众兆之所咍。
《吕氏春秋》曰：戎常寇周，幽王击鼓，诸侯皆至，襃姒大悦而笑，王欲襃姒之笑，数击鼓而诸侯至，无寇，及真寇至，击鼓而诸侯不来，遂为戎所灭。
《史记》曰：孙子试兵，以王宠姬二人，以为军队长，三鼓，宫女皆掩口而笑。
又曰：孟尝君过赵平原君客之，赵人闻孟尝君贤，出观之，皆大笑曰：始以薛公为魁梧也，然今视之，乃眇小丈夫耳。
又曰：高祖奉玉卮为太上皇寿，曰：始大人常以臣无赖，不能治产业，不如仲力，今某之业所就，孰与仲多，殿上群臣皆呼万岁，大笑为乐。
《汉书》曰：匡衡能解诗，诸儒为之语曰：无说诗，匡鼎来，匡说诗，解人颐，［事具杂部诗篇。］
《蜀志》曰：马忠为人宽济，有度量，但大笑而已，忿怒不形於色。
《晋中兴书》曰：石勒与李阳相近，阳性刚愎，每争沤麻池，共相扑打，互有胜负，勒既贵，召阳至，引入，言及平生，酒酣，宣阳肘曰：卿年老，臂中故有力不，颇复与人斗耶，孤往数得卿拳，卿亦快得孤毒手，因大笑。
又曰：勒治门閤至峻，有醉胡乘马，径入府门，勒问门吏冯翥，向走马入门，为是何人，翥惶遽，误对忘讳，向有醉胡，乘马驰来，即已诃问，胡人难与语，非小吏所制，勒笑曰：胡正自难可与言。
蜀记曰：谯周，字允南，体濬素朴，无造次辩论之才，诸葛亮领益州牧，州［《太平御览》三百九十一作周。］为劝学从事，初见，左右皆笑，既出，有司请推笑者，亮曰：孤欲不能忍，况左右乎。
《世说》曰：张华问陆机曰：云何以不来，机曰：云有笑疾，恐公未悉，故未敢，俄而云诣华，华为人多姿制。又好帛缠须，云见而大笑，不能自已。
又曰：陆云好笑，尝著縗帻上舡，水中自见其影，便大笑不已，几落水。
又曰：桓南郡与道曜讲老子，王侍中为主簿，在坐，桓公曰：王主簿可顾名思义，王未有答，且大笑，桓公曰：王思道故能作大家儿笑。
【赋】晋孙楚笑赋曰：有度俗之公子，总万物之细故，心仿佛乎巢由，以得意为至乐，不拘恋乎凡流，会亲戚於高宇，结宗盟於绸缪，所以交颈偃仰，推匈指掌，冗洪声於通谷，顺长风以流响，气参谭以相属，若将颓而复往，或嚬蹙俛首，状似悲愁，怫郁唯转，呻S吟Y郁伊，或携手悲啸，嘘天长叫，迟重则如陆沉，轻疾则如水漂，徐疾任其口颊，员合得乎机要，或中路背叛，更相毁贱，倾倚叵我，彫声迄乎日晏，信天下之笑林，调谑之巨观也。


田猎钓钱
◇田猎
《礼记》曰：天子诸侯，无事则岁三田，一曰乾豆，二曰宾客，三曰充君之庖，［三田者，夏不田。］无事而不田曰不敬，田不以礼曰暴天物，天子不合围，诸侯不掩群，天子杀则下大绥，诸侯杀则下小绥，［绥当为緌，有虞氏之旗也。］大夫杀则止佐车，佐车止则百姓田猎，［佐车，驱逆之车。］又曰：獭祭鱼，然后虞人入泽梁，豺祭兽，然后田猎，鸠化为鹰，然后设罻罗，草木零落，然后入山林，昆虫未蛰，不以火田，不麛不卵，不覆巢。
《毛诗》曰：驺虞，鹊巢之应也，鹊巢之化行，人伦既正，朝廷既治，天下纯被文王之化，庶类蕃殖，蒐田以时，仁如驺虞，则王道成也。
《六韬》曰：文王卜田于渭阳，将大得，非熊非罴，天遗汝师，以之佐昌，施及三王。大吉，王乃斋三日，乘田车，驾田马，于渭之阳，见吕尚坐以渔，文王劳而问焉。
《穆天子传》曰：天子猎于渗泽，得白狐玄貉，以祭河宗。
《晏子》曰：景公田，十有八日不反，晏子往见，而衣冠不正，公望见晏子下车，急曰：夫子何遽，得无有故乎，对曰：国人皆谓君安野而好兽，无乃不可乎，公曰：寡人有吾子，犹心之有四支也，有四支故心有佚，寡人有吾子，故寡人佚，《晏子》曰：若心有四支而得佚，则可令四支无心乎，公乃罢田而归。
《庄子》曰：梁君出猎，见白雁群，下彀弩欲射之，道有行者，梁君谓行者止，行者不止，白雁群骇，梁君怒，欲射行者，其御公孙龙止之，梁君怒曰：龙不与其君，而顾他人，对曰：昔宋景公时大旱，卜之，必以人祠乃雨，景公下堂顿首曰：吾所以求雨，为民也，今必使吾以人祠乃雨，将自当之，言未卒而大雨，何也，为有德於天而惠於民也，君以白雁故而欲射杀人，主君譬人无异於豺狼也，梁君乃与龙上车归，呼万岁，曰：乐哉，人猎皆得禽兽，吾猎得善言而归。
《韩子》曰：孟孙猎，得麑，使西秦［《太平御览》八百三十二作秦西，下同。］巴持之，其母随而呼之，西秦巴不忍，而与其母，孟孙適至，求麑，对曰：余不忍而与其母，孟孙大怒，逐之，居三月，复召为其子傅，曰：夫子不忍麑。又且忍吾子乎。
《战国策》曰：魏文侯与虞人期猎，具，以饮酒乐，天雨，文侯将出，左右曰：今日饮酒乐，天雨，君将焉之，文侯曰：吾与虞人期猎，虽乐，岂不一会期哉，乃往自罢之，魏於是始强。
《史记》曰：田叔为鲁相，鲁王好猎，相常从苑中，王辄休相就馆舍，相出，常暴坐待王苑外，王数使人请相休，终不休，曰：我王暴露苑中，我独何为就舍，鲁王闻之，不大出游。
《魏志》曰：文帝将出猎，鲍勋上疏谏，帝手毁其疏而竟行，中道顿息，问侍臣曰：猎之为乐，何与八音也，侍中刘晔对曰：猎胜於乐，勋抗辞曰：夫乐上通神明，下和人理，隆治致化，万邦咸乂，故移风易俗，莫善於乐，况猎暴华盖於原野，因奏晔佞谀不忠。
《江表传》曰：曹公与孙权书云，近者奉辞伐罪，旌麾南指，刘琮束手，今水军八十万众，方与将军会猎於吴。
王隐《晋书》曰：魏舒少工射，著韦衣，入山泽，每猎大获。
《世说》曰：孙盛为庾公记室参军，从猎，将其第三儿齐庄俱行，庾公不知，忽於猎场见庄，时年七八岁，庾公谓曰：君儿亦复来乎，应声答曰：所谓无小无大，从公于迈。
吴地记曰：长洲在姑苏南，太湖北岸，阖闾所游猎处也，吴先主使徐详至魏，魏太祖谓详曰：孤原越横江之津，与孙将军游姑苏之上，猎长洲之苑，吾志足矣。
【诗】周王褒和张侍中看猎诗曰：上林冬狩反，回中讲射归，还登宣曲观，更猎黄山围，严冬桑柘惨，寒霜马骑肥，緤卢随兔起，高鹰接雉飞，独嗟来远客，辛苦倦边衣。
陈张正见和诸葛览从军游诗曰：治兵耀武节，纵猎骇畿封，迅鹢驰千里，高罝起百重，腾｛鹿加｝毙马足，饥鼯落剑锋，云根飞烧火，鸟道绝禽踪，方罗四海俊，聊以习军容。
【赋】汉司马相如子虚上林赋曰：楚使子虚使於齐，齐王悉发境内之士，备车骑之众，与使者出田，田罢，子虚过诧乌有先生，而亡是公存焉，先生曰：今日田乐乎，子虚曰：乐，获多乎，曰：少，然则何乐，曰：仆乐王之欲夸仆以车骑之众，而仆答以云梦之事，曰：可得闻乎，子虚曰：可，王驾车千乘，选徒万骑，田於海滨，列卒满泽，罘网弥山，掩兔辚鹿，射麋脚驎，骛於盐浦，割鲜染轮，射中获多，矜而自功，顾谓仆曰：楚王之猎，孰与寡人，仆对曰：臣闻楚有七泽，尝睹其一，未见其馀也，臣之所见，盖特小小者耳，名曰云梦，云梦者，方九百里，其中有山焉，其山则盘纡岪郁，岑崟参差，日月蔽亏，交错纠纷，上干青云，其东则有蕙圃蘅兰，茝若射干，芎藭菖蒲，茳蓠{艹糜}芜，其高燥则生箴菥苞荔，薜莎青薠。其卑湿则生藏莨蒹葭，东墙彫胡，其西则有涌泉清池，激水推移，外发芙蓉菱华，内隐巨石白沙，其北则有阴林巨树，楩柟豫章，桂椒木兰，檗离朱杨，其上则有鹓雏孔鸾，腾远射干，楚王乃驾驯驳之驷，乘雕玉之舆，靡鱼须之桡旃，曳明月之珠旗，阳子骖乘，奷阿为御，按节未舒，即凌狡兽，蹴蛩蛩，辚駏驉，轶野马，湜騊駼，乘遗风，射游骐，射不虚发，中必决眦，洞焜达腋绝乎心系，於是郑女曼姬，被阿緆，投纻缟，杂纤罗，垂雾縠，飞襳垂髾，扶舆倚靡，错翡翠之葳蕤。缪绕玉绥，眇眇忽忽，若神仙之仿佛，於是乃相与獠於蕙圃，掩翡翠，射鵕鸃，怠而后发，游于清池，浮文鹢，扬旌枻，张翠帷，建羽盖，网玳瑁，钩紫贝，摐金鼓，吹鸣籁，榜人歌，声流喝，涌泉起，奔物［汉书司马相如传，文选七作扬。］会，磊石相击，蛇良蛇良潏潏，若雷霆之声，闻乎数百里之外，於是楚王登阳云之台，泊乎无为，澹乎自持，不若大王，终日驰骋，曾不下舆，臣窃观之，齐殆不如，乌有先生曰：是何言之过也，且齐东渚巨海，南有琅邪，观乎成山，射乎之罘，浮渤澥，游孟诸，邪与肃慎为邻，右以汤谷为界，秋田乎青丘，傍偟乎海外，吞若云梦者八九，於其焜中，曾不蒂芥，然在诸侯之位，不敢言游戏之乐，苑囿之大，先生又见客，是以王词不复，何为亡以应哉。
上林赋，亡是公子［子字衍。］听然而笑曰：楚则失矣，而齐亦未为得也，且齐楚之事。又焉足道乎，君未睹夫巨丽也，独不闻乎天子之上林乎，左苍梧，右西极，丹水更其南，紫渊径其北，终始灞浐，出入泾渭，沣镐潦潏，纡徐逶迤，经营乎其内，荡荡乎八川，分流相背而异态，於是乎蛟龙赤螭，〈鱼亘〉亸渐离，鰅騄鰬魠，禺禺魼鳎，揵鬐掉尾，振鳞奋翼，潜处乎深岩，明月珠子，的皪江靡，蜀石黄碝，水玉磊砢，鸿鹔鹄鸨，鴐鹅禜鳿，沉浮乎其上，沈淫汎滥，随风澹澹，与波摇荡，掩薄水渚，深林巨木，巉岩参差，九嵕〈山截〉嶭，南山峨峨，掩以绿蕙，被以茳蓠，糅以蘪芜，杂以留夷，布结缕，攒{艹戾}莎，揭车蘅兰，本射干，茈姜蘘荷，箴橙若荪，鲜支黄砾，蒋芋青薠，布护闳泽，延蔓太原，於是离宫别馆，弥山跨谷，高廊四注，重坐曲阁，华榱璧珰，辇道逦属，步朓周流，长途中宿，俯杳眇而亡见，仰攀缘而扪天，奔星更於闺闼，冤虹杝於楯轩，於是乎卢橘夏熟，黄甘橙榛，枇杷橪柿，樗枣杨梅，樱桃蒲陶，隐夫郁棣，扬翠叶，抗紫茎，发红华，秀朱荣，煌煌扈扈，烛燿巨野，背秋涉冬，天子校猎，乘镂象，六玉虬，扡蜺旌，靡云旗，前皮轩，后道游，孙叔奉辔，卫公骖乘，江河为阹，太山为橹，车骑雷起，殷天动地，生貔豹，抟豺狼，手熊罴，足野羊，箭不苟害，解脰陷脑，弓不虚发，应声而倒，然后侵淫促节，倏敻远去，流离轻禽，蹴履狡兽，择肉后发，先中命处，拂鹥鸟，捎凤皇，捷鸳雏，掩鹪鹏，蹶石关，历封峦，过鳷鹊，望露寒，下棠梨，息宜春，西驰宣曲，濯鹢牛首，登龙台，掩细柳，於是游戏懈怠，置酒乎颢天之台，张乐乎胶葛之宇，撞千石之锺，立万石之虡，建翠华之旗，树灵鼍之鼓，奏陶唐氏之舞，听葛天氏之歌，千人唱，万人和，巴俞宋蔡，淮南千遮，文成颠歌，族居递奏，金鼓迭起，铿鎗闛鞳，洞心骇耳，荆吴郑卫之声，韶濩武象之乐，阴淫移衍之音，鄢郢缤纷，激楚结风，若夫青琴宓妃之徒，绝殊离俗，妖冶闲都，靓妆刻饰，妩媚奷弱，皓齿灿烂，宜笑的皪，色授魂与，心愉於侧，酒中乐酣，天子曰：嗟乎此太奢侈，於是历吉日以斋戒，袭朝衣，乘法驾，建华旗，鸣玉鸾，游於六艺之囿，驰骛仁义之途，脩容乎礼园，翱翔乎书圃。
汉杨雄羽猎赋曰：武帝广开上林，东南至宜春鼎湖，御宿昆吾，傍南山，西至长杨五柞，北绕黄山，滨渭而东，周袤数百里，聊因校猎以风，玄冬季月，天地隆冽，乃诏虞人典泽，东延昆邻，西驰阊阖，储积共偫，戎卒夹道，斩丛棘，夷野草，御自汧渭，经营酆镐，营合围会，先置乎长杨之南，昆明灵沼之东，荷垂天之罼，张竟埜之罘，靡日月之朱竿，曳彗星之飞旗，涣若天星之罗，浩如涛水之波，淫淫与与，前后要遮，立历天之旗，曳梢星之旃，霹雳列缺，吐火施鞭，车骑云会，登降闇蔼，泰华为旗，熊耳为缀，木仆山还，漫若天外，於是鸟不及飞，兽不得过，军惊师骇，刮野扫地，禽殚中衰，相与集於靖冥之馆，以临珍池，灌以岐梁，溢以江河，东瞰目尽，西畅亡涯，随珠［《文选》珠下有和字，此脱。］氏，焯烁其波，方椎夜光之流离，剖明月之珠胎，於兹乎鸿生巨儒，修唐典，匡雅颂，揖让於前，昭光振耀，响忽如神，仁声惠於北狄，武谊动於南邻。
后汉张衡羽猎赋曰：皇上感天威之缪烈，思太昊之观虞，虞人表林麓而廓菜薮，翦荆梓而夷榛株，於是凤皇献历，太仆驾具，蚩尤先驱，雨师清路，山灵护阵，方神跸御，羲和奉辔，弭节西征，翠盖葳蕤，鸾鸣蹐蛇令，山谷为之澹淡，丘陵为之簸倾，於是皇舆绸缪，迁延容与，抗天津於伊洛，敻遥集乎南圃，大诏猎者，竟逐长驱，轻车飚厉，羽骑电骛，雾合云集，波流雨注，马蹂麋鹿，轮辚雉兔，弓不妄弯，弩不虚举，鸟惊絓罗，兽与矢遇。
魏文帝校猎赋曰：长铩纠霓，飞旗拂天，部曲按列，什伍相连，跱如丛林，动若崩山，超崇岸之曾崖，厉障澨之双川，列翠星陈，戎车方毂，风回云转，埃连飚属，雷响震天地，譟声荡川岳，遂躏封豨，籍麈鹿，梢飞鸢，接鸑鷟，聚者成丘陵，散者阗溪谷，流血赫其丹野，羽毛纷其翳日，考功效绩，班赐有叙，授甘炰，［句有脱文。］飞酌清酤，割鲜野享，举爵鸣鼓，銮舆促节，骋辔回翔，望爵台而增举，涉幽巉之花梁。
魏王粲羽猎赋曰：相公乃乘轻轩，驾四辂，驸流星，属繁弱，选徒命士，咸与竭作，旌旗云桡，锋刃林错，扬晖吐火，曜野蔽泽，山川於是摇荡，草木为之摧拨，禽兽振骇，魂亡气夺，兴头触系，摇足遇橽，陷心裂胃，溃脑破颡，鹰犬竞逐，弈弈霏霏，下韝穷緤，抟肉噬肌，坠者若抵，清野涤原，莫不歼夷。
魏应玚西狩赋曰：伊炎汉之建安，飞龙耀乎天衢，皇宰弈而陶运，树匡翼而大摹，荡无妄之氛秽，扬威灵乎八区，开九土之旧迹，暨声教於海隅，时霜凄而淹野，寒风肃而川逝，草木纷而摇荡，鸷鸟别而高厉，既乃拣吉日，练嘉辰，清风矢戒，屏翳收尘，於是魏公乃乘彫辂，驷飞黄，拥箫钲，建九，［句有脱文。］按辔清途，飒沓风翔，於是围网周合，雷鼓天震，千乘长罗，万表星陈，双翼伉旌，八校祖分，长燧电举，高烟蔽云，尔乃徒舆并兴，方轨连质，惊飚四骇，冲禽惊溢，骋兽塞野，飞鸟蔽日，尔乃赴玄谷，陵崇峦，俯掣奔猴，仰捷飞猿，云幕被於广野，京燎照乎平原，醴炰充给，洪施普宣。
又驰射赋曰：於是阳春嘉日，讲肆馀暇，将逍遥於郊野，聊娱游於骋射，延宾鞠旅，星言夙驾，树应鞞於路左，建丹旗於表路，群骏笼於衡首，咸皆騕褭与飞葂。尔乃结翻仵，齐伦匹，良乐授马，孙膑调驷，筹筭克明，班次均壹，左揽繁弱。右接湛卫，控满流睇，应弦飞碎，旝动鼓震，譟声雷溃，重破累〈石暴〉，流景倏忽，纷纭络驿，次授二八，骅骝激骋，神足奔越，终节三驱，矢不虚发，进截飞乌，顾摧月支，须纡六钧，口弯七规，观者并气而倾竦，咸侧仚{人山}而腾移，尔乃萦回盘厉，按节和旋，翩翩神厉，体若飞仙，弈弈骍牡，既佶且闲，扬骊沛艾，蠖略相连。
晋夏侯湛猎兔赋曰：尔乃乘露箱，御良马，循又接於广漠，弓矢连於旷野，端眺蒿莱，摘盱榛秽，落目攒慨，傍窥蓊薈，视毚兔之所隐，乃精望而审发，弦绝箭激，惊伏并毙，搜鳞危险，觅历冈阜，留罾挂於重林，疏罝结於通薮，密惊视於草间，暂见之於蒙，［句有脱文。］拟以锐殳，规以良弓，睹毫末而放镞，乃殪之於窟中，或纷欻{艹亦}以惊骛，影跳竦而扬白，擢轻足之茕茕，振游形之跃跃，弓不暇弯，罝不及幕，尔乃鹰鹞翻以飘扬，劲翼谡而下猘，马释椌以长骋，郁腾虚而陵厉，翕习於回阻之间，绕缭於山泽之际，盘迂游田，其乐泄泄，心既倦兮日迁，命舆驾兮将还，息徒兰圃，秣骥华田，目送归波，手挥五弦，优哉游哉，聊以永年。
晋潘岳射雉赋曰：涉青林以游览，乐羽族之群飞，伟彩毛之英丽，有五色之名翚，厉耿介之专心，张猛毅之雄姿，於时青阳告谢，朱明肇授，靡木弗滋，无草不茂，天英英以垂云，泉涓涓而吐霤，麦渐渐以擢芒，雉鷕鷕而朝雊，郁轩翥以馀怒，思长鸣以效态，尔乃俟扇举而清叫，野闻声而应媒，樆朱冠之赩{艹亦}，敷藻翰之陪鰓，或蹶或啄，时行时止，班尾扬翘，双鱼特起，应叱愕立，擢身竦待，捧黄间以密彀，属刚挂以潜拟，山鷩悍害，猋迅以甚，鲸牙低镞，心平望审，毛体摧落，霍若碎锦，逸群之俊，擅场挟两，栎雌妒异，倏来忽往，於是筭分铢，商远近，揆悬刀，骋绝伎，当咮值焜，裂素破觜，若乃耽盘游道，放心不移，乐而无节。端操或亏，此老氏之所戒，而君子所不为。
【启】梁沈约为皇太子谢赐御所射雉启曰：轻銮微动，密翳徐张，黄间所彀。矢无虚发，南皮之获，未足称工，臣任惟守器，事隔陪奉，天慈曲降，赐物颁禽。
◇钓
《吕氏春秋》曰：太公钓於滋泉，文王得而王。
《说苑》曰：吕望年七十，钓于渭渚，三日三夜，鱼无食者，与农人言，农人者，古之老贤人也，谓望曰：子将复钓，必细其纶，芳其饵，徐徐而投之，无令鱼骇，望如其言，初下得鲋，次得鲤，刳腹得书，书文曰：吕望封于齐，望知当贵。
《毛诗》曰：其钓维何，维丝伊缗，齐侯之子，平王之孙。
《论语》曰：钓而不纲，弋不射宿。
《墨子》曰：钓者之恭，非为鱼也，饵鼠以肉，非爱之也。
《楚辞》曰：以直针而为钩，维河鱼之能得。
《吕氏春秋》曰：善钓者，引鱼于千仞之下，饵香也。
【诗】陈阴铿观钓诗曰：澄江息晚浪，钓侣枻轻舟，垂丝遥溅水，沧浪终滞游。
【赋】晋潘尼钓赋曰：抗余志於浮云，乐余身於蓬庐，寻渭滨之远迹，且游钓以自娱，左援脩竹，右纵飞纶，金钩厉钜，甘饵垂芬，众鲲奔涌，游鳞横集，触饵见擒，值钩被执，长缴缤纷，轻竿翕熠，云往飚驰，光飞电入，曜灵未及惊策，盖以获其数十，且夫燔炙之鲜，煎熬之味，百品千变，殊芳异气，随心適好，不可胜记，乃命宰夫，脍此潜鳞，电割星流，芒散缕解，随风离锷，连翩雪累，西戎之蒜，南夷之姜，酸咸调適，齐和有方，和神安体，易思难忘。
◇钱
《汉书》曰：凡贽，［《太平御览》八百三十五作货。］金钱布泉之用，夏殷以前，其详靡记，太公为周立九府圆法，［圆即钱也。］
《六韬》曰：武王入殷，散鹿台之金钱，以与殷民。
《史记》曰：初苏秦之燕，贷百钱为资，及贵，以百金偿之，遍报诸所尝见德者，其从者一人，独未得报，乃前自言，苏秦曰：我非忘子，子之与我至燕，再三欲去我易水之上，方是时我困，故望子深，是以后子，子今亦得矣。
又曰：高祖以吏繇咸阳，吏皆送奉钱三，［或三百，或五百。］萧何独以五，侯［《太平御览》八百三十五作后。］益封二千户，以独赢二钱。
又曰：单父人吕公，善沛令，避仇从之客，因家焉，沛中豪杰吏，闻令有客，皆往贺，萧何为主吏，主进，令诸大夫曰：不满千钱，坐之堂下，高祖为亭长，素易诸吏，乃绐为谒者曰：贺钱万，实不持一钱，谒入，吕公大惊，起迎之门。吕公者，好相人，见高祖状貌，因重敬之，引入座，萧何曰：刘季故多大言者矣。
又曰：上使善相者相邓通，曰：当贫饿死，文帝曰：能富通者在我，何谓贫，於是赐通蜀严道铜山，得自铸钱，号邓氏钱，布天下，［见宠幸篇。］
又曰：汉兴七十馀年之间，国家无事，廪庾皆满，而库府馀货财，京师之钱，累百巨万，贯朽而不可校。
又曰：安息国以银为钱，钱如王面。
《汉书》曰：武帝时，公卿请令京师铸官钱，赤仄，［以赤铜为其郛。］一当五，官用非赤仄，不得行，［俗所谓紫绀钱。］
又曰：东方朔云，侏儒长三尺馀，奉一囊粟，钱二百三十，臣朔长九尺馀，亦一囊粟，钱二百四十。
又曰：张安世父子封侯，在位太盛，乃辞不受禄，诏都内别藏张氏无名钱，以百万数，［都安(《太平御览》八百三十五作内。)主藏官。］
《东观汉记》曰：光禄勋杜林，与马援乡里亲厚，援南方还时，林马適死，援遣子持一匹马遗林，曰：朋友有车之馈，可以修［《太平御览》八百三十五作备。］之，居数月，林遣子奉书曰：将军内施九族，外有宾客，望恩者多，林父子食禄，禄出常有盈，今奉钱五万，援受之，谓儿曰：当以此为法，林所以胜我者也。
又曰：马援在陇西，上书曰：富民之本，在於食货，宜如旧铸五铢钱，天下赖其便。
又曰：郑均兄为县游击，受礼遗，均数谏止，不听，即脱身出作，岁馀，得数万钱，归以与兄，曰：钱尽可复得，为吏坐赃，终身捐弃，兄感其语，遂有廉絜称。
《汝南先贤传》曰：平舆阚敞，为郡五官掾，太守弟五常被徵，以奉钱百三十万寄敞，敞埋置堂上，后常举家患死，唯有孤孙九岁，临死语云，吾有钱三十万，寄掾阚敞，孙长大来求敞，敞见之悲喜，取钱尽还之，孙曰：祖唯言三十万尔，今乃百三十万，诚不敢当，敞曰：府君疾困，谬言尔，郎君无疑。
《郭子》曰：王夷甫雅尚玄远。又疾其妇贪，口未尝言钱，妇欲试之，夜令婢以钱绕床，不得行，夷甫晨起，见钱阂之，命婢举阿堵物。
《世说》曰：王武子移第近北芒，于时人多地贵，武子好马射，买地作埒，编钱布地竟埒，时号金沟。
《地镜图》曰：钱铜之气，望之如青云。
【书】后汉刘騊駼上书谏铸钱事曰：夫食者乃有国之大宝，生民之至贵也，见比年以来，良苗尽於蝗螟之口，杼柚空於公私之求，野无青草，室如悬磬，所急朝夕之餐，所患靡盬之事，岂谓钱之锲薄，铢两轻重哉，就使当令土砾化为南金，瓦卤变为和玉，沙石悉成随珠，犬羊尽作狐白，绛绣盈堂，文绮缦野，使百姓渴无所饮，饥无所食，虽牺皇之纯德，大禹之勤劳，周文之不暇，犹不能以保萧墙之内。
【启】梁简文帝谢敕赐解讲钱启曰：无劳磁石之火，金货猥臻，非游玉垒之川，铜山可见，舒王济之埒，犹觉有馀，假刘寔之绳，穿而不尽，慧轮究竟，爰降曲私，福田成满，仰由慈被，荣光独照，自均若木，负恩知重，窃譬蓬莱。
又谢赐钱启曰：殊泽隆厚，造次被蒙，重彼八铢，珍斯九法，赤仄成采，出自水衡之藏，绀文委贯，忽积铜扇之里，谨长充放生，用济含识，发弘誓原，等供无边，效彼薄拘，均兹流水，方使怖鸽获安，穷鱼永乐。
梁刘孝威婚谢晋安王赐钱启曰：孝威问吉已通，请期有日，而贤夫之誉，多愧张耳，非婿之才，偶同王粲，睠言前事，良以自羞，曲降隆慈，俯垂珍锡，便使禽贽获举，纁币有资，佩服宠灵，殒越非报。
梁任孝恭谢赉钱治宅启曰：绳枢断续，薄雨已倾，席户穿阑，微风自卷，不悟恩隆问舍，降自天造，事深更宅，乃被庸微，跪条可授，毁垣再筑，遂得窗临上路，户望东家，人悦爽垲，里惊轮奂，门学于公，逆容驷马，巷均王濬，豫拟幡旗。
【论】晋鲁褒钱神论曰：有司空公子，富贵不齿，盛服而游京邑，驻驾乎市里，顾见綦毌先生，班白而徒行，公子曰：嘻，子年已长矣，徒行空手，将何之乎，先生曰：欲之贵人，公子曰：学诗乎，曰：学矣，学礼乎，曰：学矣，学易乎，曰：学矣，公子曰：诗不云乎，币帛筐篚，以将其厚意，然后忠臣嘉宾，得尽其心，礼不云乎，男贽玉帛禽鸟，女贽榛栗枣脩，易不云乎，随时之义大矣哉，吾视子所以，观子所由，岂随世哉，虽曰已学，吾必谓之未也，先生曰：吾将以清谈为筐篚，以机神为币帛，所谓礼云礼云，玉帛云乎哉者已，公子拊髀大笑曰：固哉子之云也，既不知古。又不知今，当今之急，何用清谈，时易世变，古今异俗，富者荣贵，贫者贱辱，而子尚质，而子守实，无异於遗剑刻舡，胶柱调瑟，贫不离於身名，誉不出乎家室，固其宜也，昔神农氏没，黄帝尧舜，教民农桑，以币帛为本，上智先学变通之，乃掘铜山，俯视仰观，铸而为钱，故使内方象地，外员象天，钱之为体，有乾有坤，其积如山，其流如川，动静有时，行藏有节，市井便易，不患耗折，难朽象寿，不匮象道，故能长久，为世神宝，亲爱如兄，字曰孔方，失之则贫弱，得之则富强，无翼而飞，无足而走，解严毅之颜，开难发之口，钱多者处前，钱少者居后，诗云，哿矣富人，哀哉茕独，岂是之谓乎，钱之为言泉也，百姓日用，其源不匮，无远不往，无深不至，京邑衣冠，疲劳讲肆，厌闻清谈，对之睡寐，见我家兄，莫不惊视，钱之所祐，吉无不利，何必读书，然后富贵，由是论之，可谓神物，无位而尊，无势而热，排朱门，入紫闼，钱之所在，危可使安，死可使活，钱之所去，贵可使贱，生可使杀，是故忿诤辩讼，非钱不胜，孤弱幽滞，非钱不拔，怨仇嫌恨，非钱不解，令问笑谈，非钱不发，谚曰：钱无耳，可闇使，岂虚也哉。
又曰：有钱可使鬼，而况於人乎，子夏云，死生有命，富贵在天，吾以死生无命，富贵在钱，何以明之，钱能转祸为福，因败为成，危者得安，死者得生，性命长短，相禄贵贱，皆在乎钱，天何与焉，天有所短，钱有所长，四时行焉，百物生焉，钱不如天，达穷开塞，振贫济乏，天不如钱，若臧武仲之智，卞庄子之勇，冉求之艺，文之以成人矣，今之成人者何必然，唯孔方而已，夫钱穷者使通达，富者能使温暖，贫者能使勇悍，故曰：君无财则士不来，君无赏则士不往，谚曰：官无中人，不如归田，虽有中人，而无家兄，何异无足而欲行，无翼而欲翔，使才如颜子，容如子张，空手掉臂，何所希望，不如早归，广修农商，舟车上下，役使孔方，凡百君子，同尘和光，上交下接，名誉益彰。


据明本补
天日月星云风
◇天
《周易》曰：大哉乾元，万物资始，乃统天，云行雨施，品物流形，大明终始。六位时成，时乘六龙以御天，乾道变化，各正性命。
又曰：立天之道，曰阴与阳。
又曰：天行健。
《尚书》曰：乃命羲和，钦若昊天。
又曰：皇天震怒，命我文考，肃将天威。
《礼记》曰：天地之道，博也，厚也，高也，明也，悠也，久也，日月星辰系焉。万物覆焉。
《论语》曰：天何言哉，四时行焉，百物生焉。
《老子》曰：天得一以清。
《春秋繁露》曰：天有十端，天地阴阳水土金木火人，凡十端，天亦喜［《太平御览》一喜上有有字。］怒之气，哀乐之心，与人相副，以类合之，天人一也。
《尔雅》曰：穹苍，苍天也，春为苍天，夏为昊天，秋为旻天，冬为上天。
《春秋元命苞》曰：天不足西北，阳极於九，故天周九九八十一万里。
浑天仪曰：天如鸡子，天大地小，天表里有水，地［《开元占经》一，《太平御览》二，地上有天字。］各乘气而立，载水而浮，天转如车毂之运。
《黄帝素问》曰：积阳为天，故天者清阳也。
《庄子》曰：天之苍苍，其正色邪，其远而无所至极邪。
《申子》曰：天道无私，是以恒正，天常正，是以清明。
《文子》曰：高莫高於天，下莫下於泽，天高泽下，圣人法之。
《太玄》曰：有九天，一为中天，二为羡天，三为从天，四为更天，五为睟天，六为廓天，七为咸天，八为沈天，九为成天。
又曰：天以不见为玄。
《皇览记》［《太平御览》二作皇览冢墓记。］曰：好道者，言黄帝乘龙升云，登朝霞，上至列阙，倒影经过天宫。
《礼统》曰：天地者，元气之所生万物之祖也。
《广雅》曰：太初，气之始也，清浊未分，太始，形之始也，清者为精，浊者为形，太素，质之始也，已有素朴而未散也，二气相接，剖判分离，轻清者为天。
《吕氏春秋》曰：天有九野，何谓九野，中央曰钧天，东方曰苍天，东北曰变天。北方曰玄天，西北曰幽天，西方曰皓天，西南曰朱天，南方曰炎天，东南曰阳天。
《列子》曰：杞国有人，忧天崩坠，身无所寄，废於寝食。又有忧彼之忧者，晓之曰：天积气耳，无处无气，奈何而崩坠乎，其人曰：天果积气，日月星宿，不当坠也，晓者曰：日月星宿，亦积气中之有光曜者，正复使坠，亦不能有中伤。
《说苑》曰：齐桓公问管仲，王者何所贵，对曰：贵天，桓公仰观天，管仲曰：所谓之天者，非谓苍苍莽莽之天也，君人者以百姓为天。
《白虎通》曰：天者身也，天之为言镇也，居高理下，为人镇也，男女惣名为人，天地所以无惣名何，天圆地方，不相类也，天左旋，地右周，犹君臣阴阳相对向也。
张衡《灵宪》曰：太素之前，幽清寂寞，不可为象，惟虚惟无，盖道之根也，道根既建，由无生有，太素始萌，萌而示兆，斯谓庞洪，盖道之幹也，道幹既育，万物成体，於是刚柔始分，清浊异位，天成於外而体阳，故圆以动，斯谓天元，道之实也，天有元位。
徐整《三五历纪》曰：天地混沌如鸡子，盘古生其中，万八千岁，天地开辟，阳清为天，阴浊为地，盘古在其中，一日九变，神於天，圣於地，天日高一丈，地日厚一丈，盘古日长一丈，如此万八千岁，天数极高，地数极深，盘古极长，后乃有三皇，数起於一，立於三，成於五，盛於七，处於九，故天去地九万里。
《蜀志》曰：吴使张温来聘，温问秦密曰：天有头乎，密曰：有之，温曰：在何方，密曰：诗云，乃眷西顾，以此推之，头在西方，温曰：天有耳乎，密曰：天处高而听卑，诗云，鹤鸣九皋，声闻于天，若其无耳，何以听之，温曰：天有足乎，密曰：诗云，天步艰难，若其无足，何以步之，温曰：天有姓乎，密曰：姓刘，何以然，曰：其子姓刘，以此知之。
《楚辞·天问》曰：图［《天问》作圜，《初学记》一，《太平御览》二作圆。］则九重，孰营度之，八柱何当，东南何亏，(言天有八山为柱，皆何当值，东南不足，谁亏缺之。)日月安属，列星安陈。
【诗】晋传言［《初学记》一作傅玄。］两仪诗曰：两仪始分，元气上清，列宿垂象，六位时成，日月西迈，流景东征，悠悠万物，殊品齐名，圣人忧世，实念群生。
又天行篇曰：天行一何健，日月无高踪，百川赴阳谷，三辰因泰蒙。
又歌曰：天时泰兮昭以阳，清风起兮景云翔，仰观兮辰象，日月兮运周，俯视兮河海，百川兮东流。
【赋】晋成公绥天地赋曰：天地至神，难以一言定称，故体而言之，则曰两仪，假而言之，则曰乾坤，气而言之，则曰阴阳，性而言之，则曰柔刚，色而言之，则曰玄黄，名而言之，则曰天地，若乃悬象成文，列宿有章，三辰烛燿，五纬重光，众星回而环极，招摇运而指方，白虎时据於参代，［冯校本作井，初学记一作昴。］青龙垂尾於氐房，玄龟匿首於女虚，朱鸟奋翼於星张，帝皇正坐於紫宫，辅臣列位於文昌，垣屏络驿而珠连，三台差池而雁行，轩辕华布而曲列，摄提鼎峙而相望。
【赞】晋郭璞《释天地图赞》曰：祭地肆瘗，郊天致烟，气升太一，精沦九泉，至敬不文，明德惟鲜。
【表】宋颜延之请立浑天仪表曰：张衡创物，蔡邕造论，戎夏相袭，世重其术。臣昔奉使入关，值大军旋旆，浑仪在路，肆观奇秘，绝代异宝，旋及王府，考诸前志，诚应夙闻，尚书，璇玑玉衡，以齐七政，崔瑗所谓数术穷天地，制作侔造化，经志所云，图宪所本，故体度不渝，精测尚矣，则七晷运变，无匪康时，九代贞观，不绝司历，臣夙怀末意，惧于非任，今忝惟职统，敢昧死以闻。
◇日
《易》曰：日月丽乎天。
又曰：离为日。
又曰：日中则昃，月盈则食，天地盈虚，与时消息，而况於人乎，况於鬼神乎。
《毛诗》曰：日居月诸，胡迭而微。
《礼记》曰：玄端而朝日於东门之外。
《左氏传》曰：赵衰，冬日之日也，赵盾，夏日之日也。
《五经通义》曰：日中有三足乌。
《春秋内事》曰：日者阳德之母。
《白虎通》曰：日行迟，月行疾者何，君舒臣劳也，日月所以悬著何，助天行化，昭明下地也，日月径千里。
《风俗通》曰：成帝问刘向，俗说文帝被徵，后期，不得立，日为再中。
《尔雅》曰：觚竹北户西王母日下，谓之四荒，岠齐州以南戴日为丹穴，东至日所出为太平，西至日所入为太蒙。
《广雅》曰：日名朱明，一名耀灵，一名东君，一名大明，亦名阳乌。
《说文》曰：日，实也，太阳之精，字从口一，象形也。
又曰：初出为旭，［《初学记》一，《太平御览》三作纂要曰：日初出曰旭。］日昕曰晞，日温曰煦，日在午曰亭午，在未曰昳，日晚曰旰，日将落曰薄暮，日西落，光反照於东，谓之反景，在上曰反景，在下曰倒景，煦，日温也，皓，日昼貌也，晖，日光也，旰，日晚也，翌，日明也，晓，日白也。
《易坤灵图》曰：至德之明，日月若连璧。
《京房易传》曰：日月大光，天下和平，上下俱昌，延年益寿，长世无极。
《礼斗威仪》曰：政理太平，则时日五色。
《汉书》曰：文帝时，新垣平言，臣候日再中，居顷之，日却复中，乃更以十七年为元年。
《列子》曰：孔子东游，见两小儿辩斗，问其故，一儿曰：我以日始出去人近，日中时远也，一儿曰：我以为日初出时远，而日中时近，一儿曰：日初出，大如车盖，及其中，才如盘盂，此不为远者小而近者大乎，一儿曰：日初出，沧沧凉凉，及其中，如探汤，此不为近者，热而远者凉乎，孔子不能决也，两儿笑曰：孰谓汝多知乎。
《贾谊书》曰：汤曰：学圣王之道，譬其如日，静居而独思，譬其若火，夫人舍学圣王之道，而静居独思，譬其去日之明於庭，而就火之光於室也，然可以小见，不可以大知。
应劭《汉官仪》曰：太山东南，名曰日观，日观者，鸡鸣时见日。
《论衡》曰：儒者论日旦出扶桑，暮入细柳，扶桑，东方之地，细柳，西方之地。
《家语》曰：楚王渡江，得萍实，大如拳，赤如日，［事具草部。］
《帝王世纪》曰：周文王梦日月着其身。
《瑞应图》曰：日月扬光者，人君之象也，君不假臣下之权，则日月扬光。
《山海经》曰：猗天山，苏门山，日月所出。
又曰：大荒之中，旸谷，上有扶桑，十日所浴，九日居下［原作上，据冯校本改。］枝，一日居上［原作下，据冯校本改。］枝，皆载乌。
又曰：有女子，名曰羲和，浴日於甘泉，羲和者，帝俊之妻，是生十日。
《淮南子》曰：尧时十日并出，草木燋枯，尧命羿仰射十日，中其九，乌皆死，堕羽翼。
又曰：若木在建木西，有十日，华照下地。
又曰：日出于旸谷，浴于咸池，拂于扶桑，是谓晨明，登于扶桑之上，爰始将行，是谓朏明，至于曲阿，是谓朝明，临于曾泉，是谓蚤食，次于桑野，是谓晏食，臻于衡阳，是谓禺中，对于昆吾，是谓正中，靡于鸟次，［西南曰大壑。］是谓小迁，至于悲谷，是谓晡时，回于女纪，是谓大迁，经于泉隅，是谓高舂，顿于连石，是谓下舂，至于悲泉，爰息其乌，［《初学记》一，《太平御览》三作六螭，淮南子天文篇作其马。］是谓悬车，薄于虞泉，是谓黄昏，沦于蒙谷，是谓定昏。
又曰：鲁阳公与韩构难，战酣，日暮，援戈而捴之，日反三舍。
又曰：积阳之热气生火，火气之精者为日。
又曰：日中有踆乌，［踆，趾也，谓三足乌也。］河图叶光篇曰：积精为日。
皇甫谧《年历》曰：日者众阳之宗，阳精外发，故日以昼明，名曰曜灵。
《楚辞》曰：曒将出兮东方，照吾槛兮扶桑，［槛，楯也。］
又曰：角宿未旦，曜灵安藏，［角，东方星也，曜灵，日也，言东方未旦之时，藏其精光也。］又天问曰：羿焉毕日，乌焉解羽。
又招魂曰：十日并出，流金铄石。
【诗】魏刘桢诗曰：仰视白日光，皎皎高且悬，兼烛八纮内，物类无颇偏。
晋张载诗曰：白日随天回，暾暾圆如规，踊跃汤谷中，上登扶桑枝。
又诗曰：十日出汤谷，弭节驰万里，经天曜四海，倏忽潜濛汜。
晋傅玄诗曰：汤谷发清曜，九日栖高枝，原得并天御，六龙齐玉羁。
梁李镜远诗曰：始临东岳观，俄昇若木枝，萍实讵俦彩，合扇且惭规，北林耿初曜，员窗鉴早曦，照庭馀雪尽，映檐溜滴垂，徘徊匝花树，煜爚满春池，柳阴裁靡靡，帘影复离离，曾泉岂停舍，桑榆忽在斯，回戈安得中，长绳不可羁，冲情爱景落，清宴惜光驰，温晖徒己荷，深心窃自知。
梁刘孝绰咏日应令诗曰：弭节驰汤谷，照曜出扶桑，园葵一何幸，倾叶奉离光。
【歌】后汉李尤九曲歌曰：年岁晚暮时已斜，安得力士翻日车。
晋傅玄日昇歌咏曰：东光昇朝旸，羲和初揽辔，六龙并腾骧，逸景何晃晃，旭日照万方，皇德配天地，神明［原讹盟，据冯校本改。］鉴幽荒。
又三光篇曰：三光垂象表，天地有晷度，声和音响应，形立影自附，素日抱玄乌，明月怀灵兔。
【赞】晋郭璞十日赞曰：十日并出，草木焦枯，羿乃控弦，仰落阳乌，可为洞感，天人悬符。
◇月
《释名》曰：月，阙也，满则缺也，晦，灰也，月［《释名》一作火。］死为灰，月光尽似之也，朔，苏也，月死复苏生也，弦，月半之名也，其形一旁曲，一旁直，若张弓弦也，望，月满之名也，日月遥相望者也。
《广雅》曰：夜光谓之月。
《山海经》曰：大荒之中，有方山，日月所出入也。
《五经通义》曰：月中有兔与蟾蜍何，月，阴也，蟾蜍，阳也，而与兔并明，阴系阳也。
《文选》：月上轩而飞光。
《乾凿度》曰：月三日成魄，八日成光，蟾蜍体就，穴鼻始明，［穴，决也，决鼻，兔也。］尸［原讹尹，据冯校本改。］子曰：使星司夜，月司时，犹使鸡司晨也。
《尚书大传》曰：晦而月见西方谓之眺，［眺，条也，条健，行疾濬也。］朔而月见东方谓之侧匿［侧匿犹缩懦也，行迟濬也。］。
《礼记》曰：月者三日成魄，三月而成时。
《史记·天官书》曰：月行中道，安宁和平。
又曰：太阴之精上为日，［据《开元占经》十一作月。］月者，天地之阴，金之精也。
《礼含文嘉》曰：君致尊而制命，则日月贞明。
《春秋孔演图》曰：仁义之道，日月循纬。
《汉书》曰：元后母李氏，梦月入其怀而生后。
《礼斗威仪》曰：政太平则月圆而多辉，政升平则月清而明。
张衡《灵宪》曰：月者阴精之宗，积而成兽，象蜍兔。
又曰：姮娥奔月，是为蟾蜍，《淮南子》曰：月，天之使也，积阴之寒气，大者为水，水气之精者为月。
又曰：月者阴之宗，是以月毁而鱼脑减。
又曰：羿请不死之药於西王母，姮娥窃之奔月宫，姮娥，羿妻也，服药得仙。奔入月中为月精。
又曰：画随灰而月晕阙，［以芦灰随晕环，阙其一面，则月晕亦阙於上也。］
又曰：方诸见月，则津而为水，［方诸，阴燧大蛤也，熟摩拭令热，以向月，则水生，铜盘受之，下水数石也。］
《吕氏春秋》曰：月群阴之本，月望则蚌蛤实，群阴盈，月晦则蚌蛤虚，群阴揫，夫月形于天，而群阴化为川。
又曰：月缠二十八宿。
《文子》曰：百星之明，不如一月之光。
京房《易飞候》曰：正月有偃月，必有嘉王。
皇甫谧《年历》曰：月群阴之宗，光内日影以霄曜，名曰夜光。
《物理论》曰：京房说，月与星至阴也，有形无光，日照之乃光，如以镜照日，而有影见。
《旧历说》曰：日犹火也，月犹水也，火则施光，水则含影，故朏生於向日，魄生於背日，当日则光盈，近日则明灭。
《楚辞》曰：夜光何德，死而又育，厥利维何，顾兔在腹。
又曰：何泛滥之浮云，欻拥蔽於明月，思耿耿而原见，然阴曀而不达。
傅咸拟天问曰：月中何有，白兔捣药，兴福降祉。
【诗】晋陆机诗曰：安寝北堂上，明月入我牖，照之有馀煇，揽之不盈手。
宋孝武帝斋中望月诗曰：褰幕荡暄气，入夜渐流清，微微风始发，暧暧月初明，思因往物深，悲以归云盈。
宋鲍照玩月诗曰：蛾眉蔽珠栊，玉钩隔琐窗。三五二八时，千里与君同。夜移衡汉落，徘徊帷幌中。
齐虞羲咏秋月诗曰：影丽高台端，光入长门殿。初生似玉钩，裁满如团扇。泛滥浮阴来，金波时不见。傥遇赏心者，照之西园宴。
梁简文帝望月诗曰：流辉入画堂，初照上梅梁，形同七子镜，影类九秋霜，桂花那不落，团扇与谁装，空闻北窗弹，未举西园觞。
又望月诗曰：今夜月光来，正上相思台，可怜无远近，光照悉徘徊。
梁孝元帝望江中月影诗曰：澄江涵皓月，水影若浮天，风来如可泛，流急不成圆，秦钩断复接，和璧碎还联，裂纨依岸草，斜桂逐行船，即此春江上，无俟百枝然。
梁邵陵王萧纶咏新月诗曰：霜氛含月彩，霭霭下南楼，雾浓光若昼，云驶影疑流，梁沈约咏月诗曰：月华临静夜，夜静灭氛埃，方晖竟户入，圆影隙中来，高楼切思妇，西园游上才，网轩映珠缀，应门照绿苔，洞房殊未晓，清光信悠哉。
梁何逊望初月诗曰：初宿长淮上，破镜出云明，今夕千馀里，双蛾映水生，的的与沙净，艳艳逐波轻。
梁庾肩吾和徐主簿望月诗曰：楼上徘徊月，窗中愁思人，照雪光偏冷，临花色转春，星流时入晕，桂长欲侵轮，原以重光曲，承君歌扇尘。
又望月诗曰：桂殿月偏来，留光引上才，园随汉东蚌，晕逐淮南灰，渡河光不湿，移轮辙巨开，此夜临清景，还承终宴杯。
梁萧子范望秋月诗曰：河汉东西阴，清光此夜出，入帐华珠被，斜筵照宝瑟，霜惨庭上兰，风鸣檐下橘，独见伤心者，孤灯坐幽室。
梁虞骞视月诗曰：清夜未云疲，珠帘聊可发，泠泠玉潭水，映见蛾眉月，靡靡露方垂，晖晖光稍没，佳人复千里，馀影徒挥忽。
梁刘瑗在县中庭看月诗曰：移榻坐庭阴，初弦时复临，侍儿能劝酒，贵客解弹琴，柏叶生鬟内，桃花出髻心，月光移数尺，方知夜已深。
梁刘孝绰望月有所思诗曰：秋月始纤纤，微光垂步檐，曈昽入床簟，仿佛鉴窗帘，帘萤隐光息，帘虫映光织，玉羊东北上，金虎西南昃，长门隔清夜，高堂蒙容色，如何当此时，怀情满胸臆。
又林下映月诗曰：明明三五月，垂影当高树，攒柯半玉蟾，总叶彰金兔，兹林有夜坐，啸歌无与晤，侧光聊可书，含毫且成赋。
又望月诗曰：轮光缺不半，扇影出将圆，流光照漭瀁，波动映沦涟。
梁鲍泉江上望月诗曰：客行钩始悬，此夜月将弦，川澄光尚动，流驶影难圆，苍苍随远色，瀁々逐漪涟，无因转还汎，回首眷前贤。
周王襃咏月赠人诗曰：月色当秋夜，斜晖映薄帷，上弦如半璧，初魄似蛾眉，渡云光忽驶，中天影更迟，高阳怀许掾，对此益相思。
隋江总赋得三五明月满诗曰：三五兔辉成，浮云冷复轻，只轮非战反，团扇少歌声，云前来往色，水上动摇明，况复高楼照，何嗟揽不盈。
【赋】宋周祗月赋曰：二气理化，精者能镜，阳得一以朗旦，月代终而夕映，其状也，气融洁而照远，质明润而贞虚，弱不废照，清不激汙。
宋谢灵运怨晓月赋曰：卧洞房兮当何悦，灭华烛兮弄晓月，昨三五兮既满，今二八兮将缺，浮云褰兮收泛滟，明舒照兮殊皎洁，墀除兮镜鉴，房栊兮澄澈。
宋谢庄月赋曰：陈王初丧应刘，端忧多暇，悄焉疚怀，弗怡中夜，于时斜汉左界，北陆南躔，白露暧空，素月流天，沉吟齐章，殷勤陈篇，抽毫进牍，以命仲宣，仲宣跪而称曰：臣闻日以阳德，月以阴灵，擅扶光於东沼，嗣若英於西溟，引玄兔於帝台，集素娥於后庭，若夫气霁地表，云敛天末，洞庭始波，木叶微脱，菊散芳於山椒，雁流哀於江濑，升清质之悠悠，降澄晖之霭霭，列宿掩缛，长河韬映，柔祇雪凝，圆灵水镜，连观霜缟，周除冰净，歌曰：美人迈兮音尘阙，隔千里兮共明月，临风叹兮将焉歇，川路长兮不可越。
梁沈约八咏，望秋月曰：秋月明如练，照曜三爵台。徘徊九华殿，九华玳瑁梁。华榱与璧珰，以兹雕丽色。持照明月光，凝华入黼帐。清晖悬洞房，先过飞燕户。却映班姬床，湛秀质兮似规，委清光兮如素，照愁轩之蓬发，影金阶之轻步，居人临此笑以歌，别客对之伤旦暮，经衰圃，映寒丛，凝清夜，带秋风，随庭雪以偕素，与池荷而共红，照玉墀之皎皎，含霜霭之濛濛，隐岩崖而半隔，出帷幌而才通，散朱庭之奕奕，入青琐而玲珑。
◇星
《说文》曰：万物之精，上为列星。
《尚书考灵曜》曰：五星若编珠，旋玑中星星调，则风雨时。
《春秋说题辞》曰：星之为言精也，阳之荣也，阳精为日，日分为星，故其字日生为星。
《尚书·洪范》曰：庶民为星，星有好风，星有好雨，月之从星，则以风雨，［月经于箕则多风，离于毕则多雨也。］
《周礼》曰：保章氏，掌天星，以志日月星辰之变动，以观天下之迁，辨其吉凶，以星土辨九州之地，所封之域，皆有分星，以观妖祥。
《左氏传》曰：鲁庄公七年夏四月辛卯，夜，恒星不见，夜明也，夜中，星陨如雨，与雨偕也。
《春秋运斗枢》曰：北斗七星，第一天枢，第二旋，第三机，第四权，第五衡，第六开阳，第七摇光，第一至四为魁，第五至第七为摽，摽合为斗，居阴布阳，故称北。
《尚书中候》曰：帝尧即政，景星出翼。
《礼稽命徵》曰：作乐制礼，得天心，则景星见。
《春秋元命苞》曰：嘉置弧北指一大星为老人星，治平则见，见则王寿，常以秋分，候之南郊。
《论语谶》仲尼曰：吾闻尧率舜等游首山，观河渚，有五老飞为流星，上入昴。
《庄子》曰：傅说得之以相武丁，奄有天下，乘东维，骑箕尾，而比於列星。
《尸子》曰：自井中视星，所见不过数星，自丘上以望，则见始出也，非明益也，势使然也，私心，井中也，公心，丘上也。
《吕氏春秋》曰：宋景公时，荧惑在心，公召子韦问焉，子韦曰：祸当君，虽然，可移於宰相，公曰：宰相所与治国家也，曰：移於民，公曰：民死，寡人将谁为君，曰：可移於岁，公曰：岁饥民饿必死，为人后而杀其民，谁以我为君乎，子韦曰：君有至德之言三，天必三赏君，荧惑必徙三舍，行［吕氏春秋制乐行上有舍字。］七星，星当一年，君延年二十一矣，荧惑果徙三舍。
《列仙传》曰：东方朔，楚人也，后卖药五湖，知其岁星焉。
《史记》曰：天曜而景星见，景星，德星也，其状无常，常出有道之国。
《汉书》曰：五星不失行，则年穀丰昌。
又曰：五星同色，天下偃兵，百姓安宁，歌舞以行，不见灾疾，五穀蕃昌。
《魏志》曰：桓帝时，有黄星见於楚宋之分，后五十年而公破袁绍之应，［事具帝王部。］
《会稽典录》曰：严遵字子陵，与世祖俱受业长安，建武五年，下诏徵遵，设乐阳明殿，命宴会，暮留宿，遵以足荷上，其夜客星犯天子宿，明旦，太史以闻，上曰：此无异也，昨夜与严子陵俱卧耳。
孙氏《瑞应图》曰：景星者，大星也，状如半月，生於晦朔，助月为明，王者不敢私人则见。
又曰：王者承天，则老人星临其国。
李郃传曰：公好天文之术，和帝遣使者观风俗，有二使向益州，夏月，郃露坐，问二人曰：君发京师，宁知二使何时发，二人惊问曰：何以知之，公指星曰：有二使星来向益部。
《续晋阳春秋》曰：桓玄庶母马氏，本袁真之妓也，与同列薛氏郭氏夏夜同出，月下有铜盆，水在其侧，见一流星堕盆中，惊喜共视，星如二寸火珠，於水底冏然明净，乃相谓曰：此吉祥也，当谁应之，於是薛郭更以瓢杓接取，并不得，马最后取，星正入瓢中，便饮之，既而若有感焉，俄而怀玄，玄虽篡位不终，而数年之中，荣贵极矣。
《异苑》曰：陈仲弓从诸子侄造荀季和父子，于时德星聚，太史奏，五百里内有贤人聚。
【诗】晋傅玄众星诗曰：朗月并众星，日出擅其明，冬寒地为裂，春和草木荣，阳德虽普济，非阴亦不成。
又诗曰：东方大明星，光景照千里，少年舍家游，思心昼夜起。
北齐邢子［原讹于，据冯校本改。］才贺老人星诗曰：瑞动星光照，化穆月轮重，庶徵符祉箓，将以赞时邕。
【赞】晋郭璞星图赞曰：茫茫地理，粲烂天文，四灵垂象，万类群分，眇观六沴，咎徵惟君。
【表】晋傅玄贺老人星表曰：老人星见，挥景光明，圣主寿延，享祚元吉，自天之祐，莫不抃舞。
又贺老人星表曰：老人星见，体色光明，嘉占元吉，弘无量之祐，隆克昌之祚，普天同庆，率土含［原作会，据冯校本改。］欢。
晋卞壸贺老人星表曰：陛下圣德应乾，嘉瑞屡臻，玄象垂耀，老人启徵，万寿无疆。
晋王述庆老人星表曰：老人星见，光色明朗，玄象晖焕，表尔休祥，率土民庶，庆赖罔极，北齐邢子才贺老人星表曰：冥贶未已，灵应犹臻，以某夜老人星见，达旦扬光，经旬未灭，虽三星共色，五老同游，拟之於此，故无与匹，自非玄风感极，圣敬回天，何能使休徵秘祉，相寻而至，故以朝夕相趍，史无停笔。
◇云
《归藏》曰：有白云出自苍梧，入于大梁。
《周易》曰：云从龙。
又曰：密云不雨，自我西郊。
又曰：坎为云，《毛诗》曰：英英白云，露彼菅茅。
又曰：薈兮蔚兮，南山朝跻，［薈蔚，云兴也。］
《左氏传》：郯子曰：黄帝以云纪官，故为云师而云名。
又曰：凡分至启闭，必书云物，为备故也。
《易通卦验》曰：冬至初阳，云出箕，如树木之状，立春青阳，云出房，如积冰，春分正阳，云出张，如白鹄，穀雨太阳，云出张，如车盖，立夏初阴，云出觜，赤如珠，夏至少阴，云如水波，寒露正阴，云如冠缨，霜降大阴，云出，上如羊，下如磻石。
《礼统》曰：云者，运气，布恩普也。
《周礼》曰：保章氏，以五云之物，辨吉凶水旱，降丰荒之祲，［二至二分观云色，青为虫，白为丧，赤为兵荒，黑为水，黄为丰。］
《礼记》曰：天降时雨，山川出云。
《东方朔传》曰：凡占长吏不［《太平御览》八作东。］耕，当视天，有黄云来覆车，五穀大熟。
《河图》曰：昆仑山五色云气。
京房《易飞候》曰：视四方常有大云，五色具，其下贤人隐，青云润泽蔽云［《开元占经》九十四，《太平御览》八作日。］在西北，为举贤良。
《尚书大传》曰：於时俊乂百工，相和而歌卿云，帝舜乃唱之曰：卿云烂兮，礼缦缦兮，日月光华，旦或旦兮。
又曰：五岳皆触石而出云，肤寸而合，不崇朝而雨。
《春秋孔演图》曰：黄帝之将兴，黄云升於堂，文命之候，玄龙御云，天命於汤，白云入房，［事具祥瑞部。］
《孝经援神契》曰：天子孝，天龙负图，地龟出土，天孽消灭，景云出游，［事具祥瑞部。］
《史记》曰：若烟非烟，若云非云，郁郁纷纷，萧索轮囷，是谓卿云，［事具祥瑞部。］
《汉书》曰：高祖在砀山，上常有云气。
又曰：武帝封禅，昼有白云入封中，［事具祥瑞部。］
《汉武帝故事》曰：上禅肃然，白云为盖。
又曰：宣帝祠甘泉，紫云从西北来，散於殿前，［事具祥瑞部。］
《吕氏春秋》曰：山云草莽，水云鱼鳞，旱云烟火，雨云水气，无不比类其所生以示人。
孙氏《瑞应图》曰：景云者，太平之应也，一曰：非气非烟，五色纷缊，谓之庆云，［事具祥瑞部。］
《魏志》曰：文帝生於沛国谯郡，时有云气青色，而圆如车盖，当其上终日，望气者以为至贵之证，非人臣之气。
《庄子》曰：广成子谓黄帝曰：汝治天下，云气不待簇［冯校本作族。］而雨。
又曰：华封人谓尧曰：夫圣人鹑居而鷇食，天下有道，与物皆昌，乘彼白云，至于帝乡，［事具人部圣篇。］
《孟子》曰：油然作云，沛然下雨。
《帝王世纪》曰：尧母庆都，生而神异，常有黄云覆其上，［事具帝王部尧篇。］
《搜神记》曰：蓟子训到洛，见公卿数十处，后数十处皆有云起，［事具神仙部。］
《兵书》曰：韩云如布，赵云如牛，楚云如日，宋云如车，鲁云如马，卫云如犬，周云如轮，秦云如行人，魏云如鼠，齐云如绛衣，越云如龙，蜀云如囷。
《楚辞》曰：云霏霏而承宇。
又曰：青云衣兮白霓裳。
又曰：冠青云之崔嵬。
【诗】魏文帝浮云诗曰：西北有浮云，亭亭如车盖，惜哉时不遇，忽与飘风会，吹我东南行，行行至吴会。
魏刘桢诗曰：玄云起高岳，终朝弥八方。
晋傅玄诗曰：白云翩翩翔天庭，流景仿佛非君形，白云飘飘，舍我高翔，青云徘徊，为我愁肠。
梁简文帝咏云诗曰：浮云舒五色，马脑映霜天，玉叶散秋影，金风飘紫烟。
梁沈约和王中书白云诗曰：白云自帝乡，氛氲屡回没，蔽亏昆山树，含吐瑶台月，秋风西北起，飘我过城阙，城阙已参差，白云复离离，皎洁在天汉，倒影入华池，将过丹丘野，时至碧林垂，九重迎飞燕，万里送翔螭，梁吴均咏云诗曰：飘飘上碧虚，蔼蔼隐青林，氛氲如有意，萦郁讵无心。
又咏云诗曰：白云苍梧来，过拂章华台，逢河散复卷，经风合且开。
【赋】楚荀况云赋曰：有物於此，居则同静，致下则动，其高以钜，圆者中规，方者中矩，大齐天地，德厚尧禹，精微於毫毛，充盈于天宇，冬日作寒，夏日作暑。
晋陆机浮云赋曰：有轻虚之艳象，无实体之真形，原厥本初，浮沉混并，六律籥应，八风时迈，玄阴触石，甘泽雱霈，势不崇朝，露彼无外，若层台高观，重楼叠阁，或如钟首之郁律，乍似寒门之寥廓，金柯分，玉叶散，绿翘明，岩英焕，鸾翔凤翥，鸿惊鹤奋，鲸鲵溯波，鲛鳄冲遁，朱丝乱纪，罗袿失领，飞仙凌虚，随风游骋，有若芙蓉群披，蕣华惣会，车渠绕理，马脑缛文。
又白云赋曰：摅神景於八幽，合洪化乎烟煴，充宇宙以播象，协元气而齐勋，发愤灵石，擢性洪流，兴曜曾泉，升迹融丘，盈八纮以馀愤，虽弥天其未泄，岂假期於迁晷，迈崇朝而倏忽，红蕊发而菡萏，金翘援而含葩，神收鬼化，弼性违序，鸟殊类而比栖，兽异迹而同处，蛟引翳而并潜，龙攀鸿而双举，鸾舞角以轩罢，鸷企翮而延伫，长城曲蜿，采阁相扶，耸瑶台之截嶭，构琼闼之离娄，雄虹矫而垂天，翠鸟轩而扶日。
晋成公绥云赋曰：於是玄气仰散，归云四旋，冰消瓦离，弈弈翩翩，去则灭轨以无迹，来则幽闇以杳冥，舒则弥纶覆四海，卷则消液入无形，或狎猎鳞次，参差交错，上捷业以梁倚，下垒峗而相薄，状崴嵬其不安，吁可畏而欲落，或粲烂绮藻，若画若规，繁缛成文，一绩一离，［绩，《初学记》一作续。］或绣文锦章，依微要妙，绵邈凌虚，轻翔浮漂。
晋杨乂［原讹入，据冯校本改。］云赋曰：天地定位，淳和肇分，刚柔初降，阴阳烟煴，於是山泽通气，华岱兴云，则缥缈翩绵，郁若升烟，蹇槃萦以诘屈兮，若虬龙之蟠蜿，嶷岐岐以岳立兮，状有似乎列仙，东西络绎，南北油裔，随风徘徊，流行菴蔼，豁兮仰披，杳兮四会，凝寒冰於朱夏，飞素雪於玄冥，洒膏液於天汉，腾鸿泉於泰清，乾坤以之交泰，品物以之流形，江海以之深满，川谷以之丰盈，毛羽以之光泽，草木以之葩荣，萌芽以之挺殖，苗秀以之积成，始於触石而出，肤寸而征，终於霑濡六合，浸润群生，荡涤尘秽，含吐嘉祥，施畅凯风，惠加春阳，拟神化於后土，与三曜兮齐光。
【赞】魏陈王曹植吹云赞曰：天地变化，是生神物，吹云吐润，浮气蓊郁。
◇风
《尔雅》曰：四气和为通正，谓之景风，南风谓之凯风，东风谓之谷风，北风谓之凉风，西风谓之泰风。
《尚书》曰：休徵，曰圣，时风若。［若，顺也，君能通理，则曰风顺时也。］
又曰：周公居东二年，天大风，禾尽偃，大木斯拔，王启金縢之书，迎周公，天乃返风，禾尽起。
《左氏传》曰：六鶂退飞过宋都，风也。
《老子》曰：飘风不终朝，《毛诗》曰：习习谷风，以阴以雨。
又曰：终风且曀，［终日而风为终风。］
又曰：凯风自南，吹彼棘心，［南风谓之凯风。］
又曰：冬日烈烈，飘风发发。
《礼记》曰：立冬之日，东风解冻。
《礼稽命徵》曰：出号令，合民心，则祥风至。
《孝经援神契》曰：德至八方，则祥风至。
《尚书大传》曰：舜将禅禹，八风脩通。
又曰：成王时，越裳重译而来朝，曰：久矣天之无烈风迅雨，意中国有圣人乎。
《庄子》曰：列子御风而行，泠然，旬有五日而后反。
《国语》曰：海鸟爰居，止於鲁国东门之外，三日，展禽曰：今其有灾乎，是岁也，海多大风。
《荆州星占》曰：箕星一名舌，动则大风至。
《风俗通》曰：飞廉，风伯也，风师，箕星也。
《管公明传》曰：公明言树上已有少女微风，其雨应至矣，［事具雨部。］
周生《列子》曰：夫獦叶之风，不应八节。
《风土记》曰：六月则有东南长风，俗名黄雀，长风时，海鱼变为黄雀，因为名也。
括地图曰：奇肱氏能为飞车，从风远行，汤时，西风吹奇肱车至於豫州，汤破其车，不以示民，十年，西风至，乃复使作车，遣归，去玉门四万里。
《论衡》曰：儒者论太平瑞应，皆言五日一风，风不鸣条。
《述征记》曰：长安宫南有灵台，有相风铜乌，或云，此乌遇千里风，乃动。
《神仙传》曰：葛玄行，遇神庙，乘车不下，须臾，有大风逐玄，埃尘涨天，玄大怒曰：小邪敢尔，即举手指风，风便止。
刘欣期《交州记》曰：风母，出九德县，似猿，见人若惭，屈颈，打杀，得风还活。
《风俗通》曰：风或清明来久长，不摇树本枝叶，离地二三丈者，此有龙德在其下，风或清，不及地二三尺者，此君子之风。
《楚辞》曰：光风转蕙汎崇兰，［事具草部。］
又曰：袅袅兮秋风，洞庭波兮木叶下。
《十洲记》曰：炎州，在南海中，上有风生兽，似豹，青色，状如狸，以铁椎锻其头，数十下乃死，张其口向风，须臾而起。
【诗】晋庾阐江都遇风诗曰：天吴踊灵壑，将驾奔冥霄，飞廉振折木，流景登扶摇，洪川伫宿浪，跃水迎晨潮，仰眄蹙玄云，俯听聒悲飚。
梁简文帝咏风诗曰：飘飖散芳势，汎漾下蓬莱，传凉入镂槛，发气满瑶台，委禾周邦偃，飞鶂宋都回，亟摇故叶落，屡荡新花开，暂舞惊凫去，时送蕊香来，已拂巫山雨，何用卷寒灰。
梁孝元帝咏风诗曰：楼上起朝妆，风花下砌傍，入镜先飘粉，翻衫好染香，度舞飞长袖，传歌共绕梁，欲因吹少女，还捋拂大王。
梁刘孝绰咏风诗曰：袅袅秋声，习习春吹，鸣兹玉树，焕此铜池，罗帷自举，袖衿乃披，惭非楚侍，滥赋雄雌。
梁王台卿咏风诗曰：侵望不可识，去来非有情，乍见珠帘卷，时觉洞房清，暂拂兰池上，掆淡玉尘生，一辨雄雌异，还恶庶人轻。
梁何逊咏风诗曰：可闻不可见，能重复能轻，镜前飘落粉，琴上响馀声。
梁庾肩吾咏风诗曰：宋地鶂飞初，湘川燕起馀，扫坛聊动竹，吹薤欲成书，苍梧洞犹在，合浦树应疏，阳乌一转翅，千里定非虚。
梁贺文摽咏春风诗曰：排帘动轻幔，汎水拂垂杨，本持飘落蕊，翻送舞衣香。
陈祖孙登咏风诗曰：飖飏楚王宫，徘徊绕竹丛，带叶俱吟树，将花共舞空，飘香双袖里，乱曲五弦中，试上高台听，悲响定无穷。
【赋】楚宋玉风赋曰：楚襄王游兰台之宫，宋玉景差侍，有风飒然而至，王乃披襟而当之，曰：快哉此风，寡人与庶人共者耶，宋玉对曰：夫风生於地，起於青蘋之末，侵淫谿谷，盛怒於土囊之口，缘於太山之阿，舞於松柏之下，故其清凉雄风，则飘举升降，乘凌高城，入于深宫，徘徊於桂椒之间，翱翔於激水之上，猎蕙草，离秦衡，槩新夷，被稊杨，北上玉堂，经于洞房，故其风清清泠泠，愈病析酲，发明耳目，宁体便人，此所谓大王之雄风也，夫塕然起於穷巷之间，动沙塸，吹死灰，此所谓庶人之雌风也。
后汉赵壹迅风赋曰：惟巽卦之为体，吐坤［原作神，据冯校本改。］气而成风，纤微无所不入，广大无所不充，经营八荒之外，宛转毫毛之中，察本莫见其始，揆末莫睹其终，啾啾飕飕，吟啸相求，阿那徘徊，声若歌讴，抟之不可得，系之不可留。
晋李充风赋曰：寻之不见其终，迎之莫知其来，四方为之易位，八维为之轮回，游聚则天地为一，消散则六合洞开。
晋陆冲风赋曰：爰太玄之遐始，惟浮沉之剖分，详乾坤之至德，莫风气之独尊。配无形於大象，化万品于烟煴，释凝润於黄壤，降霈泽於苍元，生无常域，潜无定栖，擢昧聚发，寻虚散归，肆六合以骋迈，括毫毛而徘徊，引沉性於未萌，挫登形於已就，宣刚柔之流化，导四气之灵候，若乃祝融司节，炎精赫弈，敛朱唇而长啸，承音响而来薄，猥熻熠以盈扉，洌缠绵以结幕，九域荡摇，区宇挥霍。
晋湛方生风赋曰：有气曰风，出自幽冥，萧然而起，寂尔而停，虽宇宙之宏远，倏俄顷而屡经，同神功於不疾，等至道於无情，胡马感而增思，风母殒而复生，启惨冬之潜蛰，达青春之勾萌，因严霜以厉威，顺和泽以开荣，故君德喻其靡草，风人假以为名，及其猛势将奋，屯云结阴，洪气郁彿，殷雷发音，勃然鼓作，拂高陵深，天无澄景，岭无停林，六鶂为之退飞，万窍为之哀吟，亦有飘泠之气，不疾不徐，飗飗微扇，亹亹清舒，王乔以之控鹄，列子以之乘虚，若乃春惠始和，重褐初释，遨步兰皋，游眄平陌，响咏空岭，朗吟竹柏，穆开林以流惠。疏神襟以清涤，轩濠梁之逸兴，畅方外之冥適。
晋江逌风赋曰：惟浑成之既载兮，统天地以资始，网宇宙以结罗兮，洞万形而通纪，莫適柔健，靡测阴阳，於音罔徵，在体无方，假姿众象，借韵宫商，若飔厉狂震，触物怒号，卷扬江海，回拔陵崤，巨鶂迸慑以退翼，爰居丧宿而遐逃。
晋王凝之风赋曰：起玄朔之重云，驱东极之洪涛，越四溟而蓬勃，经五岭而萧条，其鼓水也，无川不涉，靡流不往，溟海天回，江湖云荡。
齐王融拟风赋曰：奄兮日采之既移，忽兮群景之将驰，靡轻筠之碧业，泛曾松之翠枝，总高羽而萧瑟，韵珠露之参差，此烈士之英风，长寥亮其如斯。
齐谢朓拟风赋曰：开翠帷之影蔼，响行珮之轻鸣，扬淮南之妙舞，发齐后之妍声，子云寂寞，叔夜高张，烟霞洞色，苓荑结芳，斯则幽人之风也，梁沈约拟风赋曰：若夫摇玉树，响金扉，拂九层之羽盖，转八凤之珠旂，时卷瑶台翠帐，乍动佚女轻衣，此盖羽客之仙风也。
又八咏曰：临春风，春风起春树，游丝暧如网，落花雰似雾，先汎天津池。还过细柳枝，蝶逢飞摇漾，燕值羽参差，扬桂旆，动芝盖，开燕裾，吹赵带，赵带飞参差，燕裾合复离，容仪已照灼，春风复回薄，氛氲桃李花，青跗含素萼，既为风所开，复为风所落，摇绿蒂，扤紫茎，舞春雪，杂流莺，迎行雨於高唐，送归鸿於碣石，拂明镜之冬尘，解罗衣之秋襞，既铿锵以动珮。又氛氲而流射，始摇荡以入闺，终徘徊而缘隙，明珠帘於绣户，散芳尘於绮席，佳人不在兹，春风为谁惜。


刑法
◇刑法
《尔雅》曰：律，法也。
又，律法铨也，［易坎卦，主法律，铨衡轻重也。］
《管子》曰：正月之朔，百吏在朝，君乃出令，布宪于国，五乡五师五属大夫，皆受宪于君矣。
又曰：法者所以兴功惧暴，律者所以定分止争也。
又曰：凡国无法，则众不知所为，无度则事无仪，有法不正，有度不直，则治僻，治僻则国乱，故曰：正法直度，罪杀无赦，杀戮必信，民畏而惧，武威既明，令不再行。
又曰：法者，天地之位，象四时之行，以治天下，四时之行，有寒有暑，圣人法之，故有文有武，天地之位，有前有后，有左有右，圣人法之，以建经纪，春生於左，秋杀於右，夏长於前，冬藏於后，生长之事文也，收藏之事武也，是故文事在左，武事在右，圣人法之，以行法令，以治事理也。
《申子》曰：君必有明法正义，若悬权衡以称轻重，所以一群臣也。
又曰：尧之治也，善明法察令而已，圣君任法而不任智，任数而不任说，黄帝之治天下，置法而不变，使民而安不安，［《太平御览》六百三十八二字无。］乐其法也。
又曰：昔七十九代之君，法制不一，号令不同，然而俱王天下，何也，必当国富而粟多也。
《家语》曰：孔子初仕，为中都宰，［中都，鲁邑。］制为养生送死之节，长幼异食，强弱异任，男女别涂，路不拾遗，器不雕伪，市不二价，行之一年，而四方诸侯皆则焉，定公谓孔子曰：学子之法，以治鲁国，何如，孔子对曰：虽天下可，何但鲁国而已矣。
《韩子》曰：治大国而数变法，则民苦之，是以有道之君，贵虚静而重变法。
又曰：圣人立法，赏足以劝善，威足以胜暴，备足以必完。
又曰：释法术而心治，尧不能正一国，使中主守法术，拙匠执规矩尺寸，则万不失一。
又曰：董安于行石阜山中，见深涧峭如墙，深百仞，因问其乡左右曰：人尝有入者乎，对曰：无有，安于喟然叹曰：吾能治矣，使吾法之无赦，犹入涧之必死也，则民莫之犯，何为不治，［事具水部涧篇。］
又曰：越王问於大夫种曰：吾欲伐吴，可乎，对曰：可矣，君赏厚而信，罚严而必，君欲知之，何不试焚宫室，於是遂焚宫室，民莫救火，乃下令曰：人救火而死者，比敌死之赏，胜火而死者，比胜敌之赏，不救火，若比降北之罪，民之涂其体，被濡衣，走火者，左三千人，右三千人，此知必胜之势也。
《文子》曰：文子问老子，法安所生，曰：法生於义，义生於众，適合乎人心，此治之要也，法非从天下，非从地出，发於人间，及己自正。
《申子》曰：君子之所以尊者令，令不行，是无君也，故明君慎令。
《慎子》曰：尧为匹夫，不能邻家至，西南面而王，则令行禁止，由此观之，贤未足以服不肖，而势位足以屈贤也。
又曰：法之功，莫大使私不行，君之功，莫大使民不争，今立法而行私，是与法争，其乱甚於无法，立君而尊贤，是贤与君争，其乱甚於无君，故有道之国，法立则私善不行，君立则贤者不尊，民一於君，断於法，国之大道也。
又曰：故治国无其法则乱，守法而不变则衰，有法而行私，谓之不法，以力役法者，百姓也，以死守法者，有司也，以道变法者，君长也。
《汉书》曰：汉兴，高祖初入关，约法三章，曰：杀人者死，伤人及盗抵罪，蠲削烦苛，兆民大说，其后四夷未附，兵革未息，三章之法，不足以御奸，於是相国萧何，捃摭秦法，取宜於时者作律。
又曰：杜周为廷尉，其治狱仿张汤，而善伺候，上所欲挤者，因而陷之，上所欲释，久系待问，而微见其冤状，客有谓周曰：君为天下决平，不修三尺法，［以三尺简书法律也。］专以人主意指为狱，狱者固如是也，周曰：三尺安出哉，前主所以著为律，后主所是疏为今［《太平御览》六三七作令。］当时为是，何古之法。
又曰：时上方向文学，张汤决大狱，欲傅古议，乃请博士弟子治尚书春秋，补廷尉使，［汉书五十九张汤传作史。］平疑法，奏谳疑，事必奏，先为上分别其原，上所是，受而著谳法，廷尉挈令，扬主之明。
《东观汉记》曰：陈宠曾祖父咸，成哀间，以明律令，为侍御史，王莽篡位，父子相将归乡里，闭门不出入，收家中律令文书，壁藏之，以俟明王，咸常敕戒子孙，为人议法，当依轻，虽有百金之利，无与人重比，故世谓陈氏持法宽。
范晔《后汉书》曰：郑弘，建初初，为尚书令，旧制，尚书郎限满，补县长，令史报丞尉，弘奏以为台职虽尊，而酬赏甚薄，至於关选，多无乐者，谓使郎补千户，［后汉书六十三郑弘传作石。］令史为长，帝从其议，弘前后所陈，有补益王政者，著之南宫，以为故事。
《说文》曰：科，程也，程，品也，十发为程，十程为寸。
杨雄剧秦美新论曰：金科玉条，［科条谓所施也，律金玉，当珍之。］
《盐铁论》曰：昔秦法繁於秋荼，而密於凝脂，然上下相趋，奸伪萌生。
又曰：夫善言天者，合之於人，善言古者，考之於今，二尺四寸之律，古今一也。
《风俗通》曰：咎陶谟虞，始造律，萧何成九章，此关诸百王，不易之道也，时所制曰令，汉书著于甲令，夫吏者治也，当先自正，然后正人，故文书下如律令，言当承宪履绳动，不失律令也。
王隐《晋书》曰：荀勖与贾充，共定律令，班下施用，各加禄赐。
【诗】周庾信正旦上司宪诗曰：诘旦启门栏，繁辞拥笔端，苍鹰下狱吏，獬豸饰刑官，司朝引玉节，盟载捧珠盘，孟门久失路，扶摇忽上抟，栖乌还得府，弃马复归栏，荣华名义重，虑薄报恩难，枚乘还起疾，贡禹遂弹冠，方乘莲叶剑，未用竹根丹，一知悬象法，谁思垂钓竿。
【赋】晋傅咸明意赋曰：侍御史傅咸，奉诏治狱，作赋用明意云，舍控款以弥载，令栖迟以淹留，吏砥身以存公，古有死而无柔，彼背正以从邪，我没世而是尤，敷肾肠以为效兮，岂文饰之足脩，感恩输命，心口自灭，加我数年，竭力效节，春秋既不吾与，日月忽其不屈，周道兮如砥，言人兮是由，材曲兮枉桡，朽木兮难抽。
晋傅玄释法篇曰：释法任情，奸佞在下，多疑少决，譬执腐索，以御奔马，专任刑名，民不聊生，通儒达道，政乃升平，浩浩大海，百川归之，洋洋圣化，九服仰之，春风畅物，秋霜肃杀，同则相济，异若胡越。
【赞】梁昭明太子尔雅制法则赞曰：惟斯法则，信如四时，严此刑政，刑轻罪疑，霜威已振，民不敢欺。
后汉李尤鞠城铭曰：员鞠方墙，仿象阴阳，法月衡对，二六相当，建长立平，其列有常，不以亲疏，不有阿私，端心平意，莫怨其非，鞠政由然，况乎执机。
【令】魏陈王曹植黄初五年令曰：夫远不可知者天也，近不可知者人也，传曰：知人则哲，尧犹病诸，谚曰：人心不同，若其面焉，唯女子与小人为难养也，近之则不逊，远之则怨，诗云，忧心悄悄，愠于群小，自世间人，或受宠而背恩，或无故而叛，［本集叛上有入字。］违顾左右，旷然无信，大嚼者咋断其舌，右手执斧，左手执钺［文馆词林六百九十五二字无。］伤夷，一身之中，尚有不可信，况於人乎，唯无深瑕潜衅，隐过匿愆，乃可以为人，谚曰：穀千驽，不如养一驴，［文馆词林作骥。］又曰：穀驽养虎，大无益也，乃知韩昭使藏弊袴，良有以也，使臣有三品，有可以仁义化者，有可以恩惠驱者，不足以导之，则当以刑罚使之，刑罚复不足以率之，则明所以不畜，故唐尧至仁，不能容无益之子，汤武至圣，不能养无益之臣，九折臂知为良医，吾知所以待下矣，诸吏各敬尔在位，孤推一槩之平，功之宜赏，於疏必与，罪之宜戮，在亲不赦，此令之行，有若皎日，於戏群司，其览之哉。
又黄初六年令曰：身轻於鸿毛，而谤重於泰山，赖蒙帝主天地之仁，违百寮之典议，赦三千之首戾，反我旧居，袭我初服，云雨之施，焉有量哉，孤以何功，而纳斯贶，富而不吝，宠至不骄者，则周公其人也，孤小人尔，深更以荣为戚，何者，将恐简易之尤，出於细微，脱尔之愆，一朝复露也，故欲修吾往业，守吾初志，欲使皇帝恩在摩天，使孤心常存入地，将以全陛下厚德，究孤犬马之年，此难能也，然固欲行众之难，诗曰：德輶如毛，鲜克举之，此之［自九六八页一一行禁止二字起，至此止，宋本缺，据明本补。］谓。
【难】汉张敞议入穀赎罪，萧望之难曰：国兵在外，军以夏发，陇西以北，安定以西，吏民并给转输，田事颇废，素无馀积，虽羌虏以破，来春必乏，穷僻之处，买无所得，县官穀度不足以振之，原令诸有罪非盗受财杀人及犯法不得赦者，得以差入穀，此八郡赎罪，务益致穀，以豫备百姓之急，事下有司，望之与少府李疆议，以为民含阴阳之气，有仁义欲利之心，在教化之所助，虽尧在上，不能去民欲利之心，而能令其欲利不胜其好义也，虽桀在上，不能去民好义之心，能令其好义不胜其欲利也，故尧桀之分，在於义利而已，导民不可不慎也，今欲令民量粟以赎罪，如此则富者得生，贫者独死，是贫富异刑，而法不一也，人情贫穷，父兄囚执，闻出财得以生活，为人子弟者，将不顾死亡之患，败乱之行，以赴财利，求亲戚一人得生，十人以死，如此，伯夷之行坏，公绰之名灭，政教一倾，虽有周召之佐，恐不能复，古者藏於民，不足则取，有馀则予，诗曰：爰及矜人，哀此鳏寡，上惠下也。
【议】后汉孔融肉刑议曰：古者敦厖，善否区别，吏端刑清，治无过失，百姓有罪，皆自取之，末世陵迟，风俗坏乱，政挠俗替，法害其民，故曰：上失其道，民散久矣，而欲绳之以古刑，投之以残弃，非所谓与时消息也，纣斮朝涉之胫，天下谓之无道，夫九牧之地，千八百君，若刖一人，是天下常有千八百刖也，求世休和，弗可得已，且被刑之人，虑不念生，志在思死，类多趋恶，莫复归止，夙沙乱齐，伊戾祸宋，赵高英布，为世大患，不能止其源，遂为非也，虽忠如鬻拳，信如卞和，智如孙膑，冤如巷伯，才如史迁，达如子政，一罹刀锯，没世不齿，汉开改恶之路，凡为此也，故明德之君，远度深惟，弃短就长，不苟革其政者也，魏傅幹肉刑议曰：盖礼乐所以导民，刑罚所以威之，是故君子忌礼，而小人畏刑，虽汤武之隆，成康之盛，不专用礼乐，亦陈肉刑之法，而康哉之歌兴，清庙之颂作，由此推之，肉刑之法，不当除一也，经有墨劓剕割之制，至於凿颠抽胁，烹煮之刑。卫鞅所述为，非咎陶所造，吕侯所述，据经按传，肉刑不当除有五验，请言其理，荀卿论之备矣，太古质简，制事朴略，故耒耜未用於牛，而弧矢不加筋铁，智非闇也，不识事宜，以为圣人纯一之教，不如贤者支离之术，郑卫可以易咸池，激楚可以陵韶武耶，斯不足复难矣。
晋曹志议曰：严刑以杀，犯之者寡，刑轻易犯，蹈恶者多，臣谓玩常苟免，犯法乃众，黥刖鄣罪，而民甚耻，且创制墨刖，见者知禁，彰罪表恶，闻者多服，假使恶多，尚不至死，无妨产育，苟能杀以止杀，为恶纵寡，积而不已，将至无人，天无以神，君无以尊矣，故古人宁过不杀，是以为上，宁宽得众，不宁急积杀，若及于张听讼，刑以止刑，可不革旧，过此以往，肉刑是宜，假令汉文于张，承大乱之后，创基七十，国寡民稀，止禁刑书，鞭杖为治也。
晋程咸女適人不从坐［原讹出，据冯校本改。］议曰：夫司寇作典，建三等之制，甫侯修刑，通轻重之法，叔世多变，秦并重辟，汉因循之，大魏承袭，未革其弊，大逆之诛，不差已出之女者，诚欲绝恶类於一族，然法贵得中，刑慎过制，臣以为女人有三从之义，无自专之道，出適他族，还丧父母，降其服纪，所以明外成之节，异在室之恩，父母有罪，追刑已出之女，夫党见诛。又随异姓之戮，一人之身，内外受辟，男不衍祸於他族，女独婴罚於二门，非所以哀矜蒙弱，立法之本分也，今女既嫁，则为异姓之妻，如或产育，则为他族之母，此为元恶之所轻忽，戮无辜之所重，於恩则伤孝子之心，而兴嫌怨之路，臣以为在室之女，宜从父族之诛，既醮之妇，使就夫家之罚，宜定齐科，以为永制。
【表】晋卢谌理刘司空表曰：臣闻经国之体，在於崇明典刑，立政之务，在於固慎开塞，典刑不明，则人情历措，开塞乏慎，则逆节滋萌，窃见故司空广武侯琨，在东［疑当作惠。］皇帝扰攘之际，值群臣鼎沸之难，戮力皇家，义诚弥厉，躬统华夷，亲受矢石，王弥授首於河南，吕朗面缚於荥阳，社稷克宁，銮舆反旆，奉迎之勋，琨效忠之一验也，琨授并州，属承其弊，到官之日，遗户无几，荆棘茂於街里，豺狼居於府舍，既无句［原讹白，据冯校本改。］践甲［原讹里，据冯校本改。］楯之卒。又无卫文共滕之民，当易危之势，处难济之中，鸠集伤夷，抚和戎狄，会遭京都失守，孝怀版荡，群逆纵逸，充斥王畿，咸以为并州之地，四塞为固，东阻井陉，西限蓝谷，前有太行之岭，后有句注之关，琨抗辞厉声，忠亮奋发，以为天子沉辱，而不陨身死节，言情则非所能安，言罪则不容於诛，遂乃鞠誓百姓，修缮甲兵，跋履山川，东征西讨，以丧气之众，当天下严敌，虮虱生於甲胄，燕雀巢於帷幕，虽不能摧殄聪勒，且得据其心腹，琨破家为国之二验也，琨乃稽民神之旨，通天下之意，唱上尊号，归重圣躬，令南北万里，若合符契，此又琨乃心本朝之三验也，比未遇害，知匹磾必有祸心，唯恨不能效节於一方，上不得归诚於陛下，辞旨［原作上日二字，据冯校本改。］慷慨，动於左右，听其言者，莫能仰视，昔子囊垂终，道言城郢，古人称之，以为忠贞，琨匪躬之操，义实茂之，此琨没不忘国之四验也，取乱侮亡，仲虺之遗言也，兼弱攻昧，随季之善经也，匹磾之狭谋，踊跃一隅，无以自展，精卒劲骑，不得致力，以一人之身，妨一国之用，当今二贼未殄，方难尚殷，而使殊俗彊国，怀怨自相疑惧，非国家静难之远术也，伏惟陛下，以淑圣之姿，隆中兴之绪，方将平章典刑，以序万邦，而琨受害，悲哀冤痛已甚也，未闻朝廷有以甄论，昔壶关三老，讼卫太子之罪，谷永刘向，辩陈汤之功，下足以明功罪之分，上足以寤主上之怀。
晋殷仲文罪衅解尚书表曰：臣闻洪波振壑，川无活［《文选》三十八作恬。］麟，惊飚拂野，林无静柯，何者，势弱则受制於人，力微则无以自保，於理虽昧，可得而言，於臣寔非所敢论，桓玄之世，诚复驱迫者众，於微臣罪实深矣，进不能见危授命，亡身殉国，退不能辞粟首阳，拂衣高谢，遂乃宴安昏宠，叨昧伪封，锡文篡事，曾莫独固，名义以之俱沦，情节自兹兼桡，宜其极法，以判忠邪，镇军臣裕，匡复社稷，大弘善贷，纾一戮於微命，由［《文选》作申。］三驱於大信，既惠之以首领，后［《文选》作复。］引之以絷维，于时皇舆否隔，天人未泰，用忘进退。唯力是视，是以黾勉从事，自同全人，今宸极反政，惟新告始，宪章既明，品物思旧，臣亦胡颜之厚，何以显居荣次，乞解斯职，待罪私门，违谢阙庭，乃心愧恋。
宋傅亮为刘毅军败自解表曰：遂令犬羊内侮，兵缠紫极，圣朝肝胆，社稷几殆，稽之典刑，罪不容宥，赖天祚有底，冢宰灵武，长蛇翦毒，丑类宵遯，今畿甸告宁，四封有截，臣元衅大责，既积朝野，桑榆之效。又无与立，而圣恩含宥，弛其徽墨，偏私之讥，既彰民听，况可重荷岳牧之任，复当推毂之重，宋赵伯符以息旧犯罪乞解侍中让军表曰：臣识惭羊媪，虑阙日磾，致咎猖狂，初不自悟，形影相吊，心情丧恧，无宜复管司喉唇，作统连率。
齐孔稚珪上新定法律表曰：臣闻匠万物者，以绳墨为政，驭大国者，以法理为本，故定国释之，声著汉台，元常文慧，绩应魏阁，则皋陶之谟，指掌可致，杜郑之业，郁焉何远，然后奸人无所逃其刑，恶吏无所穷其诈，如身手之相驱，弦括之相接矣。
梁任昉为梁公请刊改律令表曰：臣闻淳源既远，天讨是因，画衣象服，以致刑厝，草缨艾韠，民不能犯，及淳德下衰，运距浇季，汤刑禹政，不足禁奸，九法三章，无以息讼，所以赭衣塞路，圄犴成市，凝脂已疏，秋荼非苦，奸吏为市，生杀并用，可为恸哭，岂徒一绪，夫肖貌天地，禀灵川岳，受体爱敬，发肤为重，流矢影风，顾有忧色，而当妄加刳斮，金木为伍，且夫刻木不对，画地不入，畏避若是，而动贻非命，王道为亏，良在於此，法开二门，为政之蠹，生杀多绪，谁其適政。
【书奏】汉杜钦奏记於王凤曰：切见令曰：吏二千石告，过长安，谒，不分别千［《太平御览》六百三十四作予。］赐，今有司以为予告得归，告不，［御览作赐告不得归，此有脱文。］赐告诏恩也，今告则得，诏恩不得，失轻重之差。又二千石病，赐告得归，有故事，不得去郡，已亡者著令，［汉书七十九冯野王传作不得去郡无著令，此已者二字疑衍。］传曰：赏疑从予，所以广恩劝功也，罚疑从去，所以慎刑，阙难知也，今释令与故事，而假不敬之法，甚违阙疑从去之意，即以二千石守千里之地，任兵马之重，不宜去都，将以制刑，为后法者，则冯野王之罪，在未制，赏罚大信，不可不慎，凤不听，竟免野王，郡国二千石病，赐告不得归家，自此始也。
汉贡禹上书曰：孝文皇帝时，贵廉絜，贱贪汙，贾人赘婿及吏坐赃者，禁固不得为吏，无赎罪之法，故令行禁止，海内大化，武帝始临天下，尊贤用士，自见功大，遂从嗜欲，乃行一时之变，使犯法者赎罪，入穀者补吏，是以官乱民贫，盗贼并起，故俗皆曰：何以孝悌为，财多而官荣，使黥劓髡钳者，犹复攘臂为政，俗之坏败，乃至於此，今欲兴至治，致太平，宜除赎罪之法。
汉［按当作后汉。］张俊上书曰：臣辜恩负义，自陷重刑，情断意讫，无所复望，廷尉鞠遣，欧刀在前，棺絮在后，魂魄飞扬，形容已枯，陛下圣泽，以臣尝在近密，识其状貌，伤其眼目，留心曲虑，特加偏覆，丧车复还，白骨更肉，披棺发椁，起见白日，天地父母，能生臣俊，不能使臣俊当死复生，陛下德过天地，恩重父母，诚非臣俊破碎骸骨，举宗肉烂，所报万一。
魏锺繇上书曰：大魏受命，继踪虞夏，孝文革法，不合古道，先帝圣德，固天所纵，坟典之业，一以贯之，是以继世仍发明诏，思复古刑，为一代法，连有军事，遂未施行，陛下远追二祖遗意，惜斩趾可以禁恶，恨入死之无辜，使明习律令，与群臣共议，出本当右趾而入大辟者，复行此刑，书云，皇帝清问下民，有辞于苗，此言尧当除蚩尤有苗之刑，先审问於下民之有辞者也，若今弊狱之时，讯问三槐九棘，群吏万民，如孝景之令，其当弃市欲斩右趾者，许之，其黥劓左趾，宫刑者，自如孝文易以髡笞，能有奸者，率年二十至四五十，虽斩其足，犹任生育，今天下人少於孝文之世，下计所全，岁三千人，张苍除肉刑，所杀岁以万计，臣欲复肉刑，岁生三千人，子贡问，能济民可谓仁乎，孔子曰：何事於仁，必也圣乎，尧舜其犹病诸。
又曰：仁远乎哉，我欲仁，斯仁至矣，若试行之，斯民永济。
晋刘颂上书曰：古者刑以止刑，及今民於此，以刑生刑，以徒生徒，诸犯重亡者髡，过三寸，辄重髡之，此以刑生刑，加［原讹如，据冯校本改。］作一岁，此以徒生徒也，亡者积多，系囚猥畜，议者因曰：不可杀，复从而赦之，此为刑不制罪，法不胜奸，民知法之不胜，相聚而谋为不轨，月异而岁不同，故自顷以来，奸恶爱暴，渐以滋蔓，日积不已，弊将所归，识者不深思此故，曰：肉刑於名忤听，忤听孰与贼盗不禁，圣主制肉刑，还有深理，其事所［《太平御览》六百四十八作可。］得而言，非徒惩其畏剥割之痛而不为也，乃去其为恶之具，使夫奸民无用复肆其志，止奸绝本，理之尽也，亡者刖之，无所用复亡，盗者截其手，无所用复盗，淫者割其势，理亦如之，除恶塞源，莫善於此。又非徒然也，此等已刑之后，便各归家，父母妻子，共相养恤，不流离於涂路，创愈可役，上准古制，随宜业作，虽以刑残，不为虐弃，而所患都塞。又生育繁阜之道自若也，晋杜豫奏事曰：古之刑书，铭之鼎锺，铸之金石，斯所以远塞异端，绝异理也，法出一门，然后人知恒禁，吏无淫巧，政明於上，民安於下。
晋刘颂刑狱奏曰：君臣之分，各有所司，法欲必奉，故令主者守文，理有穷塞，故使大臣释滞，事有时，故人主权断，主者守文，若释之执犯跸之卒也，大臣释滞，公孙弘断郭解之狱也，人主权断，若汉祖戮丁公之为也，天下万事，自非斯格，不得以出意妄议，其馀皆以律令从事，然后法信於下，民听不惑，吏不容奸，可以言理，人主执斯格以责群下，大臣小吏，其局则法一矣，上古议事以制，不为刑辟，夏殷及周，书法象魏，三代之君，咸弃典常之妙鉴，而任微文之直准，非圣有殊，所遇异也，今论时孰弊，不及中古，而执平者，欲適情之所安，自讬於议事以制，臣切以为听言则美，论理则远，至如非常之断，出法赏罚，若汉祖戮楚臣之私己，封赵氏之无功，唯人主专之，非奉职之臣，所得拟议，然后情求傍请之迹绝，似是而非之奏塞，此盖齐法之大准也。
晋郭璞奏曰：臣闻上古象刑而民不犯，中古明刑，以致刑措，故立刑以禁刑，立杀以去杀，重之以死，所以求其生，峻之以刑，所以轻其死，死由於法轻，生存乎法重，此亡防之成摽也，然则刑无轻重，用之唯平，非平法之为难，思在断之为难，是以子皇行戮，刖者忘痛，释之典刑，民无怨色，何者，积之於诚也，按癸酉诏书之旨，专为边成，［疑当作戍。］实之裔土，济当时一切之用，非为经远之法，亦是中夏全平之时，威御足指控制，故可得行之矣，欲役无赖子弟，驱不逞之人，聚之於空荒四维之地，将以扞固牧圉，未见其利也，且滨接鲸猾，密迩奸薮，退未绝其丘窟之顾，进无以塞其逋逃之门，五流三居，诚古之犯刑，论之於今，事实难行，且律令以跨三代，历载所遵，未易轻改者也，是以刑法不专，则名幸者兴，政令骤变，则人志无系，子产患其如此，故矫先正议事之制，而立刑书之辟，皆所以弼民心而正群惑者也。
【启】梁简文帝启囚徒配役事启曰：伏以明慎三典，宽简八刑，宸鉴每以垂心，国诰是焉攸切，臣比时奉敕旨，权视京师杂事，切见南北郊等处，并启请四五岁以下轻囚，助充使役，优令听狱官详其可否，侮文之路自此而生，将恐玉科重轻，全关墨绶，金书去取，更由丹笔，愚谓宜详五条，制以为永准。
又谢邵陵王禁锢启曰：臣纶习近宵人，不能改过，屡犯明宪，三入刑科，昔缪彤掩扉，曹议著论，布衣兄弟，且相诫勖，以臣居长，终惭劝励，仰负慈严，心颜战詟。
梁任昉为王金紫谢齐武帝未［全梁文四十二作示。］皇太子律序启曰：臣闻化澄上业，草缨垂典，教清中世，艾服惩刑，自礼失宗周，俗反炎汉，张冯导其迹，贾杜浚其流，仲舒之得情，孔子之博约，故以义该往哲，尽美前王，而年世浸远，篇牍讹误，朽编落简，见诬前淑，侮文擅议，取弊后昆，立不倚衡，遂均鸿毛之殒，伤足居忧，忘贻发肤之痛，岂所以临河永叹，合育最灵者也，伏惟陛下，施博天地，泽深禹汤，温舒之策，优游虚授，卫展之议，宁失弗经，削秋荼之法，解凝脂之网。
陈徐陵谢儿报坐事付治中启曰：夫拾金樵路，高士所羞，整冠李下，君子斯慎，儿报不能谨絜，敢触严纲，右趾铁系，事允法科，左校论输，实由恩宥，老臣过庭之训，多谢古贤，折笄之杖，有愧前达。
晋叔向与郑子产书曰：昔先王议事以制，不为刑辟，惧民之有事心，是故闲之以义，纠之以政，行之以礼，守之以信，奉之以仁，制为禄位，以劝其从，严断刑罚，以威其淫，［原讹泾，据冯校本改。］惧其未也，故诲之以忠，耸之以行，教之以务，使之以和，临之以敬，莅之以彊，断之以刚，犹求圣哲之主，明察之官，忠信之长，慈惠之师，民於是乎可任［原讹住，据冯校本改。］使也，而不生祸乱，民知有辟，则不忌於上，并有争心，以惩於书，而徼倖以成之，不可为矣，三辟之兴，皆叔世也，今吾子相郑国，作封洫，立谤政，制参辟，铸刑书，将以静民，不亦难乎，民知争端矣，将弃礼而徵於书，锥刀之末，将尽争之，乱狱兹丰，贿赂并行，终子之世，郑其败乎。
【序】晋杜豫律序曰：律以正罪名，令以存事制，二者相须为用。
晋张斐律序曰：律令者，政事之经，万机之纬。
又曰：郑铸刑书，晋作执秩，赵制国律，楚造仆区，并述法律之名，申韩之徒，各自立制。
【论】魏丁仪刑《礼论》曰：天垂象，圣人则之，天之为岁也，先春而后秋，君之为治也，先礼而后刑，春以生长为德，秋以杀戮为功，礼以教训为美，刑以威严为用，故先生而后杀，天之为岁，先教而后罚，君之为治也，天不以久远更其春冬，而人也得以古今改其礼刑哉，太古之世，民故质朴，质朴之民，宜其易化，是以中古之君子，或结绳以治，或象刑惟明，夏后肉辟，民转奸诈，刑弥滋繁，礼亦如之，由斯言之，古之刑省，礼亦宜略，今所论辨，虽出传记之前，天［疑当作夫。］流东源不得西，景正形不得倾，自然之势也，后世礼刑，俱失於前，先后之宜，故自有常，今夫先刑者，用其末也，曰［原作由，据冯校本改。］礼禁未然之前，谓难明之礼，古人不能行也，按如所云礼嫂叔不亲之属也，非太古之礼也，所云礼者，岂此也哉，古者民少而兽多，未有所争，民无患则无所思，故未有君焉，后民祸多，强暴弱，於是有贤人焉，平其多少，均其有无，推逸取劳，以身先之，民获其利，归而乐之，乐之得为君焉，夫刑之记君也，［句有讹文。］精其［原作具，据冯校本改。］筋力，民畏其强而不敢校，得为君也，恐上古未具刑罪之品，设逋亡之法，惧彼为我，而以勇力侵暴，於已能与则校，不能归奉之，明矣，且上古之时贼耳，非所谓君也，上古虽质，宜所以为君，会当先别男女，定夫妇，分土地，班食物，此先以礼也，夫妇定而后禁淫焉，货物正而后止窃，此后刑也。
魏曹羲肉刑论曰：夫言肉刑之济治者，荀卿所唱，班固所述，隆其趣，则曰像天地，为之惟明，察其用，则曰死刑重而生刑轻，其所驰骋，极於此矣，治则刑重，乱则刑轻。
又曰：杀人者死，伤人者刑，是百王之所同，固未达夫用刑之本矣，夫死刑者，不唯杀人，妖逆是除，天地之道也，伤人者不改，斯亦妖逆之类也，如其可改，此则无取於肉刑也，且伤人杀人，皆非人性之自然也，必有由然者也，夫有由而然者，激之则淫，敦之则一，激之也者，动其利路，敦之也者，笃其质朴，故在上者议兹本要，不营奇思，行之以简，守之以静，大则其隆足以侔天地，中则其理可以厚民萌，下则刑罚可以无残虐，民静理则其化，为恶之尤者，众之所弃，众之所弃，则无改之验著矣，夫死之可以有生，而欲增淫刑以利暴刑，暴刑所加，虽云惩慢之由兴，有使之然，谓之宜生，生之可也，舍死析骸。又何辜耶，犹称以满堂而饮，有向隅哀泣，则一堂为之不乐，在上者洗濯其心，静而民足，各得其性，何惧乎奸之不胜，乃欲断截防转而入死乎。
晋杨乂刑《礼论》曰：览众所抵，精思构微，迭为先后，文若荣繁，翩然相反，岂彼系未存厥中，尝试稽之天地，考之人事，旁贯品物，综覈彝伦，而刑礼之旨，可略言也，盖刑礼之本，经纬阴阳，拟则乾坤，先王所以化民理物，兴国济治也，或者取证於春秋，有意乎寻本以综末，然犹未离於先后，亦速难之始也，夫阴阳异制，化物则钧，万物本一，变而殊形，故王者去彼而適此，于此［二字据冯校本补。］为生，而於彼为死，夫死者去此而適彼，於此为死，而於彼为生矣，礼生於让，刑生於争，让者割己以与人，是刑加於己，而礼加於人也，争者夺人以崇己，是刑施於人，而礼施於己也，由此言之，让非纯礼，争非纯刑也，庆赏以劝善，而为恶者惩，如有所惩，刑亦存矣，刑罚以惩恶，而为善者劝，如有所劝，礼亦存矣，故亡刑则礼不独施，大道废焉，则刑礼俱错，大道行焉，则刑礼俱兴，不合而成，未之有也，［自九七三页一行刖见者三字以下至此止，宋本缺，据明本补。］


据明本补
刺史尹太守令长
◇刺史
《汉书》曰：武帝时，田叔以壮勇刺举三河，奏事称意。
又云，王遵迁益州刺史，先是琅邪王阳为益州刺史，行部至九折坂，叹曰：奉先人遗体，奈何数乘此险，后以病去，及遵为刺史，至其坂，问吏曰：此王阳所畏道邪，吏对曰：是，遵叱其驭曰：驱之，王阳为孝子，王遵为忠臣。
又曰：朱博迁冀州刺史，博本武吏，不更文法，及为刺史，行部，吏民数百人，遮道自言，博驻车决遣，五六百人皆罢去，如神，吏惊，不意博临事乃至於此。
又曰：何武为扬州刺史，行部，必先即学宫，见诸生，试其诵论得失，然后入传舍，问垦田顷亩，五穀美恶。
司马彪《续汉书》曰：郭伋拜并州刺史，行部至西河美稷，百小儿各骑竹马，迎伋拜，伋问曰：儿何自远来，对曰：闻使君到喜，故来迎，伋曰：苦诸儿，复送到郭外，问使君何日当还，伋谓从事，计日告之，行部还，入美稷先期一日，伋念负诸儿，即止野，须期乃往。
又曰：周举为并州刺史，太原旧俗，以介子推焚骸，有龙忌之禁，辄一月寒食，莫敢烟爨，老小不堪，岁岁多死者，举既到州，乃作吊书，以置子推之庙，言盛冬去火，残损人命，非贤者之意，以宣示愚民，使还温食。
又曰：皇甫嵩领冀州牧，奏请一年租赈饥民，民歌之曰：天下乱兮市为墟，母不保子兮妻失夫，赖得皇甫兮复安居。
又曰：种暠为益州刺史，在职三年，宣恩远夷，开晓殊俗，岷山杂落，皆怀服汉德，其白狼槃木诸国并贡，前刺史卒后遂绝，暠至，乃复向化，永昌太守铸黄金为文蛇，以献梁冀，暠纠发追捕，驰传上言，冀由是衔怒。
《东观汉记》曰：李珣为兖州刺史，所种小麦胡蒜，悉付从事，一［原脱，据冯校本补。］无所留，清约率下，席羊皮布被。
又曰：段颖起於徒中，为并州刺史，有功，后徵还京师，颖乘轻车，介士鼓吹，曲盖朱旗骑马，殷天蔽日，连骑相继数十里。
谢承《后汉书》曰：王闳迁冀州刺史，闳性刻，不发私书，不交豪族宾客，号曰王独坐。
又曰：李寿为青州刺史，发玺书於本县传舍，乘法驾，騑骖朱轩就路，奏免四郡相，百城怖惧，悉豫弃官。
先时交趾屯兵，及有司举贾琮为刺史，即移书告示，使其安资业，百姓歌之曰：贾父来晚，使我先反，今见清平，吏不敢饭，乃以琮为冀州刺史，旧典，骖驾乘亦帷裳，迎於州界，及琮之部，升车，言刺史当远视广听，纠察美恶，何有反垂帷裳，以自掩塞乎，乃命御者褰之，百城闻风，自然悚震。
又曰：百里嵩为徐州刺史，州境遭旱，嵩行部，传车所经，甘雨辄注，东海金乡祝其两县，僻在山间，嵩传驷不往，二县独不雨，老父干请，嵩曲路到二县，入界即雨。
又曰：巴祗为扬州刺史，帻毁坏，不复改易，以水渗曝用之，处暝暗之中，不燃官烛。
《华阳国志》曰：赵琰为青州刺史，有贵要属讬，琰於厅事前置大器水，发书，悉投置水中，无有所报。
又曰：郭贺为荆州刺史，百姓歌之曰：厥德仁明郭乔卿，明帝到南阳巡狩，赐三公服，去襜露冕，使百姓见之，以彰有德。
《三辅决录》曰：苏章为冀州刺史，行部，有故人为清河太守，案得其好货，乃请太守设酒，接以温颜，太守喜曰：人各有一天，我独有二天，章曰：今夕苏孺文与故人欢饮，私恩也，明日冀州刺史白奏事，公法也，遂举正其罪。
又曰：韦康代父为凉州刺史，父出上传，康入官，时人荣之。
《魏志》云：刘馥为扬州刺史，馥既受命，单马造合肥空城，建立州治，贡献相继，数年恩化大行。
《晋阳秋》曰：胡质为荆州刺史，子威，自洛阳至荆州定省，家贫，自驱驴单行，见父，停十馀日，临归，质赐绢一匹为道粮，威跪曰：大人清高，不审安得此，质曰：吾俸禄之馀，故以为卿粮尔，晋武帝问威曰：卿孰与卿父清，威曰：臣不如也，帝曰：何以为不如，威曰：臣父清，畏人知之，臣清，畏人不知之。
《魏志》曰：徐邈为凉州刺史，进善黜恶，风化大行，百姓归心焉，西域流通，荒戎入贡，皆邈勋也。
又曰：田豫护匈奴中郎将，领并州刺史，胡闻其威名，相率来献，州界宁肃，百姓怀之。
又曰：陈泰为并州刺史，怀柔民夷，去有威惠，京邑贵人，多寄宝货，因泰市奴婢，泰皆挂之於壁，不发其封，及徵为尚书，悉付还之。
又曰：张既为雍州刺史，太祖谓既曰：还君本州，可谓衣绣昼行矣。
又曰：贾逵为豫州刺史，其二千石以下，阿纵不如法者，皆举奏免之，帝曰：逵真刺史矣，布告天下，当以豫州为法。
《魏略》曰：裴潜为兖州时，尝作一胡床，及去，留以挂柱。
王隐《晋书》曰：羊祜都督荆州诸军事，招携以礼，怀远以德，吴人悦服，称为羊公。
又曰：山涛转为冀州刺史，自涛居州，甄拔隐屈，搜求贤才，旌命所加，三十馀人，皆显名当世，冀州之士，於是为盛。
又曰：杜预为镇南大将军，都督荆州诸军事，南土美而谣之曰：后世无叛有杜翁，孰识智名与勇功。
又曰：陶侃为都督荆雍益梁四州诸军事，是时荆州大饥，百姓多饿死，侃至，秋熟辄籴，至饥，复价粜之，士庶欢悦，咸蒙济赖。
又曰：庾冰为中书监扬州刺史，乃心夙夜，情存治道，宾礼朝资，升擢后进，由是朝野注心，咸曰贤相。
又曰：庾翼都督江荆益三州刺史，制度规模，每出於人，数年之中，军国充实，人情翕然，称其才明，由是自河以南，皆怀归附。
又曰：吴隐之为广州刺史，州界有水，名贪泉，父老云，饮此者，皆使廉士变贪，隐之始践境，先到水所，酌而饮，因赋诗曰：古人云此水，一歃重千金，若使夷齐饮，终当不易心。
曹嘉之晋纪云，羊暨为青州刺史，暨牛产犊，及迁，以官舍所生，遗之而去。
【诗】梁元帝后临荆州诗曰：拥旄去京县，褰帷辞未央，弱冠从王役，从容游岂涨，［句有讹。］不学胡威绢，宁挂裴潜床，所冀方留犊，行当息饮羊，戏蝶时飘粉，风花乍落香，高栏来蕙气，疏帘度晚光，绮钱临仄宇，阿閤绕长廊。
又示民吏诗曰：阙里尚捴谦，厉乡裁知足，咨余再分陕，少思宜寡欲，霞出浦流红，苔生岸泉绿，方令江汉士，变为邹鲁俗。
又别荆州吏民诗曰：玉节居分陕，金貂总上流，麾军时举扇，作赋且登楼，年光遍原隰，春色满汀洲，日华三翼舸，风转七星游，向解青丝缆，将移丹桂舟。
梁刘孝绰和湘东王理讼诗曰：冯翊乱京兆，广汉欲兼治，岂若兼邦牧，朱轮褰素帷，淮海封畿地，杂俗良在兹，禁奸擿铢两，驭黠震豺狸。
【碑】后汉蔡邕荆州刺史庾侯碑曰：君资天地之正气，含太极之纯精，明絜鲜於白珪，贞操厉乎寒松，视鉴出於自然，英风发乎天骨，事亲以孝，则行侔於曾闵，结交以信，则契明於黄石，温温然弘裕虚引，落落然高风起世，信荆山之良宝，灵川之明珠也，爰在弱冠，英风固以扬於四海矣，拜为荆州刺史，杖冲静以临民，施仁义以接物，恩惠著於万里，诚信畅於殊俗，由是抚乱以治，缓扰以静也，帝嘉其功，锡以车服，方将扫除寇逆，清一宇宙，廓天步之艰难，宁陵夷之屯否。
晋潘岳荆州刺史东武戴侯扬使君碑曰：君诞保灵和，继期载德，宣哲清朗，直道高尚，若乃嘉号推贤，博爱济众，邦党服其义，而缙［原作绪，据冯校本改。］绅慕其风，于时文后，历数在躬，相国幕府，实允华夏，九德咸事，俊乂在官，成君名器，纳字参军，宏略被于南国，美化行乎江汉，西陵之役，悬军深入，亲薄寇垒，躬行天诛，既而救兵不进，粮尽道穷，君乃怃然回虑，殿其众而返，虽为法受黜，勋庸未崇，而天下伏其勇，世主思其忠。
晋潘尼益州刺史杨恭侯碑曰：君乾灵之醇德，挺高世之殊量，禀天然不渝之操，体兰石芳坚之质，夫其器膺弘济，智能周达，穷不怨否，显不矜泰，履行则为模楷，吐言则成隐括，德实充於内，而光华发乎外也，君发迹州国，委质明主，自景皇帝摄政，文皇帝继业，值天下多虞，疆埸未静，以君先帝所拔，怀宝后时，而深达远识，有经国之量，故为腹心谋臣，而监度政事焉，君出则简练熊罴，职司是图，入则从容讽议，尽规帷幄，其所以进可替否，决疑定策者，皆言效於既往，而事简于帝心，君再临司官，三抚名郡，方将宣文德以来远，建武功於所牧，铭曰：天生蒸民，有类有则，诞育恭表，应期秀特，文兼六行，武备七德，忠肃弘毅，柔嘉温克，机事无瑕，临疑不惑，我谋既精，我化既清，泽流河朔，勋著王庭，西南未夷，侯其是宁，上天不惠，早世潜灵。
北齐邢子才冀州刺史封隆之碑曰：公世载儒雅之风，家传锺鼎之业，出三代而克阜，历两都而盛转，五世［原作出，据冯校本改。］祖游，游子孚，耻斯鸟兽，狭此且［全北齐文三作丘。］壑，濡足焚首，念在一匡，委质中山，并充衮阙，故已援坠拯溺，大庇生民，祖定功业，建旆怀藩，扬旌冀部，耳目相接，歌咏独存，文［按隆之父回，卒赠司空，谥孝宣，是文当作父。］司空孝宣公，禀润玉府，承华桂簿，望振鹭而齐举，轶归鸿而并运，以兹一德，光事三主，七登九伯之重，再处八元之任，必有馀庆，事属才子，莫之与京，理归世禄，非因原隰之气，讵待河岳之灵，发纯粹而成址，禀中和而树质，神体秀异，志识间爽，幼体成人，弱不好弄，同凤皇之五色，非豫章之七年，太昌初，平洛，除侍中骠骑大将军，密勿枢功，逶迤衮职，貂蝉承弁，华藻披衣，鸣双璜於峻陛，驱六辔於广路，升华辇以弼一人，践太阶而平天下。
周王褒故陕州刺史冯章碑曰：其先陶唐氏之苗裔，尧少子，生而手有冯字，因以为氏，俾侯于鲁，义等房心之地，余与之广，事符河汾之邑，使君禀灵河岳，此［全北周文七作比。］德璁珩，闺门和美，誉圣开宗，握文命氏，浊水北流，秦关东徙，岩险襟带，山河枕倚，陆离组甲，从容青紫。
周庾信少保幽州刺史豆卢府君碑曰：本姓慕容，燕文帝晃之后也，其先保姓受氏，初存柳城之功，开国承家，始静辽阳之乱，尚书府君，改姓豆卢，筮仕于魏，公资忠履孝，蕴义怀仁，直幹百寻，澄波千顷，留心职仕，爱玩图籍，官曹案牍，未尝烦拥，戎马交驰，不妨殊俗，兄弟公侯，国朝亲戚，宜春有汤沐之盛，濯龙无流水之讥，渭南千亩之竹，尚惧盈满，池阳三顷之田，常思止足，铭曰：朝鲜称国，孤竹为君，地称高柳，山名密云，辽阳赵列，武遂秦分，宝珪世胄，雕戈旧勋，名称实宾，言谓身文，朝倾地镇，夜落台星，石坛承祀，丰碑颂灵，渭城高柏，昌陵下亭，须知地布，为读山铭。
【墓志】梁王僧孺豫州墓志曰：自姬发系，因魏传绪，留路在赵，名贤世袭，相秦将汉，英雄系踵，忘宠辱，无愠喜，靡矜夸，慎嗜欲，其行军用武，勋合奇正，乃治边御众，威裕兼行，常懔懔然以中原为己任，或欲十万而横行，乍思五千而深入，克反旧京，饮马函渭，然后高卧间帷，晤言空谷，思鲁连之辞赏，慕田畴之高跪，［句有讹。］而火传川逝，长涂已迫，虽景锺良史，有功必书，刻板镂石，宜兼不朽，铭曰：高勋蔼蔼，长旌高旆，入作牙爪，出司襟带，民谣不息，王言有会，功为上等，正称九最，日隆宠秩，方登远大，羲辔难留，濛水易收，秘丘玄户，杳杳悠悠。
陈徐陵裴使君墓志铭曰：君五音之候，兼其方牧，八阵之图，穷其巧变，用能战必胜，攻必取，督称无难，兵号解烦，朝飞火箭，夜耸云梯，燧象从奔，联狼已合，於是厥［本集作严。］颜不桡，极咍诸戎，庞德高声，肆言群逆，胡夷总至，犹持子路之缨，锋刃相交，终荷温生之节，每以财轻篻箨，义重嵩衡，割宅字贫友之孤，开门延故人之殡，笃好朋游，居常满席，每至鲜云蔼蔼，披王安之衣，明月团团，似班姬之扇，日带花以如笑，风鸣条而若歌，傍列丝桐，对扬文酒，一石之后，逾能断狱，五斗之量，犹未解醒，嗟乎潘岳之诗，致哀周密，庄公之诔，用愍相责，［本集作遗。］
陈江总广州刺史欧阳頠墓志曰：公家习尚书，少府孺高於汉册，世居渤海，太守文重乎晋原，中原丧乱，避地南徒，公孝敬纯深，友悌惇睦，家积遗财，并让诸季，兼周同壤，公含率内映，远识沈通，窒嗜欲，谨言行，资贞幹，事廉隅，梁室不造，凶羯凭凌，公被锐执凶，有志匡复，梁孝元帝授散骑常侍东衡州刺史始兴县侯，而犬戎弑逆，宗社播迁，陈纂揖让，攸归高祖，恩加惟旧，横使持节，都督南衡二十二州诸军事广州刺史，进为开府仪同三司山阳郡公，进号征南将军，加鼓吹一部，巫山远曲，喧骑吹於日南，芳树清音，肃军容於海截，追赠车骑将军司空，公涉猎六经，优游百氏，宽徭省赋，化伯越之归心，抚寒投醪，感三军之死力，在室如宾，宁惭屋漏，不贪为宝，每畏人知，杀青无兼两之疑，薏苡岂怀珠之谤，如羊如粟，不改夷齐之心，遗庆遗风，方留豹产之德。
【表】魏武帝谢领兖州牧表曰：入司兵校，出总符任，臣以累叶受恩，膺荷洪施，不敢顾命，是以将戈帅甲，顺天行诛，虽戮夷覆亡不暇，臣愧以兴隆之秩，功无所执，以伪假实，条不胜华，窃感讥请，盖以惟谷。
梁简文帝为武陵王让扬州表曰：臣延首青冥，倾心紫府，言非东里，诚譬北辰，而滔滔云汉，不被霈然之泽，郁郁仙居，方隔下臣之奏，周任量力，请固所陈，明主理夺，伏冀照许，臣闻系风捕影，涉求之路靡阶，玉马金舟，適远之资无讬。
南康王会理让湘州表曰：丝言自天而忽委，玉刻披云而下坠，浮舟千仞，吕梁之畅已深，总辔万寻，悬车之惧非浅。
梁刘孝仪安成王让江州表曰：臣闻失晨之鸡，虽不忘於改旦，败驾之马，终取忸於衔镳，臣昔牧淮岱，皇风咫尺，一变至道，易以为政，而乱政莫理，美锦徒伤，岂可复宣六条，阐化千里。
又曰：臣闻六辔沃若，不策玄黄之马，九成轮奂，无求拥肿之材，何则，跳跼之路已穷，梁栋之用斯阙。
南平王让徐州表曰：窃以淮岱务殷，事乖坐啸，枌榆望重，非可卧治，臣绵顿枕席，动移旬晦，恒恐尺波易流，寸阴难保，宁可复冒此宠，膺兹恩荣。
临川王解扬州表曰：臣自驰传斗牛，作牧淮海，政刑两空，璿玑六运，既昧弛张之要，尤惭大小之狱，故以结咏濡翼，取愧能官，每一进思，无忘退食，诚复恩私可凭，而彝伦难紊，敢恃慈弘，冒披心款，乞解州任，少弭素餐。
又为鄱阳嗣王初让雍州表曰：臣大邦维屏，既惭宗子之诗，思乐泮宫，有缺僖公之颂，特以周开元伯，锡壤参墟，汉启三倕，分珪旧楚，身私家庆，总集微躬，雍部襟带，跨制数州，西距峣关，南逾邓塞，虽复呼韩来朝，瑽街纳质，二虏寻戈，四郊无警，犹如王戎雅识，羊祜尚义，臣求诸己，无或宴安，进思尽忠，归乎犯谒。
李扬州舅让表曰：人心彼此，尽为敌国，金柝夜警，和门昼闭，加以淮水淼漫，危同三坂，怀山之势已成，为鱼之期可见，若使身死可以益国，城没足用报恩，虽葬鱼鳖，其甘如荠，政以朽耄无庸，心负恩寄，耻辱之甚，非止老臣。
【启】梁陆倕敕使行江州事启曰：封畛遐旷，缠井奥实，陆海神皋，偏属兹境，兼以茂亲明德，淮翰作镇，宣述条教，匡赞盛猷，自非问望兼弘，宁可擢膺嘉举。
【教】齐谢朓为录公拜扬州恩教曰：昔召南分陕，流甘棠之德，平阳好道，深狱市之寄，吾忝属负荷，任总侯伯，受饯元戎，作牧中甸，此地五都杂会，四方是则，而向隅之矜斯积，纳隍之叹犹繁，兴念下车，无忘待旦，有齐礼导德，致之仁寿，弘漏网之宽，申在宥之泽。
梁简文帝罢雍州恩教曰：折以片言，事关往圣，寄之勿扰，传彼昔贤，故剋木不对，画狱无入，吾自之雍，矜怀圄犴，幸得天无虚旱，地歇怪虫，今轴车行涂，舟艎且戒，植柳官度，尚或依然，寄饭曹僖，犹思恩宥，况义化君民，节离寒暑，悯兹歧路，宜留惠泽。
临雍州原减民间资教曰：诚欲投躯决堤，曝身求雨，九伐方弘，三驱未息，役爨之忧，兵家斯急，师兴之费，日用弥广，今春流既长，舻舳争前，转漕相追，馈粮不阙，义存矜急，无俟多费。
临雍州革贪惰教曰：壮夫疲於擐甲，匹妇劳於转输，藜藿难充，转死沟壑，春蚕不暖寒肌，冬收不周夏饱，胡宁斯忍，复加裒削，伤盗抵罪，遂为十一之资，金作赎刑，翻成润屋之产。
◇尹
应劭《汉官》曰：河南，先所理周地也，秦兼天下，置三川守，洛阳尹也，汉更名河南，孝武皇帝增云太守，世祖中兴，徙都雒阳，改号为尹，尹，正也。
王隐《晋书》曰：乐广为河南尹，郡中多怪，无敢数在厅事者，唯广处之。
《晋中兴书》曰：晋太兴元年，改丹阳内史为丹阳尹。
又曰：刘隗为长兼侍中，出补丹阳尹，隗虽在外，而万机秘密，皆豫闻之。
《语林》曰：许玄度出都，诣刘真长，先不识，至便造之，一面留连摽，［○句有脱文。］刘［原字坏，据明活字本补。］贵略无造诣，遂九十日一诣许，［按世说宠礼篇注作九日十一诣之，此有倒讹。］语曰：卿为不去，家将成轻薄京尹。
【诗】梁元帝去丹阳尹尹荆州诗曰：骖驾乘驷马，谒帝朝承明，分符莅闽越，终然惭励精。
又曰：副君垂奖眄，仁慈穆且敦，终朝陪北阁，清夜侍西园，降贵深知己，宁思食椹恩，未尝辞昼室，谁忍去轘辕。
梁萧琛和元帝诗曰：妙善有兼姿，群材成大厦，弈弈工辞赋，翩翩富文雅，丽藻若龙雕，洪才类河泻，案牍时多暇，优游阅典坟，儒墨自玄解，文史更区分，平台礼申穆，兔苑接卿云，轩盖荫驰道，珠履忽成群，德音高下被，英声远近闻。
梁徐勉和元帝诗曰：敬爱良是贤，谦恭寔所务，尊贤遗道德，重学严师傅，六艺诚为敏，三雍称有裕，覆被唯仁义，吐纳必珪璋，壮思如泉涌，逸藻似云翔，夙有匡时调，早怀经世方，留心在庶绩，厉精思治纲。
【表】梁刘孝仪晋安王让丹阳尹表曰：臣闻盈尺径寸，易取琢磨，南箕北斗，难为簸挹，何则，良工质美，在器成珍，假名责实，涉求必殆。
梁邵陵王让丹阳尹初表曰：臣进非民誉，退异宗英，尸居戎号，已紊彝典，况京兆五守，西汉难追，河南二尹，东京罕继，审己循涯，自知莫可，街谈巷议，尤见不胜。
梁庾肩吾为南康王让丹阳尹表曰：臣闻剑镂七星，非有司天之用，帘图五岳，宁识崇朝之云，是知策彼泥龙，不能令其逐日，乘斯流马，安可使其奔电，方今振鹭盈庭，白驹空谷，惟帝念功，惟明克允，君子之国，幸闻其让，石门之水，获免於贪。
【序】梁元帝丹阳尹传序曰：传曰：大夫受郡，《汉书》曰：尹者正也，及其用人，实难授受，广汉和颜接下，子高自辅经术，孙宝行严霜之诛，袁安留冬日之爱，自二京版荡，五马南渡，固乃上烛天文，下应地理，尔其地势，可得而言，东以赤山为城皋，南以长淮为伊洛，北以锺山为卓阜，西以大江为黄河，既变淮海为神州，亦即丹阳为京尹，虽得仁之盛，颇愧前贤，而眄遇之深，多用宰辅，皇上受图负扆，宝历惟新，制礼以告成功，作乐以彰治定，岂直四三皇，六五帝，孕夏陶周而已哉，若夫位以德叙，德以位成，每念忝莅京河，兹焉四载，以入安石之门，思勤王之政，坐真长之室，想清谈之风，求瘼馀晨，颇多夏景，今缀采英贤，为丹阳尹传。
◇太守
《汉书》曰：郡守，秦官，掌理其郡，秩二千石，景帝中二年，更名太守。
又曰：季布为河东太守，孝文时，人有言其贤，召欲以为御史大夫，人又言其勇使酒，至，留邸一月罢，布曰：臣待罪河东，陛下无故召臣，此人必有欺陛下者，夫以一人誉召臣，一人毁去臣，恐天下有识闻之，以窥陛下，上曰：河东吾股肱郡，故时召君尔。
又曰：文翁，庐江人，少好学，景帝末，为蜀郡守，修起学馆於成都，招下县子弟，以为学官僮子，得教令，吏民见而荣之，由是大化蜀地，学于京师者，比齐鲁焉。
又曰：黄霸，字次翁，为颍川太守，户口岁增，治为天下第一，徵守京兆尹，是时凤皇神雀数集郡国，颍川尤多，天子以霸治行终长者，下诏赐爵关内侯，黄金百斤。
又曰：哀帝时，南郡多盗贼，授萧育为太守，上以育耆旧名臣，乃以三公使车载育，入殿中受策，加赐黄金二十斤，育至南郡，盗贼断迹。
《韩子》曰：李悝为魏文侯上地守，而欲民之善射，乃下令云，民有狐疑之讼者，令之射狗，中之者胜，不中者负，民皆习射，日夜不休，与秦战，大败之，以民之善射也。
《东观汉记》曰：冯勤曾祖扬，宣帝时为弘农太守，生八男，［原讹勇，据冯校本改。］皆典郡，赵魏号为冯万石。
又云，赵喜，字伯阳，为平原太守，后青州大蝗，入平原界辄死，岁屡有年，百姓歌之。
又曰：朱晖，字文季，再迁临淮太守，吏民畏爱，为之歌曰：强直自遂，南阳朱季，吏畏其威，民怀其惠。
又曰：张堪，字君淑，试守蜀郡太守，迁渔阳太守，开治稻田八千馀顷，教民种田，百姓以殷富，童谣歌云，桑无附枝，麦穗两岐，张君为政，乐不可为，视事八年，匈奴不敢犯塞。
又曰：廉范，字叔度，为蜀郡太守，成都邑宇逼侧，旧制禁民夜作以防火，而更相隐蔽，烧者日日相属，范乃毁削前令，但严使储水，百姓为便，乃歌之云，廉叔度，来何暮，不禁火，民安堵，昔无襦，今五袴。
又曰：王阜为益州太守，神马四出，镇河中，甘露降，白乌见，连有瑞应，世谓其用法平正宽慈，惠化所致。
《三辅决录》曰：马援诫兄子书，庞伯高，敦笃周慎，口无择言，吾爱重之，原汝曹效之，世祖见援书，即擢为零陵太守，在郡四年，甚有治化。
张璠《汉书》曰：宋登，字叔阳，出为颍川太守，市无豫价，路不拾遗，病免，卒於家，汝阴人配社祀之。
沈约《宋书》曰：羊玄保为黄门郎，善弈棋，棋品第三，太祖亦好弈，数蒙引见，与太祖赌郡，戏胜，以补宣城太守。
【诗】宋谢灵运去永嘉郡诗曰：野旷沙岸静，天高秋日明，憩石挹飞泉，攀林搴落英。
梁简文帝罢丹阳郡往与吏民别诗曰：久归从事麦，非留故吏钱，柳栽今尚在，棠阴君讵怜。
梁沈约去东阳与吏民别诗曰：微薄叨今幸，忝荷非昔期，唐风岂异世，欲明重在兹，饰骖去关辅，分竹入河淇，下车如昨日，曳组忽弥期，霜载凋秋草，风三动春旗，无以招卧辙，宁望后相思。
【碑】晋孙楚雁门太守牵府君碑曰：君体德允直，才量高杰，明鉴达於世变，弘毅足以致远，聿振鸿翼於衮尘之表，卓尔先觉於拟议之前，迁雁门太守，教民耕战，听断以情，信赏必罚，下服其命，是以夷狄窘迫，罔知所安，譬秋枯之陨晨风，激雹之不及掩耳目也，伐叛柔服，威震沙漠，遗种远迹，万里无烟，烈烈君侯，文武允崇，少兼七德，翰飞抚戎，名扬河朔，威震汉中，临危运奇，在难匪从，回旌束麾，抚司徐青，截彼隆贼，海岱以平，剖符千里，为国扞城。
晋孙绰颍州府君碑曰：君天纵杰迈，奇逸卓荦，茂才亮拔，雅度恢廓，通理远鉴之识，礼乐饰身之具，固以足之於天仞，冠之於搢绅，出匡南位，功深於爵，金龟三曜，冲壤再发，道光古贤，风改彫伪，允可谓明德宏猷，赞世之伟器者矣，矫矫秀姿，卓卓英韵，他人之高，及肩而已，邀命有数，讬生皇代，所忝之至，人知其幸，况在怀情，而无自识，但亲勤末效，违离已及，低徊房禁，攀恋罔遗。
【表】梁范云除始兴郡表曰：臣被沐恩灵，栖息荣幸，贬貌兢视，挺襟轸虑，徒誓蠡管之诚，终沈荧爝之用，不悟悬景丽天，通泾润下，月绪未交，镕光再铄，脩鞠惭疑，驩不及抃，且地邻旧越，甸分故楚，厥壤惟腴，寔邦斯大，将何以再宣王猷，陶奉惠渥。
梁萧子范为蔡令樽让吴郡表曰：全［原讹今，据冯校本改。］吴奥区，地迫都辇，壁被［冯校本作彼，则上壁字当作譬。］四京，则扶风冯翊，方之洛下，则颍川河内，自非时雨之政，解绳之才，宁可奉共理之言，承河润之旨，邓攸廉白，乃著不留之歌，贺邵沈静，犹致题门之责。
陈徐陵为始兴王让琅邪二郡太守表曰：甫离怀袖，裁脱绮纨，適贺隆私，使膺珪组，执玉不起，抠衣未胜，自甘泉通大，［本集作火。］细柳屯兵，旁带戎尘，颇同疆埸，言瞻汉草，乃曰中州，遥望胡桑，已成边郡，诚复居藩体国，应思马骏之功，论地维亲，宜慕萧［本集作曹。］彰之勇。
隋江总为衡阳王让吴郡表曰：芝泥驰印，发命开函，颖之诚，［句有脱文。］夏霜易霣，兢惶之至，春冰可涉，临辎面轼，即事何取，广川无声，颇知自匹。
【教】梁简文帝复临丹阳教曰：昔越张脩猛，用弘美绩，边延善政，寔著民谣，吾冲弱寡能，未明理道，猥以庸薄，作守京河，将恐五袴无谣，两岐难颂，思立恩惠，微宣风范。
梁丘迟永嘉郡教曰：贵郡控带山海，利兼水陆，实东南之沃壤，一都之巨会，而曝背拘牛，屡空於畎亩，绩麻治丝，无闻於窐巷，其有耕灌不脩，桑榆靡树，遨游鄽里，酣酺卒岁，越伍乖邻，流宕忘返，才异相如，而四壁独立，高惭仲蔚，而三径没人，虽谢文翁之正俗，庶几龚遂之移风。
梁任昉为齐竟陵王世子临会稽郡教曰：富室兼并，前史共蠹，大姓侵威，往哲攸嫉，而权豪之族，擅割林池，势富之家，专利山海，至乃水称峻岩，严我君后，［按全梁文四十二云，严我君后以下十句，当是碑颂之文，误跳在此。］崇墉增仞，内通神明，出符大顺，火炎昆冈，神岳崩溃，兰艾同烬，玉石俱碎，哲人遭命，哀有馀慨。
【碑】桓宣城碑曰：君器量高濬，神气披朗，商略雅俗，隐括真伪，擢奇取异，不轨常流，固以准的当时，拟议郭许矣，处身立朝，不峻功名，俯仰显默之际，优游可否之间，迹埤而道不污，身屈而志不屑矣，铭曰：於穆我后，禀兹纯爽，虚豁高畅，萧条迈上，风任外舒，卓鉴内朗，神栖冲慎，形同俯仰，将登槐棘，宏振纲网，令仪早徂，德音永响。
【铭】晋傅玄江夏任君铭曰：君讳倏，承洪苗之高胄，禀岐嶷之上姿，质美珪璋，志邈云霄，景行足以作仪范，柱石足以虑安危，弱冠而英名播乎遐迩，拜江夏太守，内平五教，外运六奇，邦国人安，飘尘不作，铭曰：瓘瓘任君，应和秀生，如山之峙，如海之淳，才行阐茂，文武是经，群后利德，泊然弗营，宜享景福，光辅上京，如何夙逝，不延百龄。
宋傅亮故安成太守傅府君铭曰：爰自汉季，以及晋朝，高名远德，系轨于时，贞风亮节，流声累叶，君承世德之芳流，荡二象之淑灵，含章蕴粹，佩兰蕙，［○句有脱文。］韦带饭蔬，朝不及夕，不以栖迟改其间，不以隐约回其操，杨生所为，夕幽而不改随和之德者，其斯之谓欤，栖心古烈，拟踵前修，淹流孔老，［原讹若，据冯校本改。］宛然内求，于言中伦，庸行归周，神之听之，匪明匪幽。
【章】梁简文帝为王规拜吴郡太守章曰：臣今原敛衽后恩，循墙所忝，示山河而形胜，顾浮桥而不见，苍鹰一游，望仙掌而逮然，方当驾吉祥之车，入句吴之地，驱缇扇之马，抚奉德之乡，制锦何阶，棼丝方始。
梁陆倕授浔阳太守章曰：镂水雕脂，不见大龙之象，课虚叩寂，宁闻驾辩之音，徒荷客盖，空班推择，不能使府庭生梓，横閤诵经，俯睨朱辎，仰瞻缯盖，漏上严辨，伏轼多惭。
【表】宋颜延之拜永嘉太守辞东宫表曰：抗志绝操，芼陆谢刍，代食宾士，何独匪民。
又为齐景灵王世子临会稽郡表曰：此郡歌风蹈雅，既仿佛於淹中，春诵夏弦，实依俙於河上，顷者以来，稍有讹替，可推择明经，式寄儒职，使琢玉成器，无爽昔谈，铸金待价，有符旧说。
【教】梁陆倕未至浔阳郡教曰：第五伦之临会稽，躬斩马草，邓伯道之莅吴郡，自运家粮，故能使吏作颂歌，民胥兴咏，太守薄德，谬叨龟组，窃原巴祗闇坐接客，思匹吴隐被絮对宾，常药自随，式瞻无远，单车入境，窃所庶几，旧须发民治道及戍逻揄樵采，［句有脱文。］诸如此类，一皆省息。
又云，太守家本诸生，伏膺典记，光武灵台之籍，较涉根基，张华聚土之书，略见庭户，贵郡图载，其具存方策，校以山经，参诸括象，原野城寺，宛在心目，龙泉鹤岭，不易穷登，所撰郡图，可勿亲用，公孙陛戟，既似井蛙，延寿执戈，实同儿戏。
◇令长
《左传》曰：子皮使尹何［原讹问，据冯校本改。］为邑，子产曰：少，未知可否，子皮曰：使夫往而学焉，夫亦愈知治矣，子产曰：不可，人之爱人，求利之也，今吾子爱人则以政，犹未能操刀而使割也，其伤实多，子之爱人，伤之而已。
《晏子春秋》曰：景公使晏子为阿宰，三年而毁闻於国，公不悦，召而免之，婴谢曰：婴知过矣，请复阿，三年而誉必闻於国，公召而赏之，辞而不受，公问其故，对曰：昔者婴之所治当赏，而今所以治当诛，是故不敢受。
《说苑》曰：宓子贱治单父，弹琴，身不下堂，单父治，巫马期亦治单父，以星出，以星入，日夜不处，以身亲之，而单父亦治，巫马期问其故，宓子曰：我之谓任人，子之谓任力，任力者劳，任人者佚。
又曰：晋平公问赵武曰：中牟三国之股肱，邯郸之肩髀也，寡人欲其良令也，其令空，谁使而可，赵武曰：邢子可，公曰：邢子非子之雠邪，对曰：私雠不入公门。又问曰：中府之令空，谁使而可，赵武曰：臣子可，故外举不避雠，内举不避子。
《新序》曰：昔子奇年十八，齐君使之治阿，既行矣，悔之，使使追之，未到阿，及之还之，已到，勿还也，使者及之而不还，君问其故，对曰：臣见所以共载者白首也，夫以老者之智，以少者决之，必能治阿矣，是以不还。
《史记》曰：西门豹为邺令，会长老，问民所疾苦，禁巫祝为河伯取民之女为妇，凿渠十二，灌溉民田，到今皆得水利。
《汉书》曰：焦延，字子贡，为小黄令，以伺候先知，奸邪盗贼不得发，爱养利民，当迁，三老官属上书，原留延，有诏许之。
又曰：萧育为茂陵令，会课，育第六，而陈令郭舜殿，见责问，育为之请，扶风怒曰：君课第六，裁自脱，何暇为之左右，及罢，传召茂陵令诣后曹，当以职事对，育径出，曹书佐随牵育，育按佩刀曰：萧育杜陵男子，何能诣曹也，遂趋出，欲去官，明旦，诏召入，拜为司隶校尉，育过扶风府门，官属掾吏数百人，拜谒车下。
又曰：召信臣以明经甲科为郎，出补穀阳令，举高第，选上蔡长，其治视民如赤子，所居见称述。
司马彪《续汉书》曰：牟融举茂才，为丰令，视事三年，政化流行，县无狱讼，吏畏而爱之，治有异迹，为州郡最。
又曰：卓茂迁密令，其治民，举善而教，不能则劝，口不出恶言，劳心忧念，吏民知其有缓急，以恩信待吏，吏畏而爱之，不忍欺也，元始中，天下蝗，河南二十县蝗，独不入密界，督邮书言，太守大怒，自出案行密界中，实然，乃惊。
又曰：鲁恭为中牟令，导民以孝，推诚而治，建初中，郡国螟伤稼，犬牙缘界，不入中牟，河南尹袁安，疑其不实，遣仁恕掾肥亲往察验之，恭随行阡陌，俱坐桑下，有雉止其傍，有童儿，亲曰：何不击之，儿曰：雉方将雏，亲矍然而起，与恭诀曰：所以来者，欲察治之善恶尔，今虫不犯境，此一异也，化及鸟兽，此二异也，竖子有仁心，此三异也，久留徒扰贤者，可［《太平御览》二百六十七作耳，当属上为句。］还府，以状白安，美其治，以励属县。
又曰：孔奋守姑臧长，治有异道，时天下扰乱，河西独安，而姑臧市日四合，为河西富县，每前长居官数月，辄致赀产，奋在姑臧积四岁，财产不增，奋素孝，自来为长时，供养至谨，在姑臧，唯母极膳，妻子饮食但葱韭。
又曰：蔡肜除偃师长，视事五年，县无盗贼，州课第一，迁襄贲令，时盗贼抄掠，肜到官，诛奸猾，县界清静，诏书增秩一等，赐缣百疋，册书勉励。
又曰：刘宠除东平陵令，是时民俗奢泰，宠到官躬俭，训民以礼，上下有序，都鄙有章，视事数年，以母病弃官归，百姓士女，攀车距轮，充塞道路，车不得前，乃轻服潜遁。
又曰：刘騊［《太平御览》二百六十七作刘駼騊，按当作刘騊駼。］为涢［御览作湞。］阳长，政化大行，道不拾遗，以病去官，童谣歌曰：悒然不乐，思我刘君，何时复来，安此下民。
又曰：虞诩为朝歌长，故旧皆吊，诩曰：难者不避，易者不从，不遇盘根错节，何以别其利器乎。
又曰：公孙述补清水长，太守以其能，使兼治五县，政事循理，奸盗不发，郡中谓有神明。
又曰：虞延除细阳令，每至岁时伏腊，休遣徒系，各使还家，并感其恩，应期归，有一囚，於家被病，自载诣狱，既至城门而死。
又曰：董宣为洛阳令，宁平公主乳母奴，白日杀人，因匿主家，吏不能得，及主出行，以奴骖乘，宣於太［《太平御览》二百六十六作大。］夏门亭候之，乃驻车叩马，以刀画数主失者三，叱奴下车，格杀之，主即驰车入宫，上大怒，召宣，令欲死乎，宣叩头曰：臣奉法之吏，不敢纵法，不欲死也，上曰：捶之，宣曰：原一言，死无恨，上曰：何言，宣曰：陛下圣德中兴，而纵奴杀良民，以奴杀臣，臣死之后，陛下何以治天下，捶杀臣，不如臣自杀，即以头撑楹，流血被面，上令小黄门持之，曰：痴令，叩头谢主，宣不从，上顿痴令头，宣两手据地，不肯低头，上敕强项令出，诣太官赐食，［事具公主部。］
又曰：郑弘为县令，政化大行，民王逢，得路遗宝物，县於衢道，求主还之。
又曰：胡绍为河内怀令，三日一视事，十日一诣仓［《太平御览》二百六十七仓下有受字。］俸米，於閤外炊作乾饭食之，不设釜灶，得一彊盗，问其党与，得数百人，皆诛之，［原作奸，据冯校本改。］政教清平，为三河表。
又曰：刘昆除江陵令，时县连火灾，昆辄向火叩头，多能降雨止风，具火部。
《益部耆旧传》曰：阎宪为绵竹令，有男子杜成，夜行，於路得遗装，开视有锦二十疋，明早送诣吏曰：县有明府君，犯此则惭。
风俗通云，俗说，孝明帝时，尚书郎河东王乔，迁为邺令，乔有神，每月朔，常诣台朝，明帝怪其来数而无车骑，密令太子［风俗通子字无。］史候望，言临至时，常有双凫从东南来，因伏伺，见凫举罗，但得一只菭，使尚方识视，四年中所赐尚书郎属履也，［事具神仙部。］
鲁国先贤传曰：孔翊为洛阳令，置水庭前，得嘱讬书，皆投水中，一无所发。
【诗】晋潘岳怀县诗曰：小国寡人民，终日寂无事，白水过庭激，绿槐夹门植，信美非吾土，秪搅怀归志，眷然顾巩洛，山川邈离异，原言还旧乡，畏此简书忌。
晋河阳令潘安仁诗曰：密生化单父，子奇莅东阿，桐乡建遗勋，武城播弦歌，逸骥腾夷路，潜龙跃海波，弱冠步鼎铉，既立宰三河，徒美天姿茂，岂谓人爵多。
陈阴铿罢故章县诗曰：秩满三秋暮，舟虚一水滨，漫漫遵归道，凄凄对别津，晨风下散叶，岐路起飞尘，长岑旧知远，莱芜本自贫，被里恒客吏，正朝不系民，唯当有一犊，留持赠后人。
【颂】后汉蔡邕陈留太守行小黄县颂曰：大颢为政，建时春阳，我君劝止，戾兹小黄，济济群吏，摄齐升堂，乃训乃厉，示之宪方，原罪以心，察狱以情，钦于刑滥，惟务求轻，有辜小罪，放死从生，玄化洽矣，黔首用宁，惟以作颂，式昭德声。
又考城县颂曰：暧暧玄路，北至考城，劝兹穑民，东作是营，农桑之业，为国之经，我君勤心，德音邈成，率尔苗民，慎不敬听，女执伊筐，男执其耕，申戒群僚，务在宽平，罪人赦宥，囹圄用清，晋江伟襄邑令傅浑颂曰：君禀二仪之醇粹，履元亨之贞和，比德金玉，而坚白不磨，自处户庭，而名称家邦，不出门庭，而声播诸华矣，弱冠而应式叙，起家而君斯民，其为政也，同励秋霜，等惠春仁，刑不滥疏，赏不僣亲，仪天地之简易，则大道之清纯，是以其道易行，其教易遵也，凡我士民，襁老携幼，惴惴而怀君之恩，颙颙而恋君之德，相与援衡轩而雨涕，若赤子於父母也，明明君侯，临下有赫，克隆有光，惠我咫尺，于以具瞻，有观其宅，乃冰其清，乃玉其白，风抗其高，云垂其泽，宛荆未清，淮夷孔炽，春日萋萋，我车既备，光光我君，爰登其司，微微襄鲁，有坰［原作〈土四〉，据冯校本改。］斯记，君有遗爱，民有馀思，敢扬斯颂，垂之来志。
【赞】晋孙绰孔松杨象赞曰：君德器纯固，基宇高邃，荆玉不及喻其温，南金未能方其励，夫其温恭笃诚，善诱勤劝，外身崇物，非躬厚人，指捴必谦，动静克让，允有古贤之风流，乃祖之遗人矣，肇阶方尺，临政弊邑，絜齐冬冰，泽侔春露，於穆我后，含和体纯，行范乃祖，德冠搢绅，降迹垂化，泽侔三春，超然遐举，遗爱在民。
晋孙楚梁令孙侯颂曰：於穆君侯，英才宣朗，神鉴将来，思通既往，受佐陕西，临我邦壤，声之所振，下应如响，明断决疑，易於指掌，野有寇盗，惟侯屏之，我有田畴，惟侯辟之，古人慎狱，惟侯平之，凡此三惠，如何勿思。
【启】梁任孝恭辞县启曰：但以执笏丹墀，累飞庭叶，垂缨禁里，屡改栏花，顾慕阶墀，不原违奉，不使恋主之心，施於犬马，倾日之志，偏在葵藿。
梁刘孝仪除建康令谢启曰：所恐长安少年，易为操弹，渭城游徼，矜其独勇，清路道奴，固知难摺，轻绥飞驾，且见为荣。


旱祈雨蝗螟蟊贼蜮
◇旱
《春秋考异邮》曰：旱之言悍也，阳骄蹇所致也。
《山海经》曰：泰华之上，削成而四方，有蛇名曰肥遗，六足四翼，见则天下旱。
又曰：东荒北隅有山，名土丘，应龙处南极，杀蚩尤夸父，不得复上，故下数旱，旱而作龙应之，乃得大雨。
《周官》曰：司巫，掌群巫之政令，若国大旱，则率巫而舞雩。
《礼记》曰：岁旱，穆公召县子而问焉，曰：天久不雨，吾欲暴尫而奚若，曰：天则不雨，曝人之疾，子毋乃不可乎，然则吾欲曝巫而奚若，曰：天则不雨，而望愚妇人，於己求之，毋乃已疏乎，徙市则奚若，曰：天子崩，巷市七日，诸侯薨，市三日，为之徙市，不亦可乎。
《毛诗》曰：倬彼云汉，昭回于天，王曰於乎，何辜今之人，天降丧乱，饥馑荐臻，靡神不举，靡爱斯牲，圭璧既卒，宁莫我听，旱既太甚，蕴隆虫虫，不殄禋祀，自郊俎宫，上下奠瘗，靡神不宗，旱既太甚，涤涤山川，旱魃为虐，如炎如焚，我心惮暑，忧心如燻。
韦曜《毛诗问》曰：云汉之诗，旱魃为虐，传曰：魃，天旱鬼也，笺云，旱气生魃，天有常神，人死为鬼，不审旱气生魃奈何，答曰：魃鬼人形，眼在顶上，天生此物，则将旱也，天欲为灾，何所不生，而云有常神者耶。
《左传》曰：郑大旱，使屠击有事於桑山，斩其木，不雨，子产曰：有事於山，艺山林也，而斩其木，其罪大矣。
又曰：卫大旱，卜有事於山川，不吉，甯《庄子》曰：昔周饥，克殷而年丰，天其或者欲使卫讨邢乎，从之，师兴而雨。
又曰：夏大旱，公欲焚巫尫，臧文仲曰：非旱备也，修城郭，贬食省用，务穑劝分，此其务也，巫尫何为，天欲杀之，则如勿生，若能为旱，焚之滋甚，公从之，是岁饥而不害。
《春秋繁露》曰：水干土则大旱。
《家语》曰：孔子在齐，齐大旱，春饥，哀公问於孔子曰：旱如之何，孔子曰：凶年则乘驽马，力役不兴，驰道不修，祈以敝泾，［《太平御览》八百七十九作币玉。］祭事不悬，祀以下牲，此则贤君自贬以救民之礼也。
《管子》曰：春不收枯骨於［《太平御览》三十五作朽。］胔，伐枯木而去之，则夏旱至矣。
《晏子》曰：齐大旱，公召群臣问曰：天不雨久矣，民且饥色，吾使人卜之，崇在高山广泽，寡人少赋敛以祠灵山，可乎，群臣皆莫有对者，晏子进曰：不可，祠此无益也，夫灵山固以石为身，以草木为毛发，天久不雨，发将燋，身将热，彼独不欲雨乎，祠之何益。
《庄子》曰：梁君出猎，见白雁群，君欲射之，道有行者骇之，君怒，欲射行者，其御公孙龙，下车抚矢曰：昔先公时，大旱三年，卜之，以人祠乃雨，公下堂顿首曰：吾欲所以求雨，以为民也，当［《太平御览》四百五十七当上有寡人将自四字，此脱。］之，言未卒而天大雨，方千里者何，为於天而惠於民，今君主以白雁而欲杀人乎。
《韩子》曰：晋公使师旷奏清徵，师旷曰：清徵不如清角，平公曰：清角可得闻乎，师旷曰：君德薄，不足以听之，听之将恐有败，平公曰：寡人老矣，所好者音，原遂听之，师旷不得已而鼓之，一奏之，有云从西北方起，再奏之，大风至，大雨随之，裂帷幕，破俎豆，堕廊瓦，坐者散走，平公恐惧，伏于廊室，晋国大旱，赤地三年，平公之身遂癃病，《洪范五行传》曰：鲁桓公五年，大雩，旱也，先是公弑君而立，有自危之心，而下有悲{封心}之气，外结大国，娶於齐以为夫人，后比二年，天子使大夫来聘，桓上得天子意，凭大国之心，则有亢阳之意，以御臣下，兴州丘之役，以劳百姓，则臣下离心而不从，故应是而秋大旱。
又曰：旱所谓常阳，不谓常阳而谓旱者，以为灾也，旱之为言乾，万物伤而乾，不得水也，君持亢阳之节，暴虐於下，兴师旅，动众劳民，以起城邑，臣下悲怨而心不从，故阳气盛而失度，故旱灾应也。
《物理论》曰：阳盈而过，故致旱。
《神农求雨书》曰：春夏雨日而不雨，甲乙命为青龙。又为火龙东方，小童舞之，丙丁不雨，命为赤龙南方，壮者舞之，戊己不雨，命为黄龙，壮者舞之，庚辛不雨，命为白龙。又为火龙西方，老人舞之，壬癸不雨，命为黑龙北方，老人舞之，如此不雨，潜处，阖南门，置水其外，开北门，取人骨埋之，如此不雨，命巫祝而曝之，曝之不雨，神山积薪，击鼓而焚之。
《黄帝占书》曰：日中三足乌见者，大旱赤地。
《师旷占》曰：岁欲旱，旱草先生，旱草者，蒺｛艹梨｝也。
《神异经》曰：南方有人，长二三尺，袒身，而目在顶上，走行如风，名曰魃，所见之国大旱，赤地千里，一名鲗，遇者得之，投溷中乃死，旱灾消也。
京氏别对灾异曰：久旱何，曰：人君无施泽惠利於下，则致旱也，不救即蝗虫害穀，其救也，省谪罚，行宽大，惠兆民，劳功吏，赐鳏寡，廪不足。
《孔丛子》曰：子丰拜高第御史，建初元年，岁大旱，乃上疏曰：臣闻为不善而灾报，得其应也，为善而灾至，遭时运也，陛下即位日新，视民如伤，而不幸耗旱，时运之会耳，非政教之所致也，昔成汤遭旱，因自责，减御损膳，而大有年，天意者陛下未为成汤之事焉，天子纳其言而从之，三日雨即降，转拜黄门侍郎，典东观事。
《汉书》曰：东海有孝妇，少寡无子，养姑甚谨，姑告邻人曰：孝妇养我勤苦，哀其无子守寡，我老，久累丁壮奈何，后姑自经死，姑女告吏，妇杀我母，吏捕孝妇，妇诬服，郡掾于公，以为此妇女不杀也，太守不听，于公争之弗得，乃抱具狱，哭於府上，因辞疾去，郡中枯旱三年，后太守至，杀牛自祭孝妇冢，因表墓，天立大雨，岁熟，郡中以此大敬重于公。
《东观汉记》曰：和憙邓后称制，京师旱，至五月朔，太后幸雒阳寺，省庶狱，举冤囚，杜泠不杀人，自诬，被掠羸困，使兴见，畏吏，不敢自理，吏将去，微疾举颈，若欲有言，太后察视，觉之，即呼还问状，遂信，即时收令下狱，抵罪，尹左迁，行未还宫，澍雨大降。
《会稽典录》曰：夏香，字曼卿，永兴人也。为农夫，香挺然特立，明果独断。年十五，县长葛君，出临灵星，会客饮宴。时郡遭大旱，香进谏曰：昔殷汤遭旱，以六事自责，而雨泽应澍，成王悔过，偃禾复起。自古先圣，畏惧天异，必思变复，以济民命。今始罹天灾，县界独甚，未闻明达崇殷周之德，临祭独欢，百姓枯瘁，神祇有灵，必不享也。百姓不足，君孰与足，宜当还寺，长即罢会，身损俸禄，以赡饥民。
《汝南先贤传》曰：袁安为楚相，会楚王英事，互相牵引，拘系者千馀人，三年而狱不决，坐掠幽而死者百馀人，天用炎旱，赤地千里，安受拜，即控辔而行，既到，决狱事，人人具录其辞状，本非首谋，为王所引，应时理遣，一旬之中，延千人之命，其时甘雨滂霈，岁大丰稔。
【诗】晋李颙经涡路作诗曰：言归越东足，逝将反上都，后洫慎中路，改辙修兹衢，旦发石亭境，夕宿桑首墟，劲焱不兴润，零雨莫能濡，亢阳弥十旬，涓適未蹔舒，泉流成平陆，结驷可回车，肇允相忘鳞，翻为涸池鱼，咫步不能移，白日奄桑榆。
梁庾肩吾奉和武帝苦旱诗曰：阳山蛇不蛰，如泽鸟犹攒，蹔息流膏雨，将似怨祁寒，文衣夜不卧，疏食昼忘餐，絜诚同望祀，惟馨等浴兰，江蘋享上帝，荆璧奠高峦，繁云兴岳立，蒸穴动龙蟠，渭渠还积水，滮池更起澜。
【颂】汉东方朔旱颂曰：维昊天之大旱，失精和之正理，遥望白云之酆淳，滃曈曈而妄止，阳风吸习而熇々，群生闵懑而愁愦，陇亩枯槁而允布，壤石相聚而为害，农夫垂拱而无为，释其耰鉏而下涕，悲坛畔之遭祸，痛皇天之靡济。
【启】梁简文帝谢敕示苦旱诗启曰：伏以九年之水，不伤尧政，七载之旱，无类汤朝，岁弘则公田已修，农勤则我庾惟亿，今者亢阳以来，为日未久，将恐督邮不黜，失在汝南之守，曝胔未收，无伤河南之尹，而载劳兴居，仰发歌咏，无爱珪璧，有事山川，菲饮食矣，加之以撤膳焉，中夜不寐，加之以申旦焉，此唐虞之所阙如，轩顼之所不逮。
【书】魏应璩与广川长岑瑜书曰：顷者炎旱，日更增甚，砂砾销铄，草木燋卷，处凉台而有郁蒸之烦，浴寒水而有烁烂之燥，宇宙虽广，无阴以憩，云汉之诗，何以过此，土龙矫首於玄寺，泥人鹤立於阙里，修之历旬，静无徵效，明劝教之术，非致雨之备也，知恤下民，躬自曝露，拜起灵坛，勤亦至矣，昔夏禹之解阳旱，殷汤之祷桑林，言未发而水旋流，辞未卒而泽滂霈，今者云重散而复积，雨垂落而复收，无贤圣殊品，优劣异姿乎。
【文】魏陈王曹植诰咎文曰：五行致灾，先史咸以为应政而作，天地之气，自有变动，未必政治之所兴致也，于时大风，发屋拔木，意有感焉，聊假天帝之命，以诰咎祈福，其辞曰：上帝有命，风伯雨师，夫风以动气，雨以润时，阴阳协和，庶物以滋，亢阳害苗，暴风伤条，伊周是过，在汤斯遭，桑林既祷，庆云克举，偃禾之复，姬公走楚，况我皇德，承天统民，礼敬川岳，祇肃百神，享兹元吉，釐福日新，至若炎旱赫羲，飚风扇发，嘉卉以萎，良木以拔，何谷宜填，何山应伐，何灵宜论，何神宜诰，於是五灵振竦，皇祇赫怒，招摇警法，攙抢奋斧，河伯典泽，屏翳司风，右呵飞廉，顾叱丰隆，息飚遏暴，元敕华嵩，庆云是兴，效厥年丰，遂乃沈阴坱圠，甘泽微微，雨我公田，爰暨予私，黍稷盈畴，芳草依依，灵禾重穗，生彼邦畿，年登岁丰，民无馁饥。
◇祈雨
《吕氏春秋》曰：昔者殷汤，克夏而王天下，五年不雨，汤乃以身祷於桑林，於是翦其发，割其爪，以为牺，用祈福於上帝。
荀卿《大略》曰：汤旱而祷曰：政不节与，使民疾与，宫室荣与，女谒盛与，苞苴行与，谗夫兴与，何不雨至斯极也。
《说苑》云：汤之时，大旱七年，雒坼川竭，煎沙烂石，於是使人持三足鼎祝山川，教之祝曰：政不节耶，使民疾耶，盖辞未已，而天下大雨。
董仲舒曰：广陵女子诸巫，毋小大，皆相聚，其郭门外，为小坛，以脯酒祭，便移市，市使门者，无内丈夫，丈夫无得相从饮食。又令吏各往视其夫，皆言到即赴，雨澍而已。
又曰：江都相仲舒，下内史承书从事，其都间吏家在百里内，皆令人故行书告县，遣妻视夫，赐巫一月租，使巫求雨，复使巫相推择絜净易教者祭，跪祝曰：天生五穀以养人，今五穀病旱，恐不成，敬进清酒甘羞，再拜请雨。
又曰：春旱求雨，令县邑以水曰：［春秋繁露求雨篇作日，后同。］今［○春秋繁露作令。］民祷社，家人祠户，无斩山林，曝巫聚尫，以玄酒脯，再拜请雨，奉牲祷，以甲乙日为大苍龙一，长八丈，居中，为小龙七，长各四丈，於东方乡，其间相去八尺，小童八人，皆齐三日，服青衣而舞之，诸里社取五虾蟆，错里社之中，池方八尺，深一尺，置水虾蟆焉，其酒脯祝，齐三日，拜跪陈祝如初，取三岁雄鸡，与三岁猳猪，皆燔之於四通神雩。
又曰：夏求雨，令县邑以水曰家人祀灶，无举土功，更水浚井，曝釜甑杵臼于衢，七日，为四通之坛於邑南门之外，方七尺，植赤缯七，其神蚩尤，祭之以赤雄鸡七，玄酒清酒祝，斋三日，服赤衣，跪陈祝，如春辞，以丙丁日为赤龙一，长各七尺，斋三日，服赤衣而舞之，司空啬夫，亦斋三日，服赤衣而立之，凿社而通之闾外之沟，取五虾蟆置社之中池，方七尺，深一尺，酒脯祝，齐衣拜跪陈祝，如初，取三岁雄鸡豭猪，燔之四通神雩，开阴阳如春。
又曰：季春［春秋繁露作夏。］祷山陵以助之，令县邑一［春秋繁露一上有十日二字。］徙市，於邑南门之外，五日，禁男女毋得行入市，家人祠中霤，毋举土功，聚巫，市旁为四通之坛，於中央植黄幡五，其神后稷，祭之母肫五，玄脯祝，斋三日，衣黄衣，皆如春辞，以戊己日为大黄龙一，长五丈，居中央。又为小龙，长各三丈五尺，土姓五人，皆斋三日，服黄衣而舞之，老者五人，斋三日，衣黄衣而立之，亦通社中於闾外之沟，虾蟆池方五尺，深一尺，皆如前。
《搜神记》曰：谅辅，字汉儒，广汉新都人，少给佐史，浆水不交，为从事，大小毕举，郡县敛手，夏枯旱，时以五官掾出祷山川，曰：辅为郡股肱，不能进谏纳忠，荐贤退恶，和调阴阳，至令天下否滠，万物燋枯，百姓喁喁，无所告诉，咎尽在辅，太守内省责己，自曝中庭，使辅谢罪，为民祈福，曰无效，令［疑当作今。］敢自誓，至日中雨不降，请以身塞无状，乃积薪柴，将自焚焉，至禺中时，山气转起，雷雨大作，一邵霑润也，以称其至诚。
【序】晋傅咸喜雨赋序曰：泰始九年，自春不雨，以涉夏节，草木共然，百姓以尧有九载之水，汤有七年之旱，恐遭斯运，并有惧心，圣皇劳虑，分使祈祷，遍于群臣，余以太子洗马兼司徒请雨，百辟莅事，三朝而大雨降，退作斯赋。
【文】晋曹毗请雨文曰：下邳［原讹血阝，据冯校本改。］内史曹毗，敬告山川诸灵，顷节运错戾，旱亢阴消，川竭谷虚，石流山燋，天无纤云，野有横飚，盛夏应暑而或凉，草木无霜而自凋，遑遑农夫，辍耕田畔，悠悠舟人，顿楫川岸，云根山积而中披，雨足垂零而复散，圣主当膳而减味，牧伯忘餐而过晏，民庶拊心而嚬蹙，搢绅不期而同叹，斯亦忧勤之极情，而明灵之达观矣。
梁陆倕请雨赛蒋王文曰：陆周祚胤，锺岳降精，聪明正直，得一居贞，无方无体，不疾不行，化驰九县，位冠百灵，东掩屡愆，西郊已戢，偶龙矫首，泥人鹤立，神听孔殷，灵应挥霍，儵睹翻伊，俄闻倒洛，乐周神毕，恩洽酒阑，灵谈抗袖，鬼笑投拌，惟兹具引，於万斯懽。
梁任孝恭赛锺山蒋帝文曰：尝闻河南少雨，汉主避其正殿，许下辍润，魏后讨彼尘书，和气乖违，阴阳舛互，风至若汤，云生犹火，遂能制兹东井，告彼南箕，水满毕星，气冲卯地，使君子有亹亹之心，耕夫无慼慼之念。
梁简文帝祭灰人文曰：积注奄旬，祭在灰人，消兹兽炭，焚此桂薪，积如玉屑，聚若游尘，庶人之风不拂，狱吏之慢宁陈，当令金光小史，侍使玉童，奏云师於执法，力水伯於天宫，锧星诛於电女，贯索囚於雷公，廓重氛於八极，静连丝於四空，既曈曈於车盖。又赫赫於飞盘，且疑威於赵盾，实望近於□□，［明本作长安。］
◇蝗
《尔雅》曰：食苗心曰螟，食叶曰螣，食根曰蟊，食节曰贼，四蝗虫名也。
《说文》曰：蝗，螽也。
《广雅》曰：螽，蝗也。
《毛诗》曰：去其螟螣，及其蟊贼。
《诗义疏》曰：赤螣，蝗也，许慎曰：使乞贷则生螣，旧说螟螣蛑贼，一种虫也，如言寇贼奸宄，内外言之耳，故犍为文学曰：此四种虫皆蝗也，实不同，故分别释之。
又曰：蝗也，今谓蝗子为螽，一名蚕螽，兖州人谓之螣，蔡伯喈曰：蝗，螣也，当为灾则生，故水处泽中，数百或数十里，一朝蔽地，而食禾粟，苗尽复移，虽自有种，其为灾，云是鱼子在水中化为之。
《穀梁传》曰：雨螽于宋，外灾不书，此何书，灾甚也，奈何，茅茨尽也。
《洪范五行传》曰：春秋之螽者，虫灾也，以刑罚暴虐，贪叨无厌，兴师动众，虫为害矣，雨螽于宋，是时宋公暴虐刑重，赋敛无已，故应是而雨螽。
又曰：介虫有甲，能蜚扬之类，阳气所生，於春秋为螽，今谓之蝗，皆其类也，旱气动象至矣，故曰有介虫之孽也。
《春秋佐助期》曰：螽之为虫，赤头甲身，而翼飞行，阴中阳也，螽之为言众，暴众也。
《春秋□［按当作汉，后同。］含孳》曰：蝗起於贪，螽者飞而甲为害，故天雨螽则刑法丑。
《吕氏春秋》曰：匡章，孟子弟子，谓惠子於魏王之前曰：蝗螟，农夫得而杀之奚故，为其害稼也蔽天，状如严雪，是岁天下失瓜瓠。
《汉书》曰：武帝元光五年秋，蝗，四将征南越，元封六年秋，蝗，两将征朝鲜，太初元年夏，蝗，从东方飞至敦煌，三年秋，复蝗，贰师征大宛，征和三年，蝗，四年夏，蝗，三将征匈奴，贰师七万人没不还。
又，五行志曰：刘歆以为蜚，负螽也，性不食穀，食穀为灾，介虫之孽。
又曰：严延年为河南太守，多杀害，时黄霸在颍川，凤皇下，而河南界中又有蝗虫，延年曰：此蝗岂凤皇食耶。
又曰：王莽地节三年夏，蝗，从东方来，飞蔽天，至长安，入未央宫，缘殿。
《京房易传》曰：德无节，虫食菜。
《东观汉记》曰：马棱为广陵太守，郡连有蝗虫，穀价贵，棱奏罢盐官，振贫羸，薄赋税，蝗虫飞入海，化为鱼虾。
又曰：永初七年，郡国蝗飞过。
又曰：宋均为九江太守，建武中，山阳楚郡多蝗蜚，南到九江，辄东西别去，由是名称。
又曰：司部灾蝗，台召三府驱之，司空掾梁福曰：普天之下，莫非王土，不审使臣驱蝗何之，灾蝗当以德消，不闻驱逐，时号福为直掾。
谢承《后汉书》曰：吴郡徐栩，为小黄令，时陈留遭蝗，过小黄，飞逝不集，刺史行部，责栩不治，栩弃官，蝗应声而至，刺史谢，令还寺舍，蝗即皆去。
又曰：谢夷吾为寿张令，是时蝗食五穀，野无生草，过寿张界，飞逝不集。
又曰：许季长为湖令，州郡皆被蝗灾，过湖县，飞去不入。
《续汉书》曰：和帝永元四年，蝗，八年五月，河内陈留蝗，九月，京师蝗，九年。蝗，从夏至秋，先是西羌数反，遣将军将北军五挍征之，安帝永初四年夏，蝗，是时西羌寇乱，军众征距，连十馀年，五年夏，九州蝗，六年三月，去年蝗处，复蝗子生，七年二月，郡国蝗，顺帝永建五年，郡国十二蝗，是时鲜卑寇朔方，用众征之，永和七年，偃师蝗，去年冬，乌桓寇沙南，用众征之，桓帝永兴元年七月，郡国三十二蝗，是时梁冀执政，无谋虑，苟贪作虐，二年六月，京都蝗，永寿三年六月，京都蝗，延喜元年五月，京都蝗，灵帝嘉平六年夏，七州蝗，鲜卑前后三十馀犯塞，是岁，获乌桓校尉夏育，破鲜卑，中郎将田晏使匈奴中郎将威旻，讨鲜卑，大司农给用不足，亩敛郡国，以给军粮，三将无功，还者少半，光和元年，诏策问曰：连年蝗虫至，贪苟之所致也，是时百官迁徙，皆私上种［续汉书五行志作礼。］西园，少帝兴平元年，夏大蝗，是时天下大乱。
《论衡》曰：世称南阳卓公为缑氏令，蝗虫不入界，盖以贤明至诚，灾虫不入其县。
《典论》曰：议郎马融，以永兴中，帝猎广城，融从，是时北州遭水潦蝗虫，融撰上林颂以讽。
《魏志》曰：黄［原讹广，据冯校本改。］初三年七月，冀州大蝗，民饥，使尚书杜畿，持节，开仓廪以振之。
《吴书》曰：袁术在寿春，穀石百馀万，载金钱之市求籴，市无米而弃钱去，百姓饥穷，以桑椹蝗虫为乾饭。
《广州先贤传》曰：黄豪，交趾人，除外黄令，豪均己节俭，粗衣蔬食，所得俸秩，悉赐贫民，一县称平，当时邻县蝗虫为灾，而独外黄无有，岁皆丰熟，民先流移者，悉归附之。
《会稽典录》曰：郑弘为鄹令，永平十五年，蝗发太山，郡国被害，过鄹不集，郡以状上，诏书以为不然，自朕治京师，尚不能攘蝗，鄹令何人，而令消弭，遣案验之。
《陈留耆旧传》曰：高慎，敦厚少华，子式，至孝，常尽力供养，永初中，蝝蝗为灾，独不食式麦，圉令周强，以表州郡。
《益部耆旧传》曰：任防，蜀郡成都人，父修，字伯庆，为固始侯相，天下大蝗，独不入界。
又传曰：杨琳为茂陵令，比县连岁蝗灾，曲折不入茂陵。
《先贤行状》曰：公沙穆为鲁相，时有蝗灾，穆躬露坐界上，蝗积疆畔，不为害。
《晋令》曰：常以蝗向生时，各部吏案行境界，行其所由，勒生苗之内，皆令周遍。
《晋阳秋》曰：司冀青雍蝗，茅草皆尽，石勒与蝗竞取民禾，百姓谓之胡蝗。
《搜神记》曰：何敞，吴郡人，少好道艺，隐居，重以大旱，民物憔悴，太守庆洪，遣户曹掾致谒，奉印绶，烦守无锡，敞不受，退叹而言曰：郡界有灾，安能得怀道，因跋涉之县，驻明星屋中，蝗蝝消死，敞即遁去，后举方正博士，皆不就，卒於家。
赵书曰：石勒十四年五月，飞蝗穿地而生，二十日，化如蚕，七八日作虫，四日则飞，周遍河朔，百草无遗，唯不食三豆及麻。
凉记曰：凉王吕光麟嘉二年，以且渠罗仇为西宁太守，往年蝗虫所到之处，产子地中，是月尽生，或一顷二顷，覆地跳跃，宿昔变异，王乃躬临扑虫，幸扬川潒水北，大驾所到，虫寻除尽，是以麦苗损耗无几。
师觉授《孝子传》曰：魏连，事父至孝，和帝时，拜昌邑令，百姓不忍欺，大蝗连熟。
【笺】何祯笺曰：凡言蝗生，此谓见其始生，知其处所，可得言，初上蝗事云，县及下部，各不旱见，至今生翅能飞，臣辄躬亲扑灭。又云布在及下部各不旱见，至顷田中，往往十步五步一头，按其言事，蝗之数枚数，可得而知也。
◇螟
《尔雅》曰：食苗心曰螟。
《说文》曰：螟虫食穀心，吏冥冥犯法，即生螟。
《礼记》曰：仲春行夏令，则虫螟为害。
《左传》曰：哀十二年螟，十三年螟。
《春秋□含孳》曰：螟应苛剋。
《吕氏春秋》曰：乱国之妖，有螟集其地，其音凶凶。
《汉书》曰：刘歆以为，蝝蜫〈虫不〉之有实，食穀为灾，黑眚也，董仲舒刘向以为，蝝螟始生也，是时初税亩，乱先王之制，故应是而蝝生，属蠃虫之孽。
《京房易传》曰：嬖恶生孽，虫食苗心。
《东观汉记》曰：鲁恭为中牟令，时郡国螟伤稼，犬牙缘界，不入中牟，河南尹袁安闻之，疑其不实，使仁恕掾肥亲往察之，恭随行阡陌，俱坐桑下，有雉过止其傍，傍有童儿，亲曰：何不捕之，儿言雉方将雏，亲曰：所以来者，欲察君之治迹耳，今虫不犯境，此一异也，化及鸟兽，此二异也，竖子有仁心，三异也，具以状白安。
◇蟊
《尔雅》曰：食苗根曰蟊。
《说文》曰：蟊，食苗根者也，吏抵冒取民财，则生蟊。
京房易妖占曰：害忠孝，虫食苗根。
《毛诗义疏》：蟊长而细，或说云，蟊，蝼蛄也，食苗根而为人患。
◇贼
《尔雅》曰：食苗节曰贼。
《京房易传》曰：王者与诸侯争，虫食苗节茎。
◇蜮
《洪范五行传》曰：蜮，射人者也，生於南越地，南方谓之短狐者也，毛诗曰：为鬼为蜮，则不可得，其物不可见，盖气精也，南越夷狄淫佚处也，其蜮生水泽，地多妇人，其淫色为主，故南越多蜮者，淫女惑乱之所生也，故圣人名之曰蜮，蜮者犹惑也。
【书】魏应璩与西阳令孔德琰书曰：嘉麦祯祥，惟日未久，不图飞蝗，一旦至止，知恤蒸庶，念存良苗，亲发赫斯，爰整其旅，鲐背之叟，皓首之釐，莫不负戈奔走于道路，旌表曜於白日，鼋鼍震於雷动，以此扫敌，必将席卷，况於微虫，能无惊骇，卓茂治密，恭在中牟，时虽有灾，未若斯勤，亦犹子贱鸣琴，巫马出入，劳逸有殊，立功惟一，重云比兴，不降灵雨，丽此二灾，忧心忡惙，逐蝗之道，谨闻教矣，不审致禳，将以何物，文王修德，以厌地震，汤祷桑林，致克丰雨，宜脩善政，以慰民望。


舟车
◇舟
《易》曰：刳木为舟，剡木为楫，舟楫之利，以济不通。
《世本》曰：共鼓货狄作舟，［共鼓货狄，黄帝二臣。］
《尔雅》曰：舫，舟也，天子造舟，诸侯维舟，大夫方舟，士特舟，庶人乘柎，［造，比舡为桥也，维，连四舡也，方，并两舡也，特，单舡也，柎，编木以为渡也。］
韵集曰：鹢首，天子舡也，舡，船也，艘，海大舡也。
《山海经》曰：番禺始为舟。
又曰：有大人之国，坐而削舟。
《墨子》曰：弃作舟。
《广雅》曰：舰，大舡也，舫，艕舡也，蒙冲艑〈舟句〉〈舟庶〉舸舼艇艋，舟也。
《释名》曰：船，循也，循水而行也。
又曰：舟言周也，船上屋曰庐，象舍也，其上重室曰飞庐，在上故曰飞也。又在其上曰翟室，於中候望，若鸟雀人［《太平御览》七百六十八作之。］惊视也。
又曰：船三百斛曰刀，刀，貂也，短也，江南所为名，短而广安，不倾危也，二百斛已下曰艇，其形径艇，一人二人所乘行也。
又曰：外狭而长曰艨冲，以突敌曰船，自关而东，或谓之舟，方舟或谓之航，南楚江湘，凡船大者谓之舸，小舸谓之艖。
《说文》曰：舫，并船也。
《毛诗》曰：柏舟，共姜自誓也，卫世子共伯早死，其妻守义，父母欲夺而嫁之，誓而弗许，故作是诗以绝之也，汎彼柏舟，在彼中河。
又曰：二子乘舟，思伋寿也，卫宣公之二子，争相为死，国人伤而思之，而作是诗也，二子乘舟，汎汎其景，原言思子，中心养养。
又曰：汎汎杨舟，载沉载浮，既见君子，我心则休。
又曰：谁谓河广，曾不容刀。
《左传》曰：秦伯伐晋，济河焚舟，取王官及郊，晋人不出，遂自茅津济，封殽尸而还。
又曰：先轸朝问秦囚，公曰：夫人请之，吾舍之矣，先轸怒曰：武夫力而拘诸原，妇人暂而免诸国，隳军实而长寇雠，亡无日矣，不顾而唾，公使阳处父追之，及诸河，则在舟中矣。
又曰：齐侯与蔡姬，乘舟于囿，荡公，公惧变色，禁之不可，公怒归之，未之绝也，蔡人嫁之，齐侯以诸侯之师侵蔡，蔡溃。
又曰：吴伐楚，阳丐为令尹，卜战不吉，司马子鱼曰：我得上流，何故不吉。楚故司马令龟，我请改卜，令曰：鲂也以其属死之，楚师继之，尚大克之，吉，战于长岸，子鱼先，楚师继之，大败吴，获其乘舟馀皇。
又曰：冬，晋荐饥，使乞籴于秦，秦输粟于晋，自雍及绛相继，命之曰汎舟之役。
又曰：晋楚将战，赵婴齐使其徒，先具舟于河，故败而先济也。
太公《六韬》曰：殷君喜为酒池，回船牛饮者三千人。
又曰：武王伐殷，先出於河，吕尚为后将，以四十七艘船济於河。
《周书》曰：周成王时，於越献舟。
文字曰：舟浮江海，不为莫乘而沉，君子行道，不为莫知而止。
《邓析书》曰：同舟涉海，中流遇风，救患若一，所忧同也。
《家语》曰：舟非水不行，水入则舟没，君非民不治，民犯上则君危，［事具人部鉴戒篇。］
《庄子》曰：藏舟於壑，藏山於泽，谓之固矣，然则夜半有力者负之而走，昧者不知也。
又曰：水之积也不厚，则负其大舟也无力，覆杯水於坳堂之上，则芥为之舟，置杯焉则胶，水浅而舟大也。
《楚辞》曰：美要妙兮宜脩，沛吾乘兮桂舟。
又曰：桂棹兮兰枻，斫冰兮积雪。
《吕氏春秋》曰：荆有次非者，得宝剑，涉江至中流，有两蛟夹绕其船，次非拔剑赴江，刺蛟杀之，舟中之人皆活，荆王闻之，仕以执圭，［事具军器部剑篇。］
又曰：伍员如吴，过於荆，至江上，欲涉，见一丈人刺小船，方将渔，从而请焉，丈人渡之。
《淮南子》曰：乌号之弓，谿子之弩，不能无弦而射，越舲蜀艇，不能无水而浮。
又曰：汤武圣主也，而不能与越人乘舲舟而浮於江湖。
又曰：楚人有乘船而遇大风者，波至而恐，自投於水，非不贪生而畏死也，惑於死而反忘生也。
又曰：龙舟鹢首，浮吹以虞，此游於水也。
又曰：公孙龙在赵时，谓弟子曰：人而无能者，龙弗能与游，有客衣褐带素而见曰：臣能呼，公孙龙顾谓弟子曰：门下故有能呼者，对曰：无，公孙龙曰：与之弟子之籍，后数日，往说燕王，至於河上，而航在水汜，使善呼者呼之而航来。
《说苑》曰：襄城君始封之日，衣翠衣，带玉剑，履缟舄，立乎流水之上，大夫庄辛过而说之曰：原把君之手，其可乎，襄城作色不言，庄辛迁延称曰：君独不闻鄂君之遇越人乎，鄂君方汎舟於新波之上，乘青翰之舟，张翠羽之盖，会鼓锺之音，越人拥楫而歌曰：今夕何夕兮，褰州水流，今日何日，得与王子同舟，山有木兮木有枝，心悦君兮君不知，於是鄂君揄袂而拥之，举绣被而覆之，襄城乃奉手进之。
《列女传》曰：赵简子南击荆，至河津，津吏醉卧，不能渡，简子怒，将杀之，津吏之女，乃持楫而前走曰：妾父闻君王将渡，恐风波之起，水神动骇，故祷祀九江三淮之神，不胜杯杓馀沥，醉於此，君命诛之，原以微躯易父之死，简子将渡，用楫少一人，操楫曰：妾居河济之间，习舟楫之事，原备员持楫，简子遂与操度，中流奏河激之歌，简子乃聘为夫人，［事具水部津篇。］
郭林宗别传曰：林宗游洛阳，始见河南尹李膺，膺大奇之，遂相友善，於是名震京师，后归乡曲，衣冠诸儒，送至河上，车数千两，林宗唯与李膺同舟而济。众宾望之，以为神仙焉。
枹朴子曰：琼艘瑶楫，无涉川之用，金弧玉弦，无激矢之能，是以介絜而无政事者，非拨乱之器，儒雅而乏治略者，非翼亮之士。
又曰：欲以弊药必规升腾者，何异策蹇驴而欲寻追风，棹蓝舟而欲济大川。
《韩子》曰：千钧得舡则浮，锱铢失舡则沉，非千钧轻而锱铢重也，有势之与无势也。
《孙卿子》曰：君者舟也，庶人者水也，水则载舟，水则覆舟。
冲波传曰：孔子使子贡，久而不来，孔子谓弟子占之，遇鼎，皆言无足不来，颜回掩口而笑，子曰：回也哂，谓赐来也，曰：无足者，乘舟而来至矣，清旦朝，子贡朝至，验如颜回之言。
《汉书》曰：薛广德为御史大夫，秋，上祭宗庙，出东便门，欲御楼船，广德当乘舆车，免冠顿首谏，宜从桥，诏曰：大夫冠，广德曰：陛下不听臣，臣自刎，以血污车轮，上不悦，先驱光禄大夫张猛进曰：臣闻主圣臣直，乘船危，就桥安，圣主不乘危，御史大夫言可听，上曰：晓人不当如是耶，乃从桥。
《物理论》曰：夫工匠经涉河海，为〈舟向〉［按集韵，当作〈舟句〉。］〈舟鹿〉以浮大川，皆成乎巧手，出乎圣意。
杨子《法言》曰：舍舟航而济乎渎者，末矣，舍五经而济乎道者，末矣，乘国者其如乘航乎，航安则民斯安矣。
《东观汉记》曰：第五伦为会稽守，为事徵，百姓攀辕扣马呼曰：舍我何之，第五伦密委去，百姓闻之，乘船追之，交错水中，其得民心如此。
张璠《汉记》曰：梁冀第池中舡，无故自覆，问掾朱穆，曰：舟所以济渡万物，不施游戏也，而今覆者，天戒将军当济渡万民，不可长念乐游而已。
《华阳国志》曰：初楚顷襄王时，遣将庄蹻，从沅水伐夜郎，将军至且兰，椓船於岸而步战，既灭夜郎，因留王滇池，以且兰有椓船牂牁处，乃改其名为牂牁。牂牁地多雨潦，俗好巫鬼禁忌。
《魏志》曰：邓哀王冲，字仓舒，少聪察歧嶷，生五六岁，智意所及，有若成人，孙权曾致象，太祖欲知其斤重，访之群下，咸莫能出其理，冲曰：置象大船之上，而刻其所至，称物以载之，则立可知矣，太祖大悦，即施行。
《吴书》曰：陆逊破曹休，当还西陵，公卿并会，为逊祖道，上赐逊御船一舫，缯采舟梁。
王隐《晋书》曰：顾荣徵侍中，见王路塞绝，便乘舡而还，过下邳，遂解舫为单舸，一日一夜，行五六百里，遂得免。
《吴志》曰：周瑜逆曹公，部将黄盖，取蒙冲斗舰十艘，实以薪草，膏灌其中，裹以帷幕，上建牙旗，同时发火，时风猛火盛，延烧岸上营，曹公军退败。
又曰：吕蒙袭关羽，至寻阳，尽伏精兵於构慁中，使舡中摇橹作商贾服，昼夜兼行，故羽不闻知，遂到南郡。
又曰：董袭讨黄祖，祖横两蒙冲，夹守沔口，以栟榈大绁，系石为矴，袭与陵统，俱为前部，各将敢死百人，人被两铠，乘大舸，突入蒙冲里，身以刀断两绁，蒙冲乃横流，大兵遂进。
又曰：将军贺齐，性奢，所乘船，雕刻丹镂，青盖绛襜，蒙冲斗舰之属，望之若山。
又曰：甘宁厨下儿有过，走投吕蒙，蒙出还宁，宁许蒙不杀，还舡，缚置桑树，自射杀之，敕舡人更增舸缆，解衣卧舡中，蒙怒，欲攻宁，蒙母谏乃止。
晋宫阁记曰：池中有紫宫舟升进舟曜阳舟飞龙舟射猎舟，灵芝池有鸣鹤舟指南舟，合利池有云母舟无极舟，都亭池有常安舟。
杜兰香别传曰：香降张硕，硕既成婚，香便去，绝不来，年馀，硕船行，忽见香乘车於山际，硕不胜惊喜，遥往造香，见香悲喜，香亦有悦色，言语顷时，硕欲登其车，其婢举扞之，嶷然山立，硕复欲车前上，车奴攘臂排之，於是遂退。
《晋中兴书》曰：建兴九［按当作元。］年冬，左将军王敦，遣振威将军周［《太平御览》七百七十周下有访字，此脱。］广武将军赵诱，受陶侃节度，征蜀贼杜弢，大战，蜀贼以结槔打没侃二十馀艘，人皆投水。
义熙起居注曰：卢循新作八槽舰九枚，起四层，高十馀丈。
荆州土地记曰：桓宣穆遣人寻庐山，上有一湖，中有败艑。
《江表传》曰：刘备进驻鄂县之樊口，诸葛亮诣吴未还，备闻曹公军下，恐惧，日遣逻吏於水次候权军，吏望见周瑜船，驰还白备，备曰：何以知非青徐军耶，吏对曰：以船知之，备遣人慰劳瑜，瑜曰：有军任，不得委署，傥能屈威，副其所望，备谓张飞关羽曰：彼欲致我，我今自讬於东而不往，非同盟之意也，乃乘单舸往见瑜，问曰：今拒曹公，深为得计，战卒有几，瑜曰：三万人，备曰：恨少，瑜曰：此自足用，豫州但观瑜破之。
沈约《宋书》曰：垣护之随王玄谟入河，玄谟攻滑台，护之三百舸为前锋，进据右济，右济在滑台西南百二十里，玄谟败退，不暇报护之，及护之间知，而虏悉已牵玄谟水军大艚，连以铁钅巢三重，欲以绝护之还路，护之中流而下，每至铁钅巢，辄以长柯斧断之，虏不能禁，唯失一舸。
宋元嘉起居注曰：有司奏，初杨州刺史王弘上会稽，从事韦诣解列，先风间［《太平御览》七百七十一作闻。］馀姚令何玢之，造作平床一，乘船舴艋一艘，精丽过常，用功兼倍，请免玢今官，诏可其奏。
《异苑》曰：檀道济，元嘉中，镇寻阳，入伏诛，道济未下少时，有人施罟於柴桑江，收之，得大船，孔凿若新，使匠作舴艋，勿如折斧，［四字《太平御览》七百七十一作勿斫二字。］工人误截两头，以为不祥，杀三巧手，欲以塞愆，匠违约加斫，凶兆先遘矣。
《临海记》曰：白鹄山有湖，湖中有一石舴艋。
【诗】梁江禄津渚败船诗曰：可爱木兰资，可怜丹桂质，逐浪徒言是，乘风还自失，草蔓〈舟習〉长埋，沙巨舷难出，陆沉成许去，无复乘流日。
梁王筠咏轻利舡应临汝侯教诗曰：君侯饰轻利，摇荡迈飞云，凌波漾鹢采，映水焕蛟文，电流已冠绝，鸟逝复超群，倏忽方千里，恋兹歧路分。
陈张正见后湖汎舟诗曰：上苑奢行乐，沧池聊薄游，汎荷分兰棹，沉槎触桂舟，残虹收度雨，缺岸上新流，欲知有高趣，长杨送麦秋。
又别韦谅赋得江湖汎别舟诗曰：千里寻阳岸，三翼木兰船，鹢汎青凫后，鸡鸣白鹭前，涵花没浅缆，带叶动深船，不言朝夕水，独自限神仙。
又与钱玄智汎舟诗曰：高门事休沐，朝野恣逢迎，还乘金谷水，俱望洛阳城，舟移津女渡，楫动渭桥横，风高雁已落，雨霁水还清，叶尽桐门净，花秋菊岸明，欲奏江南曲，聊习棹歌行。
【赋】晋棘［《初学记》二十五，《太平御览》七百七十作枣。］据船赋曰：嘉圣主之神化，理通微而达幽，棹民氓之隔塞，愍王教之不周，立成器以备用，明垂象以造舟，济渡汲之绝轨，越巨川之玄流，运重固之滞质，虽载沉而必浮，且论器而比象，似君子之淑清，外质朴而无饰，内空虚以受盈，不辞劳而恶动，不偷安以自宁，且其行无辙迹，止无所根，不疾而速，忽若驰奔。
【赞】晋王叔之舟赞曰：涂则骋车，水惟用舟，弱楫轻棹，利涉济求，缅彼渔人，鼓枻清讴。
【铭】后汉李尤舟楫铭曰：舟楫之利，譬犹舆马，载重历远，以济天下，相风视波，穷究川野，安审惧慎，终无不可。
◇车
春秋《命历序》曰：人皇九头，驾六提羽，乘云车，使风雨。
《礼斗威仪》曰：山车垂句，山车者，自然之车也，句者曲也，不揉治而自员曲，故言垂句。
《孝经援神契》曰：德至山陵，则山出根车，［根车，应载养万物也。］
括地图曰：奇肱民能为车，从风远行，汤时西风久，奇肱车至於豫州，去玉门四万里，［事具天部风篇。］
《管子》曰：奚仲之为车也，方圜曲直，皆中规矩钩绳，故机捉相得，成器坚固，主犹奚仲也，言词动作，皆中术数，故众理相当，上下相亲，巧者奚仲之所以为器也，主之所以为治也，斫削者斤刀也，故曰奚仲之巧非斫削。
古史考曰：黄帝作车，引重致远，少昊时，略加牛，禹时，奚仲加马。
《释名》曰：车古者曰车，声如居，言行所以居人也，今曰车，车，舍也，行者所以若居舍也。
《史记》曰：封禅为蒲轮车，恶伤土石草木。
《尚书大传》曰：古之帝王者，必有命民，民能敬长怜孤，取舍好让，举事力者，君命，然后得乘饰车骈马文锦，未有命者，不得衣，不乘车，车衣者有罚。
《淮南子》曰：见飞蓬转而为车，以类取之也。
《贾谊书》曰：古之为路舆也，盖圜以象天，二十八橑，以象列星，轸方以象地，三十辐以象月，故仰则观天文，俯则察地理，前规睹则鸾和之响，四时之运，此乃舆教之道也。
应劭汉仪曰：天子法驾，所乘曰金根车，驾六龙，以御天下也，有五色安车，有五色立车，各一，皆驾四马，是为五时副车。
《风俗通》曰：车一两，谓两两相与体也，原其所以言两者，箱装及轮，两两而耦，故称两尔。
《大戴礼》曰：王升车则闻鸾和之声，是以非僻之心，无自入也，在衡为鸾，在轼为和，马行而鸾鸣，鸾鸣而和应，其声曰和，和则敬，此御之节也。
《周书·王会》曰：成王时，白州献比闾者，其叶若羽，伐其木以为车，终日行。
汉杂事曰：古诸侯贰车九乘，秦灭九国，兼其服，故大驾属车八十一乘，尚书御史乘之，最后一车悬豹尾，以前皆似省中。
《白虎通》曰：制车以步，故立乘，天子大路，路，大也，道也，正也，君至尊，制度大，所以行道德之正也，诸侯路车，大夫轩车，士饰车。
《礼记》：有若曰：晏子一狐裘三十年，遣车一乘，国君七个，遣车七乘，大夫五个，遣车五乘，晏子焉知礼。
又曰：兵车不式，武车緌旌，德车结旌。
《左传》曰：齐郑盟于石门，寻卢之盟也，郑伯之车偾于济。
又曰：公孙阏与颖考叔争车，颖考叔挟辀而走。
又曰：天王使家父求车，非礼也，诸侯不贡车服，天子不私求财。
又曰：狄人灭卫，齐侯使公子无亏戍曹，［曹，卫下邑。］归公乘马，祭服五称，归夫人鱼轩。
又曰：奚仲为夏车正。
又曰：晋侯使张骼辅跞致楚师，求御于郑，郑人卜，宛射犬吉，子太叔戒之曰：大国之人，不可与也，对曰：无有众寡，其上一也，太叔曰：培塿无松柏，二子在幄，坐射犬于外，既食而后食之，使御广车而行，已皆乘乘车，将及楚师，而后从之乘，皆踞转而鼓琴，近，不告而驰之。
又曰：庆封来奔，献车于季武子，美泽可以鉴，展庄叔见之曰：车甚泽，人必瘁，宜其亡也。
又曰：针適晋，其车千乘，书曰：秦伯之弟针出奔晋，罪秦伯也。
《论语》曰：升车必正立执绥，车中不内顾，不疾言，不亲指。
《家语》：孔子曰：自南敬叔之乘我车也，而道加行。
又曰：孔子適卫，子矫仆，灵公与夫人南子同车出，令官者雍渠骖乘，使孔子为次车，游过市，孔子耻之。
《孔丛子》曰：孔子使宰予于楚，楚昭王以安车象饰遗孔子，宰予曰：夫子无以为也，王曰：何，对曰：臣自侍卫夫子已来，窃见其言不离道，动不遗仁，贵义尚德，清素好俭，妻不服采，妾不衣帛，车器不雕，马不食粟，若夫观物之丽靡，窈妙之浮音，夫子过之弗听也，故臣知夫子之不用车也。
《晏子》曰：齐人好击毂相犯以为乐，禁之不止，晏子为新车良马出，与其人相犯，曰：击毂者不祥，下车而去之，然后国人不为。
《尸子》曰：文轩六駃，是［《太平御览》七百七十三作题。］无四寸之键，则车不行，小亡则大者不成也。
《庄子》曰：秦王有疾，召医，破痈溃痤者，得车一乘，舐痔者得车五乘，所治愈多。
蔡邕《独断》曰：凡乘舆车，皆［原讹背，据冯校本改。］羽盖金华。又黄屋左翿金飐，黄屋者，盖以黄为里也，左翿者，以旄牛尾为之，大如斗，在左騑马头上，金飐者，马冠也。
【诗】梁戴嵩车马诗曰：巩洛风尘处，冠盖相喷噎，多称魏其冷，竞随田蚡热，轮趣白虎第，珂聚黄金穴，献酒悉蒲陶，詶言尽飞铁，东都蛇已铸，西山绶应结，朝集类蒸烟，晚至如吹雪，子云尔何事，门巷无车辙。
【铭】后汉冯衍车铭曰：乘车必护轮，治国必爱民，车无轮安处，国无民谁与。
后汉崔骃车左铭曰：虞夏作车，取象机衡，君子建左，法天之阳，正位受绥，车不内顾，尘不出轨，鸾以节步，彼言不疾，彼指不躬，玄览于道，永思厥中。又车右铭曰：择御卜右，采德用良，询纳耆老，于我是匡，惟贤是师，惟道是式，箴阙旅贲，内顾自敕，匪望其度，匪愆其则，越戒敦俭，礼以华国。
又车后铭曰：敬其在路，体貌思恭，望衡顾毂，允慎兹容，无或好失，匪盘于游，顾省厥遗，虎尾斯求，昭德塞违，抑盈以无，虽有三晋，咸然若虚。
后汉李尤小车铭曰：员盖象天，方舆则地，轮法阴阳，动不相离，合之嗛嘘，疏达开通，两辎障邪，尊卑是从，輗軏之用，信义所同。
又天軿车铭曰：奚氏本造，后裔饰雍，轮以代步，屏以从容，轮軿并合，出入周通，追仁赴义，惟礼是恭。


李桃梅梨甘橘樱桃石榴柿楂柰
◇李
《春秋运斗枢》曰：玉衡星散为李。
《尔雅》曰：休无实李，［一名赵李。］
《毛诗》：投我以木李，报之以琼玖。
又曰：何彼秾矣，华如桃李。
《韩诗外传》曰：子质仕魏文侯，获罪而北游，谓简主曰：吾所树堂上之士半，朝廷之大夫半，边境之人亦半，今堂之人恶我於君，朝廷之士危我於法，边境之人劫我矣，简主曰：夫春树桃李，夏得荫其下，秋得食其实，春树蒺梨，夏不得采其叶，秋得其刺焉，今子所树，非其人也。
东方朔占曰：朔与弟子俱行，朔渴，令弟子叩道边家门，不知室主姓名，呼不应，朔复往，见博劳飞集其家李树上，朔谓弟子曰：主人当姓李名博，汝呼当应，室中人果有姓李名博出，与朔相见，即入取饮与之。
鲁安生别传，李少君曰：锺山之李大如瓶。
《神仙传》曰：老子之母，適到李树之下，生老子，老子生而能言，指李树曰：以此为我姓。
《抱朴子》曰：五原蔡綖，入山而还，其［《太平御览》九百六十八其上有欺字。］家人云，到昆仑山，有玉李，形如世间者，但光明洞澈而坚，以玉井水洗之，便软而可食。
《广志》曰：车下李，车上李。
又曰：麦李细小，有沟道，有青李马肝李赤李房陵李。
《世说》曰：王戎年七岁，尝与诸小儿游，睹看道边李树，有子折枝，诸小儿竞走取之，惟戎不动，人问之，答曰：树在道边而多子，此必苦李也，取之信然。
又曰：王安丰有好李，常卖之，恐人得种，常钻其核。
《列子》曰：师门，啸父弟子，食桃李葩。
孟子，匡章曰：陈仲子岂不诚廉士哉，居於陵，三日不食，耳目无闻见，井上有李，螬食实者过半，陈仲子匍匐往食之，三咽而后耳有闻，眼有见也，李虫食之过半。
傅玄李赋，潜实内结，丰彩外盈，翠质朱变，形随运成。
闲居赋，房陵朱仲之李。
左传［按本条非《左传》：《太平御览》九百六十八作左思齐都赋曰露桃霜李。又王逸荔支赋曰房陵缥李，此有脱讹。］曰：齐都露霜李，房陵缥李。
《诗》曰：丘中有李，彼留之子，北山有李，投我以桃，报之以李。
《西京杂记》：汉武修上林苑，群臣各献其果树，有合枝李、朱李、黄李、青房李、燕李、获李、沉朱李、浮素李。
《洞冥记》：琳国去长安九万里，生玉叶李，色如碧玉，数十岁一熟，味酸，昔韩众尝饵此李，因名韩众李。
《礼》：食枣桃李，弗致于核。
魏文帝与吴质书，沉朱李於寒水。
《荆州记》：房陵有好李。
《列异传》：度索君谓南海君曰：昔庐山共食白李，未久，已三千载。
《风土记》曰：南郡有细李，有青皮李。
《文选》：南国有佳人，容华若桃李。
【诗】古歌词曰：桃生露井上，李生桃树傍，虫来齧桃根，李树代桃僵，树木身相代，骨肉还相忘。
梁沈约咏李诗曰：青玉冠西海，碧石弥外区，化为中园实，其下成路衢，色润房陵缥，味夺寒水朱。
隋江总咏李诗曰：嘉树春风早，春风花落新，但见成蹊处，几得正冠人，当知露井侧，复与妖桃邻。
【赋】晋傅玄李赋曰：潜实内结，丰彩外盈，翠质未变，形随运成，种别类分，或朱或黄，甘酸得適，美逾蜜房，浮采点駮，赤者如丹，入口流溅，逸味难原。
◇桃
《春秋运斗枢》曰：玉衡星散为桃。
《本草经》曰：枭桃在树不落，杀百鬼。
武王克商后，放牛马於桃林之野。
《礼记月令》曰：仲春之月，桃始华。
《毛诗》曰：何彼秾矣，华如桃李。
又曰：园有桃，其实之殽。
又曰：桃之夭夭，灼灼其华，桃之夭夭，其叶蓁蓁。
又曰：投我以木桃，报之以琼瑶。
《易通卦验》：惊蛰曰大壮，初九，桃不花，仓库多火。
东海有山，名度索山，有大桃树，屈盘三千里，曰蟠桃，［按本条严可均校本，《初学记》二十八作山海经。］
《汉书》曰：汉惠帝五年，十月桃花。
《孙卿子》曰：桃李蒨粲於一，时至乃杀。
《离骚》［《太平御览》九百六十七作楚辞。］：斩伐橘柚，列树苦，［○御览作苦桃，此有脱讹。］
《文选》曰：南国有佳人，容华若桃李。
桃生露井上。
又，艳阳桃李节，山桃发红萼。
《拾遗记》曰：螃螗山去扶桑五万里，日所不及，地寒则桃树千围，其花青黑色，万岁一实。
汉明帝时，常山献巨桃核，其桃霜下花，至暑方熟，使植园林，［本条《太平御览》九百六十七作王子年拾遗记。］
《西京杂记》：汉武初修上林苑，群臣各献果，有缃核桃紫文桃金城桃。
《岁时记》：桃者五行之精，压伏邪气，制百鬼。
《盐铁论》：桃李之实多者，来岁之穰。
有桃花坞。
桃花绶，典术曰：桃者五木之精也，今之作桃符著门上，压邪气，此仙木也。
《周书》：秦吏赵凯之，私恨告国民吴旦生盗食宗庙御桃，旦生对曰：民不敢食也，王曰：剖其腹，出其桃，史记恶而书之曰：食桃之肉，当有遗核，王不知此，而剖人腹以求桃，非理也，［本条《太平御览》九百六十七作锺离意别传。］《晏子》曰：公孙捷田开疆古冶子，事景公，勇而无礼，晏子言於公，餽之二桃，曰：三子计功而食桃，公孙曰：吾再拜隐［晏子春秋二作搏乳。］虎，功可以食，田曰：吾杖兵而御三军者再，功可以食，古冶子曰：吾尝济河，鼋衔左骖，冶潜行水底，逆流百步，从流九里，得鼋头，功可以食，二子曰：吾勇不若子，功不逮子，取桃不让，是贪也，然而不死，无勇也，刎颈而死，冶曰：二子死之，冶独不逮。又刎颈而死。
《韩子》曰：昔者弥子瑕有宠於卫君，与君游於果园，食桃而甘，以其半啖君，君曰：忠乎，□忘其口而啖寡人，及弥子瑕色衰爱弛，得罪於君，君曰：是故尝啖我以馀桃。
又曰：孔子侍坐於鲁哀公，哀公赐之桃与黍，仲尼先饭黍而后啖桃，哀公曰：黍以雪桃也，对曰：丘知之矣，夫黍五穀之长，而桃为下，君子以贱雪贵，不闻以贵雪贱也。
庄子：插桃枝於户，连灰其下，童子入不畏，而鬼畏之，是鬼智不如童子也。
《战国策》曰：孟尝君将入秦，苏秦往见之，孟尝曰：人事者，吾以知之，所未闻者，独鬼事耳，秦曰：臣之来，固且以鬼事见君矣，臣来过淄上，有土偶人焉，与桃梗相与语，桃梗谓土偶人曰：子西岸之土也，埏子以为人，至岁八月，降雨下，淄水至，则子残矣，曰：不然，吾西岸之土，残则复西岸耳，子东园之桃梗也，刻削子以为人，降雨下，淄水至，流子而去，则子漂漂者将何如矣，今秦四塞之国，譬如虎口，而君入之，则臣不知君所如矣，孟尝乃止。
《史记》曰：桃李不言，下自成蹊。
淮南《万毕术》曰：孤桃枝之券，令鸡夜鸣，［取孤桃南北行，枝长三尺，折以为券，涂以三岁雄鸡血，夜居栖下则鸣。］
《汉武故事》曰：东郡献短人，呼东方朔，朔至，短人因指朔谓上曰：西王母种桃，三千岁一为子，此儿不良也，已三过偷之矣，后西王母下，出桃七枚，母因啖二，以五枚与帝，帝留核著前，母问曰：用此何，上曰：此桃美，欲种之，母笑曰：此桃三千年一著子，非下土所植也。
《风俗通》曰：黄帝书，称上古之时，有兄弟二人，荼与郁律，度朔山上桃树下，简百鬼，妄祸人，则缚以苇索，执以食虎，於是县官以腊除夕，饰桃人，垂苇索，画虎於门，效前事也。
《山海经》曰：桃树屈蟠三千里，［按本条已见前。］
《列仙传》曰：葛由，羌人，好剋木作羊卖之，骑羊入蜀，蜀中王侯贵人追之，上绥山，皆得仙，故里喭曰：得绥山一桃，虽不能仙，亦足以豪，［事具兽部。］
尹喜内传曰：老子西游，省太真王母，共食碧桃紫梨。
《玄中记》曰：木子之大者，有积石山之桃实焉，大如十斛笼。
《神仙传》曰：樊夫人与刘刚，俱有道术，各自言胜，中庭有大桃树，夫妻各咒其一，桃便斗相击，良久，所咒桃走出篱外。
又曰：张陵，沛人也，弟子赵升，就陵受学，陵以七事试之，弟七试者，陵与诸弟子登云台山，绝岩上有一桃树，旁生石壁，下临不测，去三四丈，有桃大实，陵谓诸弟子曰：得此桃者，当告以道要，弟子皆流汗，无敢视者，升曰：神人所护，何险之有，乃从上自掷，正投桃树上，取桃满怀，而石壁峻峭，不能得还，乃掷桃树上二百二枚，陵分桃赐诸弟子，馀二枚，陵自食一，留一以待升，陵乃申手引升，升忽已还，乃以向一桃与升。
又曰：高丘公服饵桃胶得仙。
晋《起居注》曰：咸和六年，宁州上言，甘露降城北园林桃李等树。
陶潜桃花源记曰：晋太康［《太平御览》九百六十七作元。］中，武陵人捕鱼，从溪而行，忽逢桃花林，夹两岸数百步，无杂木，芳华芬暧，落英缤纷，渔人异之，前行穷林，林尽见山，山有小口，仿佛有光，便舍舡步入，初极狭，行四五十步，豁然开朗，邑室连接，鸡犬相闻，男女被发，怡然并足，见渔人大惊，问所从来，要还，为设酒食，云先世避秦难，率妻子来此，遂与外隔绝，不知有汉，不论魏晋也，既出，白太守，太守遣人随而寻之，迷不复得路。
甄异传曰：谯郡夏侯文规，亡后见形还家，经庭前桃树边过，曰：此桃我昔所种，子乃美好，其妇曰：人言亡者畏桃，君何不畏耶，答曰：桃东南枝长二尺八寸向日者，憎之，或亦不畏也。
《世说》曰：桓玄素轻桓崖，桓崖在京，京下有好桃，玄连就求，遂不辩得佳者，玄与殷仲文书，比为嗤笑，云德之休明，肃慎贡其楛矢，如其不尔，篱壁间物，亦不可得。
《邺中记》曰：石虎苑中有勾鼻桃，重二斤半。
《晋宫阁名》曰：华林园桃，七百三十八株，白桃三株，侯桃三株。
《南康记》曰：南康王［《太平御览》九百六十七作玉。］山有石桃，故老云，古有寒桃，生於岭巅，隐沦之士，将大取其实，因变成石焉。
妒女记曰：武历阳女，嫁阮宣武，绝忌，家有一桃树，华叶灼耀，宣叹美之，即便大怒，使婢取刀斫树，摧折其华。
【诗】梁简文帝咏初桃诗曰：初桃丽新采，照地吐其芳，枝间留紫燕，叶里发轻香，飞花入露井，交榦拂华堂，若暎窗前柳，悬疑红粉妆。
梁任昉咏池边桃诗曰：已谢西王苑，复揖绥山枝，聊逢赏者爱，栖趾傍莲池，开红春灼灼，结实夏离离。
【赋】晋傅玄桃赋曰：华落实结，与时刚柔，既甘且脆，入口消流，亦有冬桃，冷侔冰霜，和神適意，咨口所尝。
宋伍辑之园桃赋曰：嗟王母之奇果，特华实兮兼副，既陶照之夏成。又凌寒而冬就，嗟异殖兮难拔，亦晚枯兮先葳，农黄品其味，汉帝惊其珍，林休反耕之牛，宅树同恶之神，景毙勇於不足，弥增罪於甘分，虽无言兮成蹊，叵充肴於魏君，时令载始，周南申章，瞻择有制，药齐惟良，鲁拂柩以悔荆，楚供弧以事王。
陈张正见衰桃赋曰：岩岩秀峰，吐桂荣松，独夭桃之灼灼，轻擢采於寒踪，尔乃万株成锦，千林似翼，苔画波文，花然树色，发秦源而逸气，飘汉绶而流芳，譬兰棋之夜炷，似明镜之朝妆，成蹊迾迳，光崖艳氾，间真定之苍梨，杂房陵之缥李，芬芳难歇，照曜无俦，舒若霞光欲起，散似电采将收，既而风落新枝，霜飞故叶，叹垂钓之妖童，怨倾城之丽妾。
【颂】梁江淹山桃颂曰：惟园有肴，惟山有丛，丹蒍擎露，紫荣绕风，引雾如电，暎烟成虹，伊春之秀，乃华之宗。
◇梅
《尚书》曰：若作和羹，尔惟盐梅。
《大戴礼》曰：夏小正曰：五月煮梅为豆实。
毛诗召南曰：摽有梅，男女及时也，被文王之化。
又，摽有梅，其实七兮。
《东方朔传》曰：朔门生三人俱行，乃见一鸠，一生曰：今当得酒，一生曰：其酒必酸，一生曰：虽得酒，不得饮也，三生皆到，须臾，主人出酒，即安樽於地而覆之，讫不得酒，乃问其故，曰：出门见鸠饮水，故知得酒，鸠飞集梅树，故知酒酸，鸠飞去，所集枝折，故知不得饮之，《神异经》曰：横公鱼，长七八尺，形状如鲤而目赤，昼在湖中，夜化为人，刺之不入，煮之不死，以乌梅二七煮之，即熟，食之治邪病。
《语林》曰：范任［北堂书钞一百三十五，《太平御览》七百十七，九百七十，事类赋注二十六作汪。］能啖梅，人常致一斛奁，留信食之，须臾而尽。
五［《太平御览》九百七十作伍。］端休江陵记曰：洪亭村下有梅回村，旧云是梅槐合生成树，是以诏之，今音讹，谓之梅槐，［御览作回。］
述异记，嘉兴县朱休之，有一弟，宋元嘉中，兄弟对坐，家有一犬来，向休之蹲，遍视二人，遂摇头而笑曰：言我不能歌，听我歌梅花，今年故复可，柰汝明年何，其家惊惧，斩犬，榜首路侧，至来岁梅花时，兄弟相斗，弟奋戟伤兄，官收治，并被囚系，经岁得免，至夏，举家时疾，母及兄弟皆死。
《诗》曰：山有嘉卉，侯栗侯梅。
《淮南子》曰：梅以为百人酸不足一梅不足为一人之，［句有脱，淮南说林篇作百梅足以为百人酸，一梅不足以为一人和。］喻众能济。
《选》曰：今朝梅树下，定有咏花人。
本草，梅核能益气不饥。
上林有双梅紫梅同心梅粗枝梅，［《太平御览》九百七十作《西京杂记》曰：］疏，［本条《初学记》二十八作诗义疏。］梅曝乾为腊，〈月隺〉韭中。又可以含之，口香。
【诗】梁简文帝雪里觅梅花诗曰：绝讶梅花晚，争来雪里窥，下枝低可见，高处远难知，定须还翦采，学作两三枝。
梁元帝咏梅诗曰：梅含今春树，还临光日池，人怀前岁忆，花发故年枝。
梁鲍泉咏梅花诗曰：可怜阶下梅，飘荡逐风回，度帘拂罗幌，萦窗落梳台，乍随纤手去，还因插鬓来，客心屡看此，愁眉敛讵开。
梁何逊咏早梅诗曰：兔园摽物序，惊时最是梅，衔霜当路发，映雪拟寒开，枝横却月观，花绕凌风台，知应早飘落，故逐上春来。
陈阴铿咏雪里梅诗曰：春近寒虽转，梅舒雪尚飘，从风还共落，照日不俱销，叶开随足影，花多助重条，今来渐异昨，向晚判胜朝。
陈谢燮早梅诗曰：迎春故早发，独自不疑寒，畏落众花后，无人别意看。
隋江总梅花落诗，臈月正月早惊春，众花未发梅花新，梅花芬芳临玉台，朝攀晚折还复开，满酌金卮催玉柱，落梅树下宜歌舞，金谷万株连绮甍，梅花隐处隐娇湋，桃李佳人欲相照，摘蕊牵花来并笑，杨柳条青楼上轻，梅花色白雪中明，横笛短箫凄复咽，谁知柏梁声不绝。
【赋】梁简文帝梅花赋曰：梅花特早，偏能识春，或承阳而发金，乍杂雪而被银，摽半落而飞空，香随风而远度，挂靡靡之游丝，杂霏霏之晨雾，争楼上之落粉，夺机中之织素，乍开华而傍巘，或含影而临池，向玉阶而结采，拂网户而低枝，七言表柏梁之咏，三军传魏武之奇，於是重闺佳丽，濬婉心闲，怜早花之惊节，讶春光之遣寒，顾影丹墀，弄此娇姿，春风吹梅畏落尽，贱妾为此敛娥眉，花色持相比，恒愁恐失时。
陈暄食梅赋曰：魏无林而止渴，范留信而前尝，赐一时之名果，遂怀核而矜庄，昔咏酸枣之台，今食酸味之梅，眼同曹瞒之见形，异韦诞之闻雷，焜既咽而思鸠杖，闷欲死而相仙杯，非投壶而天笑，等王孙而客咍。
◇梨
《庄子》曰：三王五帝之礼义法度不同，譬其犹楂梨橘柚耶，其味相反，而皆可於口。
《神异经》曰：东方有树，高百丈，敷张自转，［《太平御览》九百六十九作辅。］叶长一丈，广六尺，名曰梨，其子径三尺，剖之白如素，食之地仙，可入水火。
《汉武内传》曰：太上之药，果有玄光梨。
神仙传，介象为吴主所徵，在武昌，连求去不许，象言病，帝以美梨一奁赐之，象死，殡而埋之，以日中时死，其晡时到建业，以所赐梨付守苑吏种之。
《幽明录》曰：成彪兄丧，昼哭夜泣，兄提二升酒，一盘梨，就之，引酌相欢，彪问略答，彪悲咽，问兄今在天上，福多苦多。又弗应，肃然无言，泻馀酒著瓯中，挈罂而去。
《曹瞒传》曰：王自汉中至洛阳，起建始殿，使工苏越，徙美梨，掘之，根尽血出，越白状，王躬自视之，以为不祥，还遂寝疾。
何晏《九州论》曰：安平好枣，中山好栗，魏郡好杏，河内好稻，真定好梨。
《文士传》：孔融年四岁，与诸兄食梨，辄取其小者，人问其故。答曰：小儿法当取小者。
《尹喜内传》曰：老子西游，省太真王母，共食紫梨。
段龟龙《凉州记》曰：吕光时，敦煌太守献同心梨。
《三秦记》曰：汉武帝园，一名樊川，一名御宿，有大梨，如五升瓶，落地则破，其主取者，以布囊承之，名含消梨。
魏文诏曰：真定郡梨，甘若蜜，脆若凌，可以解烦饴。
永嘉记曰：青田村人多种梨，有一株名曰官梨，一围五寸，以供献，名御梨。
武［按前引作汉武内传。］太上之果，有玄光梨，王瓒梨颂，太康十一年，梨树四枝，与中枝合生于囿，皇太子令侍中颂。
《广志》：郡集［《初学记》二十八，《太平御览》九百六十九作广都。］梨重六斤，常山真定山阳钜野新丰箭谷，皆多梨也。
敦煌太守献同心梨。
老子西游，太真王母共食碧梨紫梨，［本条桃篇引作尹喜内传，碧梨作碧桃。］
潘岳闲居赋，张公大谷之梨。
《洞冥记》云：涂山之背，梨大如升，色紫，千年一花，亦曰紫轻梨。
南康归山，［本条《太平御览》九百六十六作异苑，归下有美字。］石城内有梨熟，人食其实，任意取足，持归家，人啖辄病，或颠仆失径亡命，燀［○明本作味。］似秋梨。
【诗】梁沈约西地梨诗曰：列茂河阳苑，蓄紫滥觞隈，翻黄秋沃若，落素春徘徊。
梁刘孝绰咏梨花应令诗曰：玉垒称津润，金谷访芳菲，讵疋龙楼下，素蕊暎朱扉，杂雨疑露落，因风似蝶飞，岂不怜飘坠，原入九重闱。
【颂】晋王赞梨树颂曰：嘉木时生，瑞我皇祚，脩榦外扬，隆枝内附，翌翌皇储，克光其敬，神启其和，人隆其盛，降自玄圃，合体连性，时惟令月，躬亲北林，乐在同人，如兰如金，木之期应，乃同其心，同心之生，启自神明，在心斯动，於言斯形，先民有则，称诗表情，惟永作歌，以休厥灵。
【赞】宋孝武帝梨花赞曰：沃瘠异壤，舒惨殊时，惟气在春，具物含滋，嘉树之生，于彼山基，开荣布采，不离尘缁。
【启】齐谢朓谢隋王赐紫梨启曰：味出灵关之阴，旨玠玉津之澨，岂徒真定归美，大谷惭滋，将恐帝台妙棠，安期灵枣，不得孤擅玉盘，独甘仙席，虽秦君传器，汉后推餐，望古可俦，於今何答。
梁庾肩吾谢赉梨启曰：睢阳东苑，子围三尺，新丰箭谷，枝悬六斤，未有生因粉水，产自桐丘，影连邓橘，林交苑柿，远廌中厨，爰颁下室，事同灵枣，有原还年，恐似仙桃，无因留核。
◇甘
《神异经》曰：东方裔外有建春山，其上多甘。
谢承《后汉书》曰：丹阳张盘，字子石，为庐江太守，寻阳令尝饷一奁甘，其小男年七岁，就取一枚，盘夺不［《太平御览》九百六十六作取。］付外，卒以两枚与之，盘夺儿甘，鞭卒曰：何故行赂於吾子。
崔寔正论曰：橘柚之实，尧舜所不常御，山龙华虫，帝王不以为亵服，今之臣妾，皆馀黄甘而餍文绣，盖以万数矣。
《风土记》曰：甘橘之属，滋味甜美特异者也，有黄者，有赪者，谓之胡甘。
《襄阳记》曰：李衡於武陵龙阳洲上，种甘千树，曰千头木奴。
【诗】梁徐陵咏甘诗曰：朱实挺荆南，苞品擅珍淑，上林杂嘉树，江浦间脩竹，万室拟封家，千株挺荆国，绿叶萋以布，素萦芬且郁。
【赋】晋胡济黄甘赋曰：惟江南之奇果，资天地之正阳，生殊方之妙域，植朱鸟之遐乡，处汉之南，背江之阴，左协兰皋，右接桂林，带激水之清流，向崇山之高岑，三秋迭运，初寒履霜，照曜原隰，荫映林荒，若菱华之绣绮井，烛龙之衔金珰。
宋谢惠连甘赋曰：嘉寒园之丽木，美独有此贞芳，质萎蕤而怀风，性耿介而凌霜，拟夕霞以表色，指朝景以齐圆，悴萍实乎江介，超玉英於昆山。
【赞】晋王升之甘橘赞曰：节重履险，操贵有恒，二树保荣，四运齐能，在质惟美，于味斯弘，异分南域，北则枳橙。
【启】梁刘孝仪谢晋安王赐甘启曰：便得削彼金衣，咽兹玉液，甘逾萍实，冷亚水圭，立消烦饣肙，顿除酩酊，追嗤齐相，进不剖之实，远笑魏君，逢裂牙之味。
梁庾肩吾谢湘东王赉甘启曰：传名地理，远自武陵之洲，族茂神经，遥闻建春之岭，王逸为赋，取对荔枝，张衡制辞，用连石蜜，足使萍实非甜，蒲萄犹饣肙。
王羲之诸君子孙游观，有一味甘，剖而分之，以娱目前，［按本条脱书名，与下四条，当移前类事中。］
《古今注》曰：甘实形如石榴者，亦谓之壶甘。
《广志》曰：有甘，一核，有成都平蒂甘，大如升，色苍黄。
阳由为成都郡文学掾，忽风起，太守问由，由云，有献甘橘数苞，［按本条橘部作益部耆旧传，此脱书名。］
吴有馀甘，金衣包品之，［按本条脱书名，句亦有讹脱。］
【赞】厥苞甘［本书八十七柚部作橘。］柚，精者曰甘，［按本条太平御览九百六十六作郭璞柚赞，此脱题目。］
削彼金衣，咽兹玉液，甘逾萍实，冷亚冰圭，近嗤齐相，进不剖之实，远笑魏君，逢裂牙之味，［按削彼以下，系前刘孝仪启文，重出应删。］颂曰宗炳［按本条《太平御览》九百六十六作宗炳甘颂，此有讹倒。］煌煌嘉实，磊如景星，南金其形隋珠，［御览作南金其色，隋珠厥形。］
《述异记》曰：南阳［《初学记》二十八，《太平御览》九百六十六作康。］郡东望山，有甘正熟，三人共食致饱讫，怀二枚去，以示人，闻云中语云，放双甘，乃听汝去，［按本条亦当入前类事中。］
◇橘
尚书，禹贡曰：淮海惟扬州，厥苞橘柚，锡贡，［小曰橘，大曰柚。］
周礼曰：橘逾淮而北为枳，此地气然也。
晏子使楚，楚王曰：齐人善盗乎，子对曰：婴闻江南之橘，生於淮北则为枳，今民生於齐不盗，入楚则盗，得无楚使民善盗邪。
《离骚》［按本条见九章橘颂。］曰：后［后土也。］皇［皇也。］嘉树橘采服，［服，习也。］受命不迁生南国，《淮南子》曰：夫橘树之江北，化而为橙。
魏文帝诏群臣曰：饮食之物，南方有橘，酢正裂人牙，时有甜耳。
《吴志》曰：陆绩年六岁，於九江见袁术，术出橘，绩怀三枚去，拜辞堕地，术谓曰：陆郎作宾客而怀橘乎，绩跪答曰：欲归遗母，术大奇之。
《益部耆旧传》曰：杨由为成都文学掾，少治易，晓占候，忽有风起，太守问由，由曰：南方有荐木实者，色黄赤，顷之，五官掾献橘数苞。
璇枢星散为橘，［运斗枢。］
蜀汉江陵千树橘，此人与千户侯等，［本条明本作史记。］
《吴录》：朱光［《太平御览》九百六十六光下有禄字。］为建安太守，有橘，冬月树上覆裹之，至明年春夏，色变青黑，味尤酸，正裂人牙，绝美，卢橘夏熟，盖近是乎。
搜神记［本条《太平御览》九百六十六作续搜神记。］曰：秦精入武昌山采茗，见一人，长丈馀，授怀中橘二十枚精，［御览精上有与字。］
进橘并食，王曰：当剖之，曰：赐人主前，瓜桃不削，橘柚不剖，［本条《太平御览》九百六十六作晏子，此有脱文。］
武帝平百越，以为园圃，民献橘柚，［本条明本作西京杂记。］
《异物志》曰：橘白华赤实，皮馨香有味，交趾有橘官长一人，秩二百石，主贡御橘。
韩子，夫树柤梨橘，食之美，嗅之则香。
梁太清［原讹实，据冯校本改。］元年，将军王僧辩家，有橘三十子一蒂，以献。
建武故事曰：平西将军庾亮，送橘，十二实共同一蒂，为瑞异，群臣毕贺。
宋躬《孝子传》曰：王虚［《太平御览》九百六十六作灵。］之，十三丧母，三十三丧父，二十年盐醋不入口，病著床，忽有一人来问疾，谓之曰：君寻差，俄而不见，庭中橘树，隆冬而实，病果寻愈，咸以至孝所感。
【诗】古诗曰：橘柚垂嘉实，乃在深山侧，闻君好我甘，窃独自雕饰。
张华诗曰：橘生湘水侧，菲陋人莫传，逢君金华宴，得在玉机前。
齐虞义［按当作羲。］橘诗曰：冲飚发陇首，朔雪度炎洲，摧折江南桂，离披汉北楸，独有凌霜橘，荣丽在中州，从来自有节，岁暮将何忧。
梁简文帝咏橘诗曰：萎蕤暎庭树，枝叶凌秋芳，故条杂新实，金翠共含霜，攀枝折缥幹，甘旨若琼浆，无假存雕饰，玉盘余自尝。
梁徐摛咏橘诗曰：丽树摽江浦，结翠似芳兰，焜煌玉衡散，照曜金衣丹，愧以无雕饰，徒然登玉盘。
【赋】魏陈王曹植橘赋曰：有朱橘之珍树，于鹑火之遐乡，禀太阳之烈气，嘉杲日之休光，体天然之素分，不迁徙於殊方，播万里而遥植，列铜爵之园庭，背江川之暖气，处玄朔之肃清，邦换壤殊，爰用丧生，处彼不雕，在此先零，仰凯风以倾叶，冀炎气之可怀，飏鸣条以流响，晞越鸟之来栖。
晋潘岳橘赋曰：余斋前橘树，冬夏再熟，聊为赋云尔，嗟嘉卉之芳华，信氛氲而芬馥，既蓊茸而萎蕤，且参差而橚矗，已郁郁而冬茂，亦离离而夏熟，至如广命宾客，历览游观，三清既设，百味星烂，炫熀乎玉案，照曜於金盘，故成都美其家园，江陵重其千树，既见称於陆言，亦摽名乎马赋。
宋谢惠连橘赋曰：园有嘉树，橘柚煌煌，圆丹可玩，□气芬芳，受以玉盘，升君子堂，味既滋而事美，实厥苞之最良。
梁吴筠橘赋曰：增枝之木，既称英於绿地，金衣之果，亦委体於玉盘，见云梦之千树，笑江陵之十兰，叶叶之云，共琉璃而并碧，枝枝之日，与金轮而共丹，若乃秋夜初露，长郊欲素，风赍寒而北来，雁衔霜而南渡，方散藻於年深，遂凝贞於冬暮。
【颂】宋孝武芳春琴堂橘连理颂曰：列访神秘，详观瑞策，通柯竦秀，寔灵所锡，离条别幹，奄一荣戚，道被遐夷，承我正历。
【启】梁皇太子谢敕赉城边橘启曰：结根龙首，垂阴阳巉，甘逾石蜜，味重金衣，晖章缥李，岂止称於晋世，上林美枣，非独高於汉日。
梁刘孝仪谢宫赐城傍橘启曰：多置守民，晋为厚秩，坐入缣素，汉譬封君，固以俯疋穰橙，俯联楚柚，宁似魏瓜，借清泉而得冷，岂如蜀食，待饴蜜而成甜，重似倒影阳池，垂华金堞，信可珍若榴於式乾，贵蒲萄於别馆。
梁庾肩吾谢赉橘启曰：光分璇宿，影接铜峰，去青马之迢递，服朱闉之爽垲，楚原洪笔，颂记不迁，陈王丽藻，赋称遥植，昔朝歌季重，才赐海鱼，大理元常，止蒙秋菊。
◇樱桃
《礼记月令》曰：仲夏之月，天子羞以含桃，先荐寝庙。
《汉书》曰：惠帝出离宫，叔孙通曰：古者春尝果，方今樱桃熟可献，原陛下出，因取樱桃献宗庙，上许之。
《博物志》：樱桃者或如弹丸。
《晋宫阁名》曰：式乾殿前，樱桃二株，含章殿前，樱桃一株，华林园樱桃二百七十株。
宋江夏王刘义恭启曰：手敕猥赐华林樱桃，为树则多阴，百果则先熟，故种之於厅事之前，有蝉鸣焉，顾命黏取以弄，［本条樱桃以下，本书九十七蝉篇，太平御览九百六十九作傅咸粘蝉赋，严可均校本，《初学记》二十八，与此同，当从本书九十七及御览。］
王僧达诗：初樱动时艳，蝉噪灼辉芳，缃叶未开蕊，红葩已发光。
《尔雅》楔，荆桃，今之樱桃。
《广志》曰：樱桃有大八分者，白色多肥者，凡三［严校本，《初学记》二十八，《太平御览》九百六十九作二。］种，有白色者，［四字《初学记》，御览无。］
《吴氏本草》：樱桃一名朱茱，［《太平御览》九百六十九作桃。］一名麦英，甘酣，主调中，益脾气，令人好颜色，美志气。
后汉明帝於月夜宴群臣於照园，太官进樱桃，以赤瑛为盘，赐群臣，月下视之，盘与桃同色，群臣皆笑，云是空盘，［本条《太平御览》九百六十九作拾遗录。］
【诗】梁简文帝皇太子奉答南平王赉朱樱诗曰：倒流暎碧丛，点露擎朱实，花茂蝶争来，枝浓鸟相失，已丽金钗瓜，兼美玉盘橘，宁以梅似丸，不羡萍如日。
【启】梁庾肩吾谢蒙赉朱樱启曰：成丛殿侧，犹连制赋之条，结实西园，非复黏蝉之树，异合浦之归来，疑藏朱实，同秦人之逐弹，似得金丸。
◇石榴
《广雅》曰：若榴，石榴也。
陆机与弟云书曰：张骞为汉使外国十八年，得涂林安熟［《太平御览》九百七十作石。］榴也。
【诗】梁元帝赋得咏石榴诗曰：涂林未应发，春暮转相催，然灯疑夜火，连珠胜早梅，西域移根至，南方酿酒来，叶翠如新翦，花红似故栽，还忆河阳县，暎水珊瑚开。
梁沈约咏山榴诗曰：灵圆同佳称，幽山有奇质，停采久弥鲜，含华岂期实，长原微名隐，无使孤株出。
【赋】晋潘尼安石榴赋曰：安石榴者，天下之奇树，九州之名果，是以属文之士，或叙而赋之，盖感时而骋思，睹物而兴辞，余迁旧宇，爰造新居，前临旷泽，却背清渠，实有斯树，植于堂隅，华实并丽，滋味亦殊，可以乐志，可以充虚，朱芳赫弈，红萼参差，含英吐秀，乍合乍披，遥而望之，焕若隋珠燿重川，详而察之，灼若列宿出云间，湘涯二后，汉川游女，携类命畴，逍遥避暑，讬斯树以栖迟，溯祥风而容与，尔乃擢纤手兮舒皓腕，罗袖靡兮流芳散，披绿叶於脩条，辍朱华乎弱幹，岂金翠之足珍，寔兹葩之可玩，商秋授气，收华敛实，滋味浸液，馨香流溢。
晋张载安石榴赋曰：有若榴之奇树，肇结根於西海，仰青春以启萌，晞朱夏以发采，挥光垂绿，擢幹曜鲜，熻若群翡俱栖，烂若百枝并然，焕乎郁郁，焜乎煌煌，仰暎清霄，俯烛兰堂，似西极之若木，譬东谷之扶桑，於是天回节移，龙火西夕，流风晨激，行露朝白，紫房既熟，赪肤自拆，部之则珠散，含之则冰释。
晋张协安石榴赋曰：考草木於方志，览华实於园畴，穷陆产於苞贡，差莫奇於若榴，耀灵葩於三春，缀霜滋於九秋，尔乃飞龙启节，扬飚扇埃，含和泽以滋生，郁敷萌以挺栽，倾柯远擢，沉根下盘，繁茎筱密，丰幹林攒，挥长枝以扬绿，披翠叶以吐丹，流晖俯散，回葩仰照，烂若柏枝并燃，殢如烽燧俱燎，曒如朝日，晃若龙烛，晞绛采於扶桑，接朱光於若木，尔乃赪萼挺蒂，金牙承蕤，荫佳人之玄髻，发窈窕之素姿，游女一顾倾城，无盐化为南威，於是天汉西流，辰角南倾，芳实垒落，月满亏盈，爰采爰收，乃剖乃折，内怜幽以含紫，外滴沥以霞赤，柔肤冰洁，凝光玉莹，漼如冰碎，泫若珠迸，含清冷之温润，信和神以理性。
晋应贞安石榴赋曰：余往日职在中书时，直庐前有安石榴树，枝叶既盛，华实甚茂，为之作赋，挹微露以鲜采，承轻风而动葩，南拂阴檐，北扇阳阿，其傍则有大厦崇房，重廊高庑，皇籍帝典，图书之府，时移节变，大火西旋，丹葩结秀，朱实星悬，肤拆理阻，烂若珠骈。
晋潘岳河阳庭前安石榴赋曰：虽小县陋馆，聊可以游赏，有嘉木曰安石榴，脩条外畅，荣幹内樛，扶疏偃蹇，冉弱纷柔，於是暮春告谢，孟夏戒初，新茎擢润，膏叶垂腴，丹晖缀於朱房，缃的点乎红须，煌煌炜炜，熠烁入蕊，似长离之栖邓林，若珊瑚之暎绿水，既乃攒乎狭庭，载阨载褊，土阶无等，肩墙惟浅，壁衣苍苔，瓦被駮藓，处悴而荣，在幽弥显，其华可玩，其实可珍，羞于王公，荐於鬼神，岂伊仄陋，用渝厥真，果犹如之，而况於人。
晋夏侯湛若石榴赋曰：接翠萼於绿叶，冒红芽於丹须，赩然含蕤，漼尔散珠，雪酲解饣肙，怡神实气，冠百品以奇仰，迈众果而特贵。
晋傅玄安石榴赋曰：鸟宿中而纤条结，龙辰升而丹华繁，其在晨也，灼若旭日迁扶桑，其在昏也，奭若烛龙吐潜光，苞玄黄之烈辉，纷炜晔而焜煌，发朱荣於绿叶，时从风而飘扬。
晋庾儵石榴赋曰：于时仲春垂泽，华叶甚茂，炎夏既戒，忽乎零落，是以君子居安思危，在盛虑衰，可无慎哉，乃作斯赋，绿叶翠条，纷乎葱青，丹华照烂，晔晔荧荧，远而望之，粲若摛缋被山阿，迫而察之，赫若龙烛，辉耀绿波。
晋范坚安石榴赋曰：萦红根以磐峙，擢脩幹而扶疏，荑应春以吐绿，葩涉夏而扬朱。
宋颜测山石榴赋曰：风触枝而翻蒍，雨淋条而殒芬，环青轩而燧列，绕翠波而星分，视栖翡之失荣，顾彫霞之无文。
【颂】梁江淹山石榴颂曰：缥叶翠萼，红华绛采，炤烈泉石，芬披山海，奇丽不移，霜雪空改。
◇柿
《说文》曰：柿，赤实果也。
《晋宫阁名》曰：华林园柿六十七株，晖章殿前，柿一株。
义熙起居注曰：吴令顾脩期言，县西乡有柿树，殊本合条，依旧集驾，［《太平御览》九百七十一作贺。］诏停。
【诗】梁庾仲容咏柿诗曰：发叶临层槛，翻英糅花药，风生树影移，露重新枝弱，苑朱正葱翠，梁乌未销铄。
【启】宋江夏王刘义恭谢柿启曰：垂赉华林糒柿，味滋殊绝。
梁简文帝谢东宫赐柿启曰：悬霜照采，凌冬挺润，甘清玉露，味重金液，虽复安邑秋献，灵关晚实，无以疋此嘉名，方兹擅美。
◇楂
《礼》：［本条《太平御览》九百六十九作尔雅。］楂梨曰钻之。
楂梨姜桂，梨之咸者，皆人君羞，以梨也，［本条御览九百六十九作礼记。又梨之上有楂字，咸作不藏，以尔雅郭注作似。］
张敷［本条当是引用俗说，见本书二十九别部及《太平御览》六百三十四，此有脱文。］
平丘有甘楂，［本条御览作山海经。］
吕箕山之东有甘楂，［本条御览作吕氏春秋。］
洞庭之上，其木多楂，［本条御览作山海经。］
甘楂列於昆仑，［本条御览作傅玄瓜赋。］
◇柰
《广志》曰：〈木柰〉有白青赤三种，张掖有白柰，酒泉有赤柰。
《汉武内传》：仙药之次者，有圆丘紫柰。
《晋咸和起居注》曰：六年，宁州上言，甘露降城北园柰桃树等。
《晋太始起居注》曰：二年六月，嘉柰一蒂十五实，生於酒泉。
萧广济《孝子传》：王祥后母庭中有柰树，始著子，使祥守视，昼驱鸟雀，夜惊虫鼠，时雨总至，祥抱树至曙，母见之恻然。
【诗】梁楮湮［《初学记》二十八作褚澐。］柰诗曰：成都贵素质，酒泉称白丽，红紫夺夏藻，芬芳掩春蕙，谁谓重三珠，终焉竞八桂。
【表】魏曹植谢柰表曰：即夕，殿中宣诏，赐臣冬柰，诏使温啖，夜非食时，而赐见及，奈以夏熟，今则冬至，物以非时为珍，恩以绝口为厚。
《论》［《太平御览》九百七十作杜恕笃论。］曰：□［御览作日给。］之华与柰之华相次，［御览作似。］柰结实而日洽［御览作给。］零落，虚伪之与真实相似，虚伪败而真实成。
太冲嗟其夏成，子建畅其寒熟。［按太冲以下见后刘孝仪启，重出应删。］
《洞冥记》：有紫柰大如斗，甘如蜜，核紫花青。
《蜀都赋》：素柰夏成。
潘尼《武馆赋》：投素柰於青渠。
闲居赋，二柰曜丹白之色。
济北杨愔，字遵彦，四代同居，昆季就学者三十馀人，学庭前有柰树，实落于地，群就争之，愔颓然而坐，季父睇，大嗟异之，［本条明本作北齐书。又按自杜笃正论条至此，当移前类事中。］
【启】梁刘孝仪谢始兴王赐柰启曰：酒泉之实，称於王赋，瓜州之味，记自张文，亦有太冲嗟其夏成，子建畅其寒熟，潘园曜白，孙井浮朱，并见重於昔时，而霑恩於兹日。